121 Million Dollar Haradhukohgen Bridge eh Alhanee\n121 މިލިއަން ޑޮލަރު ހަރަދު ކޮށްގެން ބްރިޖެއް އަޅަނީ\nދުބާއީގައި ގާއިމުކުރާ ބުރިޖުގެ ކުރެހުމެއް\nވިޔަފާރި | ދުނިޔެ | 12 ޖޫން 2018 |5ކޮމެންޓް\nދުބާއީގައި ތަރައްގީ ކުރާ ޑީރިއަ އައިލެންޑްސް އާ ގުޅުވާލާ ބުރިޖު ގާއިމު ކުރަން 447 މިލިއަން ޔޫއޭއީ ދިރްހަމް (ގާތްގަނޑަކަށް 121 މިލިއަން އެމެރިކާ ޑޮލަރަށް) ބަޔަކާ ހަވާލުކޮށްފިއެވެ.\nދިގުމިނުގައި 600 މީޓަރު ހުންނަ މި ބުރިޖަކީ 12 ލޭން ހިމެނޭ ބްރިޖެކެވެ. ބްރިޖްގެ މަސައްކަތް ހަވާލުކޮށްފައިވަނީ ވާޑެ އެޑަމްސް ކޮންސްޓްރަކްޝަންއާއެވެ. ބްރިޖުގެ މަސައްކަތް 2020 ވަނަ އަހަރުގެ ޖޫން މަހަށް ނިންމުމަށް ވަނީ ހަމަޖެހިފައެވެ.\nދުބާއީގެ ޑީރިއަ އައިލެންޑްސް ތަރައްގީ ކުރުމަށް 8.5 ބިލިއަން ޔޫއޭއީ ދިރްހަމް (ގާތްގަނޑަކަށް 2.5 ބިލިއަން އެމެރިކާ ޑޮލަރު) ހަރަދު ކުރުމަށް ވަނީ ހަމަޖެހިފައެވެ.\nދުބާއީގައި 13 ކިލޯމީޓަރު ދިގު ބްރިޖެއް އެޅުމުގެ މަސައްކަތް މިހާރުވެސް ދަނީ ކުރަމުންނެވެ. 107 މިލިއަން ޑޮލަރު ހަރަދު ކޮށްގެން އަޅާ އެ ބްރިޖަކީ ޝިންދަގާ ކޮރިޑޯ މަޝްރޫއުގެ ބައެކެވެ. ޝިންދަގާ ކޮރިޑޯ މަޝްރޫއަކީ 13 ބިލިއަން ޑޮލަރު ހަރަދު ކޮށްގެން ކުރިއަށް ގެންދާ މަޝްރޫއެކެވެ.\n10 މަހަށް ފަހު ރޫބީ މިނިވަން ކުރަނީ\nމަސްތުވާ ތަކެއްޗާއި އެކު ދުބާއީގައި ދިވެއްސަކު ހައްޔަރުކޮށްފި\nސްރީދޭވީގެ މަރުގެ ތަހުގީގު ފުލުހުން ނިންމާލައިފި\n28 ފެބްރުއަރީ 2018\nއަލަށް ބުރިޖެއް ދިވެހިންނަށް މި ފެންނަނީ އެހެންވީމާ ނޭންގޭނެ ވ ގަމާރު ވާނެ\nމާލެ ބުރިޖގެ ހާލު ވަރައް ސާފު ވެއްޖެ.\nސުރުހީން ހީކުރެވުނީ ރާއްޖެތެރޭގެ އަތޮޅެއްގެ ހުރިހާރަށެއް ގުޅާލުމަށް ބްރިޖެއް އަޅަނީކަމަށް.\nމިހާރުގެ ބިޔަ ބްރިޖް ނިމޭއިރު އަލުން ދިވެހި ރާއްޖެތެރޭމިކިޔަ މީހުންވެސް ގުޅާލެވެނީކަށް...\n13 ކިލޯ މީޓަރު ފާލަމުގެ އަގު 107 މިލިޔަން ޑޮލަރު 2542 ފޫޓް ފާލަން 350 މިލިޔަން ޑޮލަރު ފާލަމައި ފެނުން ހަކަތަ އުފައްދާ ތަންތަން ހަދާ ދުނިޔޭގެ2ވަނަ އެންމެ ބޮޑު ކުންފުނި ހަދާ އަގާއި ބަޔަކު ދުވަހަކު އަޑުވެސް ނައަހާ ބަޔަކުގެ އަގުގެ ތަފާތު ދިވެހިން ވެސް ވިސްނާލުމަށް ދޫ ކޮށްލާނަން\nމިތާ 300 މިލިއަނަށް މި އަޅަނީ ފާލަންގަޑެއް


India Gai Geri Himaayai Kurumah Cabinet Eh Ekulavaalanee - Vaguthu\nއިންޑިއާގައި ގެރި ހިމާޔަތް ކުރުމަށް ކެބިނެޓެއް އެކުލަވާލަނީ\n5 ދުވަސް ކުރިން ( ނޮވެމްބަރު 19, 2020 )\nއިންޑިއާގެ މަދްޔާ ޕްރަދޭޝްގައި ގެރިތައް ހިމާޔަތް ކުރުމުގެ ގޮތުން ގެރިއާއި ބެހޭ ކެބިނެޓެއް އެލުލަވާލަން ނިންމައިފިއެވެ.\nއެކަން ހާމަ ކުރަމުން މަދްޔާ ޕްރަދޭޝްގެ ޗީފް މިނިސްޓަރ ޝިވްރާޖް ސިން ޗައުހަން ވިދާޅުވީ، އެސްޓޭޓްގެ ސަރުކާރުން ގެރި ހިމާޔަތް ކުރުމުގެ ގޮތުން “ކައު ކެބިނެޓެއް” އެކުލަވާލުމަށް ނިންމާފައިވާ ކަމަށެވެ.\nމިކެބިނެޓުގައި ޖަނަވާރުންނާއި ބެހޭ ހުރިހާ އިދާރާތްތައް ހިމެނޭނެ ކަމަށް ޝިވްރާޖް ވަނީ ބުނެފައެވެ. އެގޮތުން އެނިމަލް ހަޒްބެންޑަރީ، ފޮރެސްޓް، ޕަންޗަޔަތް، ރޫރަލް ޑިވެލޮޕްމަންޓް، ހޯމް އެންޑް ފާމާ ވެލްފެއާ އިދާރާތްތައް ހިމެނެއެވެ.\nޝިވްރާޖް ވިދާޅުވީ މި ކެބިނެޓްގެ އެންމެ ފުރަތަމަ ބައްދަލުވުމެއް ބޭއްވުމަށް ހަމަޖެހިފައިވަނީ މިމަހުގެ 22 ވަނަ ދުވަހު ކަމަށެވެ.\nމަދްޔާ ޕްރަދޭޝްގެ ހޯމް މިނިސްޓަރ ނަރޮތަމް މިޝްރާ ވިދާޅުވީ، ޗީފް މިނިސްޓަރ ޝިވްރާޖް ނިންމާފައިވާ ގޮތަށް ކެބިނެޓެއް އެކުލަވާލުމަށް ތާއިދު ކުރާ ކަމަށާއި އެކަމުގެ ސަބަބުން އެނގިގެން ދަނީ އެގައުމުގެ އިތުރު ސަގާފަތެއް އޮންނާނެ ކަމުގައެވެ.\nމިޝްރާ ވިދާޅުވީ، އެގައުމުގެ ކޮންގްރެސް ފަދަ ޕާޓީތަކުން 15 މަސް ވަންދެން އެކަމަށް ކަމެއް ކުރުމަށް ވާހަކަ ދެއްކި ކަމަށާއި އެހެން ނަމަވެސް ގެރި ފަދަ ތަކެތި ބޯހިޔާ ކުރުމަށް 15 ތަނެއްވެސް ހެދިފައި ނުވާ ކަމަށެވެ.\nނޮވެމްބަރު 19, 2020 20:32\nނޮވެމްބަރު 19, 2020 23:57\nމޮޔައީކީ ނޫނެވެ. މީހުން މޮޔަ ހައްދާފައި ރައްޔިތުންގެ ލާރިގަނޑު ކާލަނީއެވެ. ފައްޅިތަކުގެ ފާދިރީންތައް ވެސް ހަދަނީ އެހެންނެވެ. އެމީހުން އަޅުކަން ކުރާ ބުދަށް ޤުރުބާންކުރަން ގެންނަ ތަކެއްޗާއި އެބުނާ ކަލާނގެއަކަށް ސަދަޤާތްކުރާ އެއްޗަކީ އެއީ ފާދިރީން އަމިއްލަ އެއްޗެކެވެ. އެމީހުންގެ ދިރިއުޅުމުގެ ކަންކަން ހޯދައި ބަލައިލީމާ މިކަން ސާފުވާނެވެ. އެ ބުދަކީ އެއްވެސް ގެއްލުމެއް އަދި ފައިދާއެއްވެސް މީހަކަށް ދޭ އެއްޗެއް ނޫން އެންމެ ރަނގަޅަށް އެނގޭނީ ހަމަ އެ ފާދިރީންނަށެވެ. އެކަމަކުވެސް އެމީހުން އެހެން މީހުން ވާ ވައްދަނީއެވެ.


ދަރިންހޯދުމަށް ޖިންސީ ގުޅުން ހިންގުމުގައި ވަގުތުގެ މުހިއްމުކަން | ބަލިވެއިނުމުގެކުރިން | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު ބަލިވެއިނުމުގެކުރިން ދަރިންހޯދުމަށް ޖިންސީ ގުޅުން ހިންގުމުގައި ވަގުތުގެ މުހިއްމުކަން\n* ދަރިޔަކު ހޯދަން މަސައްކަތް ކުރާއިރު ޖިންސީ ގުޅުން ހިންގަން އެންމެ ރަނގަޅީ ކޮންއިރަކު؟\n* އޯވަރީން ބިސް ކޮއްޓާ ވަގުތު އެގޭނީ ކިހިނެއް؟\n* މައްސަރުކަންތައް އިންތިޒާމު ނުވުމަކީ ދަރިން ހޯދުމަށް އުދަގޫވާ ކަމެއްތަ؟\n* ދަރިޔަކު ހޯދަން އުޅޭއިރު މިހުރިހާ ކަމަކަށް ބަލަން ޖެހޭތަ؟\nދަރިޔަކު ހޯދަން މަސައްކަތް ކުރާއިރު ޖިންސީ ގުޅުން ހިންގަން އެންމެ ރަނގަޅީ ކޮންއިރަކު؟\nތެދެކެވެ. ބިސްކޮށްޓާ ވަގުތު ސާފުސާފުކޮށް ދެނެގަތުމަކީ ފަސޭހަކަމެއް ނޫނެވެ. އެވަގުތު ބިނާވެގެން ވަނީ މައްސަރުކަންތައްވާ ދުރުމިނެއްގެ މައްޗަށެވެ. އާއްމުގޮތެއްގައި ބިސް ކޮއްޓަނީ މައްސަރުކަންތައް ދިމާވުމުގެ 14 ދުވަސް ކުރިންނެވެ. ގިނަ މީހުން ހީކުރަނީ ބިސް ކޮއްޓަނީ ދެމައްސަރުކަންތަކު ދޭތެރެ މެދުގައެވެ. ނަމަވެއް މިގޮތަށް ދިމާވާނީ ކޮންމެ 28 ދުވަހުން މައްސަރުކަންތައް ދިމާވާ މީހަކަށެވެ. ކޮންމެ 35 ދުވަހުން މައްސަރުކަންތައް ދިމާވާ މީހެއްގެ ބިސް ކޮއްޓާނީ 21ވަނަ ދުވަހުއެވެ. 17 ވަނަ ދުވަހަކު ނޫނެވެ.\nއޯވަރީން ބިސް ކޮއްޓާ ވަގުތު އެގޭނީ ކިހިނެއް؟\nބައެއް އަންހެނުންނަށް ބިސްކޮއްޓާ ވަގުތު ވަރަށް ރަނގަޅަށް އެނގެއެވެ. ނަމަވެސް ގިނަ އަންހެނުންނަށް އެވަގުތު ދެނެގަންނާކަށް ނޭގެއެވެ. ބަލިވެއިންނަން ބޭނުން ނަމަ އެވަގުތު ފާހަގަ ކުރެވޭތޯ މަސައްކަތް ކުރާށެވެ. ކޮންމެ މަހަކު ހަށިގަނޑަށް ވަމުން އަންނަ ބަދަލުތައް ފާހަގަކޮށް ނޯތު ކުރާށެވެ. އާއްމު ގޮތެއްގައި ބިސްކޮއްޓާއިރު ފެންނަ އަލާމާތް ތަކުގެ ތެރޭގައި ތިރީގައި އެވާ ކަންތައްތައް ހިމެނެއެވެ.\n- އުރަމަތީގައި ރިއްސުން.\n- ދަށްބަނޑަށް ކޮންމެވެސް ވަރަކަށް އުދަގޫކަމެއް އިހުސާސް ކުރެވުން.\n- ކުރިމަތިފަރާތުން ދިޔައިއެއްޗެތި ފައިބާވަރު ގިނަވުން.\n- ހަށިގަނޑުގެ ފިނިހޫނުމިން 0.5ޑިގުރީވަރު މަތިވުން. މިކަން ފާހަގަ ކުރެވޭނީ ތަމޯމީޓަރަކުން ހެނދުނު ތެދުވާގޮތަށް ބޭރަށް ނުނިކުމެ ބެލުމުންނެވެ. އަދި މިގޮތަށް ބަލާއިރު ރަނގަޅީ ފުރަގަސްފަރާތަށް ތަމޯމީޓަރު ލައްވައިގެން ބެލުމެވެ.\n- އަދި ބައެއް އަންހެނުންގެ ކުރިމަތި ފަރާތުން ކޮންމެވެސް ވަރަކަށް ލޭއައުމަކީވެސް އެކަށީގެނވާ ކަމެކެވެ.\nމައްސަރުކަންތައް އިންތިޒާމު ނުވުމަކީ ދަރިން ހޯދުމަށް އުދަގޫވާ ކަމެއްތަ؟\nމައްސަރުކަންތައް އިންތިޒާމު ނުވުމަކީ ބަލިވެއިނުން އުދަގޫވާ ކަމެކެވެ. އެއްފަހަރު 28 ދުވަހުން ދެން 21 ދުވަހުން އަނެއްފަހަރު 35 ދުވަހުން ވުމަކީ ބިސްކޮއްޓާ ދުވަސްވެސް ފާހަގަކުރާން އުދަގޫވާނެ ކަމެކެވެ. ވީމާ މިގޮތަށް ދިމާވާ މީހަކެ އެތައްމަހެއް ވަންދެން މައްސަރު ކަންތައް ވަނީ ކިހާ ދުވަހަކުންތޯ ބައަލައި ނޯޓު ކުރުމަށްފަހު ބިސް ކޮއްޓާ ދުވަސް ފާހަގަ ކުރެވޭތޯ ބަލާށެވެ. ގާތްގަޑަކަށް ބިސްކޮއްޓާނީ 11 ދުވަހާއި 17 ދުވަހާއި ދޭތެރޭގައެވެ.\nދަރިޔަކު ހޯދަން އުޅޭއިރު މިހުރިހާ ކަމަކަށް ބަލަން ޖެހޭތަ؟\nނޫނެކެވެ. ދެދުވަހުން އެއްދުވަހު ޖިމާއުވަމުން ގެންދިއުމުން ފުދޭނެއެވެ. ނަމަވެސް މިކަންތައްތައް ބެލުމުން ބަލިވެއިންނާނެ ކަމުގެ ޔަގީންކަން އިތުރުވާނެއެވެ


Hailam massalaige thahugegeegah JSC ah furihama ebbarulun dheynan:...\nހައިލަމްގެ މައްސަލައިގެ ތަހުގީގަށް ޖޭއެސްސީއަށް ފުރިހަމަ އެއްބާރުލުން ދޭނަން: ފުލުހުން\nފުލުހުންގެ އިދާރާ އަށް މައްސަލަ ހުށައަޅާފައިވަނީ ޖުލައި މަހު\nކ. މާލެ | 8 ނޮވެންބަރ 2019 | ހުކުރު 23:16 | 8,209\nސަސްޕެންޑް ކޮށްފައިވާ ކްރިމިނަލް ކޯޓުގެ ގާޒީ އަހުމަދު ހައިލަމް - މުހައްމަދު ޝަރުހާން\nޖުޑީޝަލް ސަރވިސް ކޮމިޝަން (ޖޭއެސްސީ) އިން ބަލަމުންދާ ކްރިމިނަލް ކޯޓުގެ އިސްގާޒީ އަށް ތުހުމަތު ކުރެވޭ ކޮރަޕްޝަންގެ މައްސަލާގައި އެ އިދާރާއަށް ފުރިހަމަ އެއްބާރުލުން ދޭނެ ކަމަށް ފުލުހުން ބުނެފިއެވެ.\nސަސްޕެންޑް ކޮށްފައިވާ ގާޒީ ހައިލަމް، ރައްޔިތުންގެ މަޖިލީހުގެ ކުރީގެ މެމްބަރު އަލްހާން ފަހުމީގެ ފަރާތުން ދެލައްކަ ރުފިޔާގެ ޓްރާންސެކްޝަނެއް ހިންގާފައިވާކަން ފާހަގަކުރެވިފައިވާ ކަމަށް ޖޭއެސްސީން ވަނީ މީގެ ކުރިން ބުނެފައެވެ.\nމީގެއިތުރުން ފުލުހުންގެ އިދާރާ އަށް ޖުލައި މަހު އެ މައްސަލަ ހުށައަޅައި މިހާތަނަށް އެއްވެސް ފިޔަވަޅެއް އަޅަފައިނުވާ ކަމަށް ޖޭއެސްސީން ނެރެފައިވާ ބަޔާނެއްގައި ވަނީ ބުނެފައެވެ.\nއެކަމާއި ގުޅިގެން ފުލުހުންގެ މީޑިއާ އޮފިޝަލް އިޒްމިޔާ ޒާހިރު ވިދާޅުވީ، ޖޭއެސްސީގެ ނިންމުމާއި ގުޅިގެން ފުލުހުންގެ ފަރާތުން އެކި އިދާރާތަކަށް ދޭން ޖެހޭ މައުލޫމާތު ފޮނުވާކަމަށެވެ. އަދި އެއްވެސް ތަހުގީގަކަށް ފުލުހުންގެ ފަރާތުން އެއްބާރުލުންދީ ޖަވާބުދަރީވާނެ ކަމުގެ ޔަގީންކަން ފުލުހުން ވަނީ ދީފައެވެ.\nހައިލަމްގެ މައްސަލާގައި ފުރިހަމަ އެއްބަރުލުން ދޭނެ ކަމަށް ފުލުހުން ބުނެފައިވާއިރު، ހައިލަމް އަށް ފައިސާ ދެއްވީ ލޯނެއްގެ ގޮތުގައި ކަމަށް އަލްހާން ވަނީ ވިދާޅުވެފައެވެ. އަދި އިތުރަށް ބޭނުންވިޔަސް ފައިސާ ދެއްވާނެ ކަމަށް އަލްހާން ވަނީ ވިދާޅުވެފައެވެ.\nރައީސް ޔާމީންގެ މައްޗަށް ތުހުމަތުކުރެވޭ އެމްއެމްޕީއާރުސީގެ ޚިޔާނާތުގެ މައްސަލަ ބައްލަވާ ހައިލަމް ނަސްރުގެ ދުވަހުގެ ތަހުނިޔާ ރައީސް މުހައްމަދު ނަޝީދާއި، ރައީސް އިބްރާހިމް މުހައްމަދު ސޯލިހުގެ ކަރުގައި ވާ ޖަހައިގެން ދަމާ ކުރެހުމަކާއެކާއި ގުޅިގެން ޖޭއެސްސީން ވަނީ އޭނާގެ ސުލޫކީ މައްސަލައެއް ބަލައި ސަސްޕެންޑްކޮށްފައެވެ.


SunOnline: Coronavirus aa gulhigen Maavaarulu Airport ah dhathuru feshun fas koffi\nކޮރޯނާވައިރަހާ ގުޅިގެން މާވާރުލު އެއާޕޯޓަށް ދަތުރު ފެށުން ފަސްކޮށްފި\nއައިޝަތު ފަރީޙާ 15 Mar 2020, 17:42\nގދ މާވާރުލުގައި ތަރައްގީކޮށްފައިވާ އެއާޕޯޓަށް ދަތުރު ފެށުން ފަސްކޮށްފި އެވެ.\nސިވިލް އޭވިއޭޝަން މިނިސްޓްރީ އިން މިއަދު ބުނީ މިމަހުގެ 20 ވަނަ ދުވަހުން ފެށިގެން މާވާރުކު އެއާޕޯޓަށް ދަތުރު ފަށަން ނިންމާފައިވީނަމަވެސް މިހާރު ފެތުރެމުންދާ ކޮރޯނާ ވައިރަސް އާއި ގުޅިގެން އެ އެއާޕޯޓަށް ދަތުރު ފެށުން ފަސްކޮށްފައިވާ ކަމަށެވެ.\nމިހާރު އެ އެއާޕޯޓަށް ދަތުރު ފަށަން ނިންމާފައިވަނީ މިމަހުގެ 30 ވަނަ ދުވަހުން ފެށިގެންނެވެ.\nމާވާރުލު އެއާޕޯޓަށް ޓެސްޓް ފްލައިޓު ޖައްސާފައިވަނީ މިމަހުގެ 11 ވަނަ ދުވަހުއެވެ.\nއޭރު ޓްރާސްޕޯޓު މިނިސްޓްރީ އިން ބުނީ ދަތުރުތައް ފަށާއިރު މަސައްކަތް ކުރާނީ ދުވާލަކު އެއް ފްލައިޓު ބޭއްވޭތޯ ކަމަށެވެ.\n" އައިލެންޑް އޭވިއޭޝަނުން ޑިމާންޑަށް ބަލާފައި ފްރެކުއެންސީ އިތުރު ކުރާނެ. މި ސަރަހައްދުގައި އެއާޕޯޓެއް ހުޅުވުމަކީ މި ސަރަހައްދުގެ ރިސޯޓުތަކަށް އަންން ފަތުރުވެރިން އުފުލުމަށް ބޮޑު ލުޔަކަށް ވާނެ،" އެ މިނިސްޓްރީގެ ޑެޕިއުޓީ މިނިސްޓަރު ހަމަދު މީގެ ކުރިން "ސަން"އަށް ވިދާޅުވިއެވެ.


Primary ge kankan hingaa goi belumakee EC ge zimmaa eh noon: Adhaalath party | Mihaaru\nޕްރައިމަރީތައް ބާއްވާ ގޮތް ބެލުމަކީ އީސީގެ ޒިންމާއެއް ނޫން: އަދާލަތު ޕާޓީ\nއަދާލަތު ޕާޓީގެ ނައިބު ރައީސް އަލީ ޒާހިރު: ޕާޓީތަކުގެ ޕްރައިމަރީ ބާއްވާ ގޮތް ބެލުމަކީ އީސީގެ ޒިންމާއެއް ނޫން ކަމަށް އެ ޕާޓީން ބުނޭ --ފޮޓޯ/މިހާރު\n26 މެއި 2018 - 14:55\nސިޔާސީ ޕާޓީތަކުގެ ޕްރައިމަރީތައް ބާއްވަނީ ސިޔާސީ ޕާޓީތަކުގެ ގާނޫނާއި ޕާޓީގެ ގަވާއިދާ އެއްގޮތަށް ކަން ކަށަވަރު ކުރުމަކީ އިލެކްޝަންސް ކޮމިޝަންގެ ޒިންމާއެއް ނޫން ކަމަށް އަދާލަތު ޕާޓީން ބުނެފި އެވެ.\nމިއަހަރުގެ ރިޔާސީ އިންތިޚާބާ ގުޅިގެން ޕާޓީތަކުން ޕްރައިމަރީ ބާއްވާ ނަމަ ޕްރައިމަރީގައި ވާދަކުރާ ފަރާތްތަކުގެ މައުލޫމާތާއި ބާއްވާ ތާރީޚު އެންގުމަށް އިލެކްޝަންސް ކޮމިޝަނުން ވަނީ ޕާޓީތަކަށް އަންގައިފަ އެވެ. އަދި ޕްރައިމަރީ ބާއްވާ ނަމަ މިމަހުގެ 21 ވަނަ ދުވަހުން ފެށިގެން އަންނަ ޖުލައި މަހުގެ އަށް ވަނަ ދުވަހާ ދެމެދު ޕްރައިމަރީތައް ބޭއްވުމަށް ވެސް ކޮމިޝަނުން އޮތީ ޕާޓީތަކަށް އަންގައިފަ އެވެ.\nއެ އެންގުމާ ގުޅިގެން އަދާލަތު ޕާޓީން މިދިޔަ ބުރާސްފަތި ދުވަހު އިލެކްޝަންސް ކޮމިޝަނަށް ފޮނުވި ސިޓީގައި ވަނީ ގާނޫނު އަސާސީންނާއި އިލެކްޝަންސް ކޮމިޝަންގެ ގާނޫނު އޮތްގޮތުން ސިޔާސީ ޕާޓީތަކާ ގުޅޭގޮތުން އިލެކްޝަންސް ކޮމިޝަނާ ހަވާލު ކުރެވިފައި އޮންނާނީ ގާނޫނުން ހަވާލުކުރާ ޒިންމާތައް އެކަނި ކަމަށެވެ. ޕާޓީތަކުގެ ޕްރައިމަރީ ބާއްވަނީ ގާނޫނާއި ގަވާއިދާ އެއްގޮތަށްތޯ ބަލައި ކަށަވަރު ކުރުމަކީ އެއްވެސް ގާނޫނަކުން އިލެކްޝަންސް ކޮމިޝަނާ ހަވާލު ކޮށްފައިވާ ޒިންމާއެއް ނޫން ކަމަށް އެ ސިޓީގައިވެ އެވެ.\nމީގެ އިތުރުން ޕާޓީތަކުގެ ޕްރައިމަރީ ބާއްވާނެ ތާރީޚު ކަނޑައެޅުމާއި ޕާޓީތަކުގެ ޕްރައިމަރީގެ ނަތީޖާ ހިއްސާ ކުރަން އެންގުމަކީ ވެސް އިލެކްޝަންސް ކޮމިޝަނަށް ދީފައިވާ ބާރެއް ނޫން ކަމަށް ވެސް އެ ސިޓީގައިވެ އެވެ. އަދި ޕާޓީތަކުގެ އެތެރޭގެ ނިންމުންތަކާ މެދު ޕާޓީގެ މެމްބަރުން ހިތްހަމަނުޖެހޭ ނަމަ، ސިޔާސީ ޕާޓީތަކުގެ ގާނޫނުގައިވާ ގޮތަށް އިސްތިއުނާފް ކޮމެޓީއަށް ދިއުމުގެ ފުރުސަތު އެ ޕާޓީގެ މެމްބަރުންނަށް އެބައޮތް ކަމަށް ވެސް އެ ސިޓީގައިވެ އެވެ.\n"ތިޔަ ކޮމިޝަނުން އަންގާފައިވާ އެންގުމަކީ ގާނޫނުތަކުގެ ބޭރުން އަންގާފައިވާ ޣައިރު ގާނޫނީ އެންގުމެއް ކަމުގައި މި ޕާޓީން ގަބޫލު ކުރަމެވެ." އަދާލަތު ޕާޓީގެ ނައިބު ރައީސް އަލީ ޒާހިރު ސޮއި ކުރައްވައި، ފޮނުވި އެ ސިޓީގައިވެ އެވެ.\nއެ ސިޓީގައިވާ ގޮތުން ރިޔާސީ އިންތިޚާބު ކައިރިވަމުން އަންނައިރު އެދެވޭ ގޮތެއްގައި އެ ކޮމިޝަން އޮތީ އިންތިޚާބަށް ތައްޔާރުވެފައެއް ނޫނެވެ. ގާނޫނުތަކަށް ގެނެވުނު ބަދަލުތަކާ ގުޅިގެން ގަވާއިދުތައް ބަދަލު ކުރެވިފައި ނުވާ ކަމަށާއި އަދި ވަކި ޕާޓީއެއްގެ ފިކުރު ކުރިއެރުވުމަށް މަަސައްކަތްކުރި މެމްބަރުންތަކެއް އެ ކޮމިޝަންގައި އެބަތިބި ކަން ވެސް އެ ސިޓީގައި ފާހަގަ ކޮށްފައިވެ އެވެ.\nއެންމެ ފަހުން ބޭއްވި ކައުންސިލް އިންތިޚާބުގެ ކަންކަން ހިނގި ގޮތަށް ބަލައި، އެންމެ މަސްލަހަތު ހުރި ގޮތަކީ ކޮމިޝަންގެ ހުރިހާ މެމްބަރުން އިސްތިއުފާ ދެއްވުން ކަމަށް ވެސް އެ ސިޓީގައިވެ އެވެ.\nކުށް ސާބިތުވެފައިވާ އެއްވެސް މީހަކު ޕާޓީއެއްގެ ޕްރައިމަރީގައި ވާދަ ނުކުރެވޭނެ ކަމަށާއި ގަވާއިދާ ޚިލާފަށް ބާއްވާ ޕްރައިމަރީތައް ބާތިލް ކުރާނެ ކަމުގެ އިންޒާރު އިލެކްޝަންސް ކޮމިޝަނުން ކުރިން އޮތީ ދީފަ އެވެ. އެކަމާ ގުޅިގެން އިދިކޮޅު ކޯލިޝަންގެ ފާޑު ކިޔުންތައް ކޮމިޝަނަށް ވަނީ އަމާޒުވެފަ އެވެ.\nއަދާލަތު ޕާޓީ އިލެކްޝަންސް ކޮމިޝަން\n11 ކޮމެންޓް, 24 ރިއެކްޝަންސް\nއޭއި މީނަވެސް ހާދަހާ ރައީސުލްޖުމުހޫރިއްޔާ އަކާއި ވައްތަރޭ. ދެން ކީއްނުވެގެންބާ މިމީހުން ތިއްބާވެސް ކުފޫހަމަނުވާ މީސްމީހުން ނިކުމެގެން މިހޯބޯލަވަނީ.\nއީސީގައި ތިބެންވާނޫ ކަނުއަދި ބީރު މެމްބަރުން.\n÷ޕާޓީ ތަކުން ހިންގާ ހުރިހާ ކަމެއް ގާނޫނާ އެއްގޮތްތޯ އިލެކްަސަނުން މޮނީޓަރު ކުރަން ޖެހޭނެ އީސީ އަށް ނޭގި އެއްވެސްކަމެއް ޕާޓީ އކުން ނުިންގޭނެ\nޤާނޫނުގައި ނެތް ބާތެއްގެ ބޭނުން ކުރަން އުޅެގެން ނުވާނެ\nސިޔާސީ މީހުންނަށް ދެއްކޭ ނުދެއްކޭ ވާހަކައެއް ނޭންގޭނެ.\nސީއާސީނޫން މީހުން އުޅޭތަ؟\nމިތާކު ސިޔާސީނޫން އެކަކުވެސް ނުއުޅޭނެ. މިއީ %100 މުސްލިމް އަދި %100 ސިޔާސީ ރައްޔަތެއް އުޅޭ ގައުމެއް.\nތިކަން ހިނގާނީ ހަމަޔަޤީނުންވެސް ތިގޮތަށް ކަން ޔަޤީން، ވަރަށް މަ ވެފަ ފުއްޕާފަ ހުންނަ މީހެއް މިހާރު ކޮމިޝަނުގަ ތިހުންނަނީ! ކިހާވަރަކުން ދާނެ ސޮރެއްބާ އެދުވަހަކުން މަ ޙ=ހީހީހިހީހީހީ ހަލާކު ވާނެ!\nއީސީއަކީ ޕާޓީތަކުގެ ބަލަދުވެރިފަރާތްކަމަށް ޤާނޫނުގައި އެވަނީ ބަޔާންވެފައެވެ. އެހެންކަމުން ސިޔާސީޕާޓީތަކުން ކުރާކަންކަން ބެލުމަކީ އީސީގެ ޒިންމާއެކެވެ. އިލެކްޝަންކޮމިޝަނުގެ ޒިންމާއަކީ ހަމައެކަނި ސިޔާސީޕާޓީތަކަށް ފައިސާ ބެހުމެއް ނޫނެވެ. ހަމަ ޖެހޭ ވާހަކަ ދައްކާށެވެ.\nއެއްވެސް ގާނޫނަކު ނޯވޭ ތިހެނެއް\nބަލައިފިން. އެ ބުނަނީ ތެދެއް. ބަލަދުވެރި ފަރާތް... ބެލެނިވެރި ފަރާތް... މި ޒާތުގެ ލަފުޒެއް ވެސް ނެތް.


SunOnline: Council thakuge SG ge kamah kurimathilee 511 meehun\nކައުންސިލްތަކުގެ އެސްޖީ ކަމަށް ކުރިމަތިލީ 511 މީހުން\nއާނިފާ ހުސައިން ސިރާޖް 01 Jul 2021, 16:40\nގއ. ދާންދޫ ކައުންސިލްގެ ބައްދަލުވުމުމެއްގެ ތެރެއިން ---\nލޯކަލް ކައުންސިލްތަކުގެ ސެކްރެޓަރީ ޖެނެރަލްގެ މަގާމުތަކަށް ޖުމްލަ 511 މީހުން ކުރިމަތިލައިފިއެވެ.\nސެކްރެޓަރީ ޖެނެރަލްގެ މަގާމަކީ، ކައުންސިލްގެ އިދާރާގެ އިދާރީ އެންމެ އިސް މަގާމެވެ. ކައުންސިލްގެ ލަފާގެ މަތިން، ކައުންސިލްގެ އިދާރާގެ އިދާރީ އެންމެހާ ކަމެއް ހިންގައި ބެލެހެއްޓުމާއެކު، މާލީ ޒިންމާދާރުވެރިޔާގެ މަސްއޫލިއްޔަތު ވެސް އަދާކުރަންޖެހެނީ ކައުންސިލްގެ ސެކްރެޓަރީ ޖެނެރަލްއެވެ.\nސެކްރެޓަރީ ޖެނެރަލުން ހޯދުމަށް ސިވިލް ސާވިސް ކޮމިޝަނުން އިއުލާނުކުރީ މިދިޔަ މަހުގެ 20 ވަނަ ދުވަހުއެވެ.\nއެގޮތުން ޖޫން 28 ގެ ނިޔަލަށް އެ މަގާމުތަކަށް ކުރިމަތިލުމުގެ ފުރުސަތު ސުންގަޑިހަމަވި އިރު، ސިޓީ ކައުންސިލްތަކުގެ ސެކްރެޓަރީ ޖެނެރަލްގެ މަގާމަށް 54 އެޕްލިކޭޝަން، އަތޮޅު ކައުންސިލްތަކުގެ ސެކްރެޓަރީ ޖެނެރަލްގެ މަގާމަށް 86 އަދި ރަށު ކައުންސިލްތަކުގެ ސެކްރެޓަރީ ޖެނެރަލްގެ މަގާމަށް 371 އެޕްލިކޭޝަން ލިބިފައިވާ ކަމަށް ސިވިލް ސާވިސް ކޮމިޝަނުން ބުނެއެވެ.\nކައުންސިލްތަކުގެ ސެކްރެޓަރީ ޖެނެރަލުންގެ މުސާރަ ސިވިލްސާވިސް ކޮމިޝަނުން މިހާރު ވަނީ ކަނޑައަޅާފަ އެވެ.\nއެގޮތުން ސިޓީ ކައުންސިލްގެ ސެކްރެޓަރީ ޖެނެރަލްގެ މަގާމުގެ މުސާރައަށް 20،500 ރުފިޔާ އަދި އެގްޒެކެޓިވް އެލަވަންސްގެ ގޮތުގައި 15،000 ރުފިޔާއާއެކު އެކު ޖުމުލަ 35،500 ރުފިޔާ ލިބޭނެއެވެ. އަދި އަތޮޅު ކައުންސިލްގެ ސެކްރެޓަރީ ޖެނެރަލްގެ މަގާމުގެ މުސާރައަށް 12،130 ރުފިޔާ އަދި އެގްޒެކެޓިވް އެލަވަންސްގެ ގޮތުގައި 8،870 ރުފިޔާއާއެކު އެކުޖުމުލަ 21،000 ރުފިޔާ ލިބޭނެއެވެ.\nއޭގެ އިތުރުން ރަށު ކައުންސިލްގެ ސެކްރެޓަރީ ޖެނެރަލްގެ މަގާމުގެ މުސާރައަށް 9،300 ރުފިޔާ އަދި ގްޒެކެޓިވް އެލަވަންސްގެ ގޮތުގައި 6،800 ރުފިޔާއާއެކު އެކުޖުމުލަ 16،100 ރުފިޔާ ލިބޭނެއެވެ.


Mathindhaaboatakah kulhandhuru ainehge hamalaa eh\nމަތިންދާބޯޓަކަށް ކުޅަނދުރު އައިނެއްގެ ހަމަލައެއް\nމަތިންދާބޯޓު ފުރުމާއި އައުން ލަސް ވުމަކީ ވަރަށް އާންމުކޮށް ދިމާވާ ކަމެއް ނަމަވެސް ބޯޓުން ދަތުރުކުރާ މީހުންނަށް މިއީ އެހާ ހިތްހަމަޖެހޭ ކަމަކަށް ގިނަ ފަހަރަށް ނުވެ އެވެ. މިގޮތަށް ބޯޓު ލަސްވާ ގިނަ ފަހަރު ބުނާނީ ކޮންމެވެސް ޓެކްނިކަލް މައްސަލައެއް ދިމާވީ ކަމަށެވެ. ނަމަވެސް އިންޑިޔާގެ ކަލްކަތާގެ އެއާޕޯޓެއްގައި ޖައްސާފައި އޮތް ވިސްޓާރާ އެއާލައިންގެ ދެ އެއާކްރާފްޓެއްގެ ފުރުން ލަސްވީ ވަރަށް އާދަޔާޚިލާފު މައްސަލައެއް ދިމާވެގެންނެވެ.\nކުޅަނދުރުގެ ބޮޑު އައިންގަނޑެއް އެ ދެ އެއާކްރާފްޓް ހައިޖެކް ކޮށްގެންނެވެ. ޓައިމްސް އޮފް އިންޑިއާ އިން ރިޕޯޓު ކޮށްފައިވާ ގޮތުގައި މިކަމާ ގުޅިގެން ދެ ބޯޓުގެ ފުރުން އެތައް ގަޑިއެއްގެ އިރަށް ލަސްވި އެވެ.\nމިދިޔަ އާދީއްތަ ދުވަހު ހަވީރު 4.00 ހާއިރު ދިއްލީއަށް ދާން އޮތް ވިސްޓާރާ އެއާލައިންގެ ފްލައިޓަށް މިހުން އެރުވުމަށް ދިޔައީ ތައްޔާރު ވަމުންނެވެ. ކުއްލިއަކަށް ކުޅަނދުގެ ބޮޑު އައިނެއް އައިސް މަތިންދާބޯޓުގެ ބޭރުގައި ހާލިހަދާ ގޮތަށް ބޮނޑިއަކަށް ޖަމާވި އެވެ. ނަތީޖާއެއްގެ ގޮތުން މީހުން އެރުވުން މަޑުޖައްސާލުމަށްފަހު މައްސަލަ ހައްލުކުރަން ފަޔާ ސާވިސް ގެންނަން ޖެހުނެވެ.\nއެއާލައިންސްގެ އޮފިޝަލަކު އިންޑިޔާގެ ނޫހަށް ކިޔައިދީފައިވާ ގޮތުގައި އެތައް ލައްކަ ކުޅަނދުރެއް އައިސް މަތިންދާބޯޓުގެ ބޭރުން ވަކި ތަންގަނޑަކަށް ޖަމާވާން ނެގީ މަދު މިނިޓް ކޮޅެކެވެ. އެ ސޮރުމެން މަސައްކަތް ކުރީ މަތިންދާބޯޓުގެ ބޭރުގައި ހާލިހަދަން ކަމަށް ބެލެވޭ ކަމަށް ވެސް އޮފިޝަލް ބުނެފައި ވެއެވެ.\nފަޔާ ސާވިސްގެ މީހުން އައިސް ފެންހޮޅިތަކުން ވަރަށް ބާރު ޕްރެޝަރުގައި ފެން ޖަހަން ފެށުމުން ވެސް ކުޅަނދުރުތައް އެތަނުން ފައްސާލެވުނީ 30 ވަރަކަށް މިނިޓް ފެން ޖެހި ފަހުންނެވެ. މިކަމާ ހެދި ބޯޓު ފުރުން ވަރަށް ބޮޑަށް ލަސްވި ކަމަށް އޮފިޝަލް ބުންޏެވެ.\nއަދި މިވަރުން ވެސް ވިސްޓާރާ އެއާލައިންގެ މަތިންދާބޯޓުތަކުން ކުޅަނދުރުތައް ދުރަށް ފޮނުވާލެވޭ ގޮތެއް ނުވި އެވެ. ފެންޖަހާ ފައްސާލި ކުޅަނދުނުތައް އުދުހިފައި ގޮސް އަނެއްކާވެސް ހަމަ ވިސްޓާރާ އެއާލައިންގެ އެހެން ބޯޓެއްގެ ބޭރުގައި ޖެއްސި އެވެ. ރަންވޭގައި ޕާކްކޮށްފައި އެ ވަގުތު ވަރަށް ގިނަ އެއާލައިންތަކުގެ ބޯޓުތައް ހުރި ނަމަވެސް ކުޅަނދުނުތައް ދެން ވެސް ހާލި ހަދަން ގަސްތުކުރީ ހަމަ ވިސްޓާރާ އެއާކްރާފްޓެއްގެ ބޭރުގަ އެވެ.\nއެސޮރުމެން ޖަމާވެފައިވާ ހިސާބު ބޯކަމުން މަތިންދާބޯޓުގެ އެބައި އޮތީ މުޅިން ފޮރުވިފަ އެވެ. އަނެއްކާވެސް ފްޔާފައިޓަރުން އައިސް ފެންހޮޅިތަކުން ޕްރެޝަރުގައި ފެން ޖަހައިގެން އެ ސޮރުމެން ފައްސާލީ އެވެ. މި ބޯޓަށް ވެސް މިކަމާ ހެދި ފުރުނީ މާ ލަހުންނެވެ.\nކަލްކަތާ އެއާޕޯޓުގެ ޑައިރެކްޓަރު ބުނި ގޮތުގައި ދެ ހާދިސާ ޖެހިޖެހިގެން ހިނގުމުން އެކަން ވަރަށް ރަނގަޅަށް ބަލަމުންދާ ކަމަށެވެ. އެއާޕޯޓާ ކައިރި ހިސާބެއްގައި ކުޅަނދުރުގެ ބޮޑެތި ހާލިތަކެއް ހުރެދާނެކަމަށް ބަލައި މުޅި ސަރަހައްދު ޗެކްކުރި ނަމަވެސް އެފަދަ އެއްވެސް ހާއްޔެއް ފެނިފައި ނުވާ ކަމަށް އޭނާ ބުންޏެވެ. އިތުރަށް މިފަދަ ކަމެއް ދިމާވިޔަ ނުދިނުމަށް އިންސެކްޓިސައިޑް ސްޕްރޭ މުޅި ހިސާބަށް ކުރަމުންދާ ކަމަށް ވެސް ޑައިރެކްޓަރު ބުނެފައި ވެއެވެ.\nމިދިޔަ އަހަރުގެ ސެޕްޓެމްބަރު މަހު ވެސް އިންޑިޔާގެ އެއާޕޯޓެއްގައި ހަމަ މިފަދަ ހާދިސާއެއް ހިނގާފައި ވެއެވެ. އެ ފަހަރު ކުޅަނދުރުތައް ޖަމާވީ އަގަރްތާލާ އެއާޕޯޓުގައި އޮތް އެއާ އިންޑިއާގެ ފްލައިޓެއްގެ ކޮކްޕިޓާ ދިމާލަށް ދިން ކުޑަދޮރެއް ކައިރިއަށެވެ.


L. Gan hospital ge thin mashrooehgai soi kohffi\nގަމު ހޮސްޕިޓަލުގެ ތިން މަޝްރޫއެއްގައި ސޮއިކޮށްފި\nމިއަދު ކުރިއަށްގެންދިޔަ ސޮއި ކުރުމުގެ ރަސްމިއްޔާތުގައި ހެލްތު މިނިސްޓަރު ވާހަކަދައްކަވަނީ -- ފޮޓޯ: ހެލްތު މިނިސްޓްރީ\nލ. ގަމު ހޮސްޕިޓަލުގެ ތިން މަޝްރޫއެއްގެ އެއްބަސްވުމުގައި ސޮއި ކޮށްފި އެވެ.\nހެލްތު މިނިސްޓްރީގައި މިއަދު ކުރިއަށްގެންދިޔަ ރަސްމިއްޔާތުގައި ސޮއިކޮށްފައިވަނީ ލ. ގަން ރީޖަނަލް ހޮސްޕިޓަލުގައި ޕަވަ ހައުސްއެއް އިމާރާތް ކުރުމަށާއި އެ ހޮސްޕިޓަލުގެ އާ ވިންގު ޑިޒައިންކުރުމުގެ އިތުރުން އެ ހޮސްޕިޓަލުގެ ވޯޑުތައް އެއާކޮންޑިޝަން ކުރުމަށެވެ.\nހެލްތު މިނިސްޓްރީން ބުނި ގޮތުގައި ޕަވަ ހައުސް އިމާރާތް ކުރުން ހަވާލުކޮށްފައިވަނީ އައިރިން އެންޓަޕްރައިސަސް ޕްރައިވެޓް ލިމިޓެޑާ 67 ދުވަހުގެ މުއްދަތަކަށެވެ.\nގަމު ހޮސްޕިޓަލުގެ އާ ވިންގް ޑިޒައިންކޮށް ކުރެހުންތަކާއި ބިލް އޮފް ކުއަންޓިޓީ ހަދަން ހަވާލުކޮށްފައިވަނީ ރިޔަން ޕްރައިވެޓް ލިމިޓެޑް އާއެވެ. މި މަސައްކަތް ނިންމުމަށް 40 ދުވަސް ދީފައި ވެ އެވެ. އަދި ހޮސްޕިޓަލުގެ އާ ވިންގުގެ ވޯޑުތައް އޭސީ ކުރުމަށް ހަވާލުކޮށްފައިވަނީ ޕްރައިވެޓް ކުންފުނި ޕްރޯ އޭސީ އެންޑް އިންޖިނިއަރިންގް އާއެވެ. މި މަސައްކަތަށް 120 ދުވަސް ދީފައިވެ އެވެ.\nމީގެ އިތުރުންވެސް ދެ ރީޖަނަލް ހޮސްޕިޓަލެއްގެ ވޯޑުތައް އޭސީ ކުރުމަށް މިއަދު ސޮއި ކުރި އެވެ. އެގޮތުން، ގދ. ތިނަދޫގެ އަބްދުއް ސަމަދު މެމޯރިއަލް ހޮސްޕިޓަލާއި ރ. އުނގޫފާރު ރީޖަނަލް ހޮސްޕިޓަލްވެސް މިއަދު ސޮއި ކުރި އެއްބަސްވުންތަކުގައި ހިމެނެ އެެވެ.\nތިނަދޫ ހޮސްޕިޓަލުގެ ވޯޑުތައް އޭސީ ކުރަން 90 ދުވަސް ދީފައިވާއިރު އުނގޫފާރު ހޮސްޕިޓަލުގެ މަސައްކަތް ނިންމަން ދީފައިވަނީ 120 ދުވަހެވެ.\nގދ. ތިނަދޫ ލ. ގަން އުނގޫފާރު + ހެލްތް މިނިސްޓަރު އަބްދުﷲ އަމީން\nފަސް ރީޖަނަލް ހޮސްޕިޓަލަކަށް ހެލްތް އޮފިސަރުން ހޯދަނީ\nތިން ހޮސްޕިޓަލަކަށް ސްޕެޝަލިސްޓް ޑޮކްޓަރުން ހޯދަނީ\nހަނި ވޯޓަކުން ގަން ހޮސްޕިޓަލުގެ މައްސަލަ ކޮމިޓީއަށް


Komme ofeehakah emme fixed line eh, Fax line thah ves kandaalanee | Mihaaru\nސަރުކާރުގެ ކޮންމެ އޮފީހަކަށް އެންމެ ފިކްސްޑް ލައިނެއް، ފެކްސް ލައިންތައް ވެސް ކަނޑާލަނީ\nފިނޭންސް މިނިސްޓްރީ: ފޯނާއި ފެކްސް ލައިންތައް ކަނޑާލަން ވަނީ އަންގާފައި.\n28 ޖޫން 2018 - 19:23\nފައިނޭންޝަލް ކޮންޓްރޯލަރު ފާތިމަތު ރަޒީނާ ސޮއިކުރައްވައި ސަރުކާރުގެ އޮފީސްތަކަށާއި މުއައްސަސާތަކަށް މިދިޔަ އަންގާރަ ދުވަހު ފޮނުއްވި ސިޓީއެއްގައި ވިދާޅުވީ، ކޮންމެ އޮފީހެއްގައި އެއް ފިކްސްޑް ލައިން ބެހެއްޓުމަށް ފަހު، ބާކީ ލައިންތައް ކަނޑާލަން ރައީސް އޮފީހުން ނިންމާފައިވާ ކަމަށެވެ. އެހެންވެ، އެ މަސައްކަތް ކޮށް މި މަސް ނިމުމުގެ ކުރިން އެންގުމަށް ދައުލަތުގެ ފައިނޭންޝަލް ކޮންޓްރޯލަރު އެދިވަޑައިގެންފައި ވެ އެވެ.\nފިކްސްޑް ލައިންތަކުގެ އިތުރުން، ސަރުކާރުގެ ހުރިހާ އޮފީހެއްގެ ފެކްސް ލައިންތައް ކަނޑާލަން ވެސް ރައީސް އޮފީހުން ވަނީ ނިންމައިފަ އެވެ.\nލައިންތައް ކަނޑާލުމުގެ ކަންކަން ނޭޝަނަލް ސެންޓާ ފޯ އިންފޮމޭޝަން ޓެކްނޮލޮޖީ (އެންސީއައިޓީ) އަދި ދިރާގާ މަޝްވަރާ ކޮށްގެން ކުރިއަށް ގެންދިއުމަށް ވެސް ފައިނޭންޝަލް ކޮންޓްރޯލަރު ވަނީ އަންގަވައިފަ އެވެ.\nސަރުކާރުގެ ކޮންމެ އޮފީހެއް އަދި މިނިވަން މުއައްސަސާއެއްގައި ޓެލެފޯން ފިކްސްޑް އެއް ލައިން ބެހެއްޓުމަށް އަދި ހުރިހާ ތަނަކުން ފެކްސް ލައިން ކަނޑާލަން ރައީސް އޮފީހުން ނިންމި ސަބަބެއް އަދިއެއް ނޭނގެ އެވެ. ނަމަވެސް ދައުލަތުގެ ޚަރަދުތައް ކުޑަކުރުމަށްޓަކައި އެ ފަދަ ފިޔަވަޅުތައް ދޭތެރެދޭތެރެއިން އަޅަ އެވެ.\nފިނޭންސް މިނިސްޓްރީ އެންސީއައިޓީ ރައީސް އޮފީސް ސަރުކާރު އޮފީސްތައް ދިވެހި ސަރުކާރު މިނިވަން މުއައްސަސާތައް ފައިނޭންޝަލް ކޮންޓްރޯލާ\nއަސްލު ސަބަބަކީ ވޮއިސް މެސެޖް ގެ ޒަރިއްޔާ އިން ބަޔަކު ކެމްޕެއިން ކޮށްފާނެތީ އެކަމައް ހުރަސް އެޅުމުގެ ގޮތުން ޖެހި މަޅިއެއް.. މީގެ ކުރިންވެސް މި ޤައުމުގައި ސިޔާސީ ބޭފުޅަކު ވަނީ އޭނާގެ ކެމްޕެއިން އަށް ވޮއިސް މެސެޖް ސިސްޓަމެއް ތަތްޔާރުކޮށް ބޭނުންވެސް ކޮށްފަ އަދި މީގެއިތުރުން ސިޔާސީ އެހެން ފަރާތްތަކައްވެސް މި ސިސްޓަމްގެ އެހީތެރިކަން ވަނީ ލިބިފަ. !!!!\nރައްޔިތު މީހާ ދެން ޓްރާންސްޕޯޓް އޮތޯރިޓީ އަށް ގުޅަނީ ކިހިނެއް؟؟؟\nޖާސޫސު ކުރަން ފަސޭހަ ގޮތެއް ހޯދަނީއެވެ.\nދެން ބޭނުން ކުރާނީ ސިޕް ފޯން ސިސްޓަމް. ފިކްސްޑު ލައިނުގެ ޒަމާން ގޮއްސި\nރަނގަޅު ކަމެއް. ކޮންމެ އޮފީހެއްގައި ކޯލް ސެންޓަރެއް ހެދީމަ ނިމުނީ. ވަން ނަންބަރ، ސޭމް ތިންގ. އިންޓަރނަލް ކޯލްސްއަށް ވީ.އޯ.އައި.ޕީ ކޯލްސް ބޭނުންކުރެވޭނެ.\nކެންޕޭނަށް ލާރިކޮޅެއްބޭނުންވީ ދެއްތޯ !\nފޯނުތައް އަޑުއެހުން ނޫން ދެން ކޮންމަމަކުބާ\nމަމެން ދެން ކޮންމެ މުއައްޒަފަކަށް ދޭނީ މޯބައިލް ސިމެއް. ޢަދި ޕެކޭޖެއް. ލޭންޑް ލައިނަކީ މިހާރުވެސް ބޭނުންކުރާ އެއްޗެއްނޫން.\nމަ ނުބުނާނަން ގައުމު ބަނޑަށްޖެހެނީ އެކޭ. އެކަމަކު ދުރާލާ ގޯތިތެރޭ ހުސްތަންކޮޅާ ޓެރަސް މަތީ ފެންތާނގީއެއް ބަހައްޓާ އަދި ފަތްޕިލާވެލީގެ ދެތިން ވައްތަރެއްވެސް އިންދައިގެން މަވެސް މިއުޅެނީ.\nމީކަލޭނޭ ކޮންފަދަ އަޑިނޭންގޭ ބިޔަރާޅެއްބާ? ދެން އޮފީސްތަކަށް ގުޅާނީ ކިހިނެއްބާ?


Vazeefaa Ah Bidheyseen Raajje Aumuge Kurin Haassa Hudhaheh Nagan Jehey Gothah Hamajassaifi - Vaguthu\nވަޒީފާ އަށް ބިިދޭސީން ރާއްޖެ އައުމުގެ ކުރިން ހާއްސަ ހުއްދައެއް ހޯދަން ޖެހޭ ގޮތަށް ހަމަޖައްސައިފި\nބިދޭސީން ގާނޫނަށް އަހުލުވެރިކުރުވަން ފުލުހުން މީގެ ކުރިން ހިންގި ޕްރޮގްރާމެއްގެ ތެރެއިން\nރާއްޖޭގައި ވަޒީފާ އަދާކުރަން އަންނަ ބިދޭސީން ރާއްޖެ އައުމުގެ ކުރިން ހާއްސަ ހުއްދައެއް ހޯދަންޖެހޭ ގޮތަށް އިކޮނޮމިކް މިނިސްޓްރީން ހަމަޖައްސައިފިއެވެ.\nއިކޮނޮމިކް މިނިސްޓްރީން މިއަދު ވިދާޅުވީ، އެމްޕްލޮއިމަންޓް އެޕްރޫވަލް ގެ ދަށުން ރާއްޖެ އެތެރެވާ ބިދޭސީން ރާއްޖެ އެތެރެވުމުގެ ކުރިން ހުއްދަ ހޯދުމާ ގުޅޭގޮތުން އިމިގްރޭނުުންކޮށްފައިވާ އިއުލާން ގައި ވާގޮތުން،އަލަށް އެމްޕްލޯއިމަންޓް އެޕްރޫވަލް ހޯދައިގެން ވަޒީފާ އަށް އަންނަ ފަރާތްތަކާއި ޗުއްޓީއަށް ދިއުމަށްފަހު އެނބުރި ވަޒީފާއަށް އަންނަ ފަރާތްތަކަށް ރާއްޖެ އެތެރެވެވޭނީ ހުއްދައެއް ހޯދައިގެން ކަމަށެވެ.\nއެ މިނިސްޓްރީން ވިދާޅުވީ، މި ހާއްސަ ހުއްދައަކީ އާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާން ކޮށްފައިވާ މުއްދަތުގައި ކޮންމެހެން ގެންނަންޖެހޭ ބިދޭސީންނަށް އެމްޕްލޯއިމަންޓް އެޕްރޫވަލް ގެ އިތުރަށް ހޯދަންޖެހޭ ހުއްދައެއް ކަމާށެވެ.\nއަދި އެ ހުއްދަ ހޯދުމަށް އެދޭ ފޯމް މި މިނިސްޓްރީއަށް ހުށަހަޅާތާ 48 ގަޑި އިރު ތެރޭގައި މި ހުއްދަ ދޫކުރާ ގޮތަށް ވަނީ ހަމަޖެހިފައިވާކަމަށް އެ މިނިސްޓްރީން ވިދާޅުުވިއެވެ.\nމި ހާއްސަ ހުއްދަ އަށް އެދޭ ފޯމް ހުށަހަޅާނީ މި މިނިސްޓްރީގެ [email protected] އަށެވެ. އަދި އެކަމާ ބެހޭ ފޯމް މި މިނިސްޓްރީގެ ވެބްސައިޓް employment.trade.gov.mv އިން ޑައުންލޯޑް ކުރެވޭނެއެވެ.\nމާޗް 22, 2020 17:51\nގާނޫނާއި ހިލާފަށް އުޅޭ ހިސާބެއް ކިތާބެއް ނޭގޭ އަދަދެއްގެ ބިދޭސީން ރާއްޖޭގައި ތިބިއިރުގައި އެވަރުންވެސް ޖީބުތަކަށް އަޅާލެވޭ ވަރުމަދުވެގެން މިދަޑިވަޅުގައިވެސް އެއުޅެނީ ބިދޭސީން ނުގެނެވިގެން.. އޭގެ ވިޔަފާރިނުކުރެވިގެން\nމިދުވަސް ވަރު ނުވެނެބަލަ އެހަށް. ހެޔޮނުވާނެ\nމާޗް 22, 2020 19:51\nމިދަޑިވަޅުގައިވެސް ބިދޭސީންގެ ވަގުވިޔަފާރިކުރާމީހުން އެއުޅެނީ އެމީހުން އެތެރެނުވެގެން\nމާޗް 22, 2020 20:01\nގަވާއިދާއި ހިލާފަށް އުޅޭބިދޭސީން މަދުވެގެން އެއުޅެނީ މިދަޑިވަޅުގައިވެސް އެމީހުންގެ ވިޔަފާރި ނުކުރެވިގެން..\nމާޗް 23, 2020 02:36\nޢަނެއްކާވެެސް ލާރި ގަނޑެއް ކާލަން އެއުޅެނީ\nމާޗް 23, 2020 09:58\nއިބޫއަށް ވަރަށް ސަލާމް! އަދިވެސް ރާއްޖޭޣޭ އުޅޭ ބަންގާޅިން ގަޑު މަދުވެގެންދޯ ތިއުޅޭނީ ރާއްޖެއިން ބޭރުވާ އެއްވެސް ބަންގާޅީއެއް ޗުއްޓީއައްދިއުމައްފަހު ނާދެވޭ ގޮތަށް ހަދަންވީ ނޫނީ ތި ބައިގަޑަކުން ލާހިއްކެއްނުން މިޤައުމު ސަލާމަތް ކުރާކަށް ، އެބައެގޭ 100000 އަށް ވުރެ ގިނަ ބިދޭސިން ގަވައިދާ ހިލާފައް ރައްޖޭގަ ވަޒީފާ އަދާ ކުރަމުން އެބަދާކަން ކީއްވެ އެބައިމީހުން ނުހޯދެންވީ ، އަދި އެބައިމީހުން ރައްޖޭ އެތެރެވާން މަގުފަހި ކޮށްދިން އިމިގްރޭޝަންގަ އުޅޭ ގައުމަށް ހަރާންކޯރުވާ ބައިގަޑު އެތަނުން ނެރެ ،ޝަރިއަތަށް ގެންދަންޖެހޭ ، ދިވެހިންނޭ ހޭ އަރާ ، މިގައުމު ސަލާމަށް ކުރަނެ ދެނަޖެހޭނީ އާމު ރަތްޔަތުން ނިކުންނަން، ނޫނީ އަހަރުމެން ހޮވާފަ ހުރި ސަރުކާރުން ޖެހޭނީ މިކަންކަން ކުރަން.\nމާޗް 23, 2020 10:00\nކިހާބޮޑު ކަމެއް ދޯ! ތި ބަންގާޅީންގެ ކިބައިން މިޤައުމު ސަލާމަތް ވާނީ ކޮންދުވަހަކުން ބާ ހިތައްއަރާ! އަދި ވަރަށް ހީވޭ ، ދިވެހިން ނިކުމެ މިކަންކަން ނުހުއްޓާފީޔާ ، ޤައުމުގެ ދުވަސް ދއްވާލާނެހެން، ހޭއަރާ ދިވެހިންނޭ!


Dhuvaafarun positive vi3meehunaa gulhunhuri 54 faraathehge sample nagaifi | Fainu Online\nސާމްޕަލް ނެގުމުގެ މަސައްކަތް ފެށުމަށް ތައްޔާރުވެފައި - ފޮޓޯ: ދުވާފަރު ޞިއްޙީ މަރުކަޒު\nދުވާފަރުން ޕޮޒިޓިވްވި3މީހުންނާއި ގުޅުންހުރި 54 ފަރާތެއްގެ ސާމްޕަލް ނަގައިފި\nއިބްރާހިމް ފަހީމް 27 ޖުލައި 2020, ހޯމަ, 8:24\nމާލެ ސިޓީން ރ. ދުވާފަރަށް ދަތުރުކުރި3ފަރާތެއް ކޮވިޑް19 އަށް ޕޮޒިޓިވް ވުމާއި ގުޅިގެން އެފަރާތްތަކާއި ގުޅުންހުރި 54 ފަރާތެއްގެ ސާމްޕަލް ނަގައިފިއެވެ.\nދުވާފަރު ޞިއްޙީ މަރުކަޒުން ބުނެފައިވަނީ، ދުވާފަރުން ކޮވިޑް19 އަށް ޕޮޒިޓިވްވި3ފަރާތާއި ގުޅުންހުރި، ގޭގައި ކަރަންޓީންކޮށްފައިވާ 54 ފަރާތެއްގެ ސާމްޕަލް 26 ޖުލައި 2020 ގެ އިރުއޮއްސި 18:00 ފެށިގެން 21:30 އާއި ހަމައަށް ނަގައި ނިންމައި އުނގޫފާރު ރީޖަނަލް ހޮސްޕިޓަލަށް ވަނީ ފޮނުވާފައިވަ ކަމަށެވެ.\nއަދި ގޭގައި ކަރަންޓީންކޮށްފައިވާ ފަރާތްތައް ދޫކޮށްލެވޭނީ ސާމްޕަލްތަކުގެ ނަތީޖާ ނެގަޓިވްވިކަން ޔަޤީން ވުމުންކަމަށްވެސް އެމަރުކަޒުން ބުނެފައިވެއެވެ.\nރ. ދުވާފަރުން ޕޮޒިޓިވްވި މީހުނާއި ގުޅުންހުރި ހައިރިސްކް 23 ފަރާތެއް ސާމްޕަލްވެސް މީގެ ކުރިން ވަނީ ނަގާފައެވެ. އަދި މިއެންމެންގެވެސް ނަތީޖާވަނީ ނެގަޓިވް ވެފައެވެ.\nއަލިފުށިން އިތުރު2ފަރާތެއް ޕޮޒިޓިވް ވެއްޖެ


Ra'galhu Leadersihpehge Sifathah ރަނގަޅު ލީޑަރޝިޕެއްގެ ސިފަތައް – Huvadhoo News Ra'galhu Leadersihpehge Sifathah Huvadhoo News\nރަނގަޅު ލީޑަރޝިޕެއްގެ ސިފަތައް\nލީޑަރޝިޕެއްގައި އެކުލެވޭ ސިފަތަށް ނުވަތަ ލިޑަރެއްގެ ކިބައިގައި ހުންނަންޖެހޭ ސިފަތަކަކީ ކޮބައިތޯ ސުވާލުކޮށްފިނަމަ، ތަފާތު ޖަވާބުތައް ލިބިގެންދާނެއެވެ.\nލީޑަރުންނަކީ ވަރަށް ނުފޫޒު ގަދަ، ހުރިހާ މުވައްޒަފުން އެމީހަކު ދެކެ ޖެހިލުންވާ ބިރުގަންނަ، އަމުރުވެރި، ބުނަން ބޭނުން ކޮންމެ އެއްޗެއް ބުނަންކެރޭ ގަޓްހުންނަ މީހެއްގެ ގޮތުގައި އެއްބަޔަކު ލީޑަރުން ސިފަކުރެއެވެ. އަދި ބައެއް ލީޑަރުން ޤަބޫލުކުރާ ފަލްސަފާއަށް ބަލާއިރު، ލީޑަރަކު ލީޑަރަކަށް ވަނީ އެހެން މީހުންގެ މައްޗަށް އަމުރުވެރިކަން ދެއްކިގެންނެވެ. މިފަދަ ވެރިންގެ ސިޔާސަތަކީ ދަށުން މަސައްކަތް ކުރާ މުވައްޒަފުންގެ ކުށް ހޯދައި، އެމީހުންނަށް މަސައްކަތް ނުކުރެވޭކަން ދެއްކުމެވެ. މިފަދަ ވެރިންގެ ވިސްނުމާ ދެކޮޅަށް އަނގަ ހުޅުވާ މީހަކު ސައިޒު ކުރަންޖެހެއެވެ. އެހެން ނޫނީ އެމީހަކީ ހުރި ނުރައްކަލެއްގެ ގޮތުގައި ދެކެއެވެ.\nމިޒަމާނުގެ ލީޑަރުންގެ ކިބައިގައިވާ ފެންނަ އާންމު ސިފަތަކަށް ބަލާއިރު، މުވައްޒަފުން އޮބިއަޅުވައިގެން މަސައްކަތްކުރުވާ، އެހެން މީހުންގެ މަސައްކަތުގެ ކްރެޑިޓް އަމިއްލަޔަށް ނަގައި، ތިމާގެ މޮޅުކަން ދައްކަން މަސައްކަތްކުރުން ފާހަގަކުރެވެއެވެ. މިފަދަ ލީޑަރުންނަށް ހީވާގޮތުގައި ކޮންމެވެސްކަހަލަ މޮޅު ވާހަކައެއް ދައްކާލެވުމުން، ވެރިޔާގެ ޒިންމާ އަދާކުރެވުނީ އެވެ. މިފަދަ ވެރިންގެ މަޤާމުގެ މަސްއޫލިއްޔަތަށް ވެފައި އޮންނަނީ މީހުންނަށް ކަންދެއްކުމެވެ. ސޯޝަލް މީޑިޔާގައި ކޮންމެވެސް ސްޓޭޓަސްއެއް ނުވަތަ ފޮޓޯއެއް ލައިގެން، އެންމެ ގިނަ އިވެންޓް ބާއްވާ ނުވަތަ ސޯޝަލް މީޑިޔާގެ އެންމެގިނަ ސްޓޭޓަސް އަރުވާ އަދި ސޯޝަލް މީޑިއާގެ އެންމެ އެކްޓިވް މުއައްސަސާއަށް އެމުއައްސަސާ ހެދުމެވެ. ފޭސްބުކަށް ލާނެ ޚަބަރެއް ނެތްނަމަ، އެދުވަހެއްގައި އޮފީސް ހުޅިވި ވާހަކަވެސް، އަދި ސްޓާފް މީޓިންގ އެއް ބޭއްވިނަމަ އެވާހަކަވެސް ފޭސްބުކްގައި ފޮޓޯއާއި އެކު ޖަހައެވެ.\nގިނަ އާންމު ފަރުދުންގެވެސް ވިސްނުން ހުރީ މިފަދަ ގޮތަކަށެވެ. އާންމު ވިސްނުމަކުން ބަލާއިރު، ލީޑަރެކޭ ބުނުމުން އަހަރަމެންގެ ސިކުނޑިއަށް ޤަބޫލުކުރެވޭގޮތުގައި ލީޑަރުންނަކީ އިންތިޚާބެއްގައި ވާދަކޮށް އަހަރަމެންގެ ވޯޓުން އިންތިޚާބު ކާމިޔާބުކުރާ ފަރާތްތަކެވެ. އަދި ދަށުން މަސައްކަތް ކުރާ އެހެން ފަރާތްތަކަށް ތަފާތު ބައްދަލުވުންތައް ވިލަރެސްކޮށް، އަމުރުކޮށް ތަފާތު މަސައްކަތްތަށް ޙަވާލުކުރުމަކީ ލީޑަރޝިޕެވެ.\nއަހަރަމެންނަށް ޤަބޫލުކުރެވޭ ގޮތުންވެސް، ގިނަ ޚަބަރު ފޭސްބުކްގައި ޖެހުމުން އެ މުއައްސަސާއެއްގެ ހިންގުންތެރިކަން މޮޅުވީއެވެ. ލީޑަރޝިޕަކީ މިއީ ކަމުގައި ވާނަމަ، ކޮންމެ މުއައްސަސާއެއްގެ ވެރިޔަކަށް ސޯޝަލް މީޑިއާ އެކްޓިވިސްޓެއް ލުން މުހިންމުކަމުގައި ފެނެއެވެ. ލީޑަރުން ތަމްރީން ކުރުމުގައި ޔުނިވާސިޓީތަކުން ކިޔަވައިދޭ ލީޑަރޝިޕް ތިޔަރީތަކާއި، ކޯސް ކޮންޓެންޓް މިހާރުން މިހާރަށް ބަދަލުކުރަން ޖެހެއެވެ. ނަމަވެސް ލީޑަރޝިޕްގެ ހަޤީޤީ މާނަޔަށް ބަލާއިރު، އިސްވެދިޔަ ބުނެވުނު ކަންކަމަށްވުރެ، ލީޑަރޝިޕްގެ މާނަ ފުޅާވެފައި ލީޑަރުންގެ ޒިންމާ އެހާމެ ބޮޑެވެ. މިހިސާބުން ލީޑަރޝިޕް ފޮތްތަކުގައި ބުނެފައިވާ އެއްޗަކަށްވެސް ނަޒަރު ހިންގާލަމެވެ.\nލީޑަރޝިޕް އަކީ އެއްވެސްގޮތަކަށް މަޤާމެއް ނުވަތަ ރޭންކެއް ނޫނެވެ. ބައެއް ބޭފުޅުންނަށް ޤަބޫލުކުރެވޭ ގޮތުން، ވަކި މަޤާމެއް ނުވަތަ ވަކި ރޭންކެއްގައި އެމީހަކު ހުރުމުން، އެމީހަކަށް އެހެން މީހުން އެމީހަކަށް ބޯލަބައި، އިޙްތިރާމް ކުރުމަކީ ކުރަންޖެހޭ ކަމެކެވެ. އަދި މަޤާމުގެ ހައިސިއްޔަތުން ދަށުން މަސައްކަތްކުރާ މުވައްޒަފުން ލީޑަރު ކުރާ ކޮންމެ އަމުރަކަށް ބޯލައި ކިޔަމަން ވާން ޖެހޭނެ އެވެ. ލީޑަރޝިޕަކީ، އެއްވެސް މަޖުބޫރު ކުރުމެއްނެތި، އެއްކޮށް މަސައްކަތް ކުރާ ފަރާތްތަށް، އެމީހުންގެ ފުރިހަމަ އިޚްތިޔާރާއެކު، ލީޑަރަށް ބޯލަބައި، ލޯތްބާއި، އިޙްތިރާމް ލިބިގަތުމާއިއެކު ލީޑަރުގެ ނުފޫޒު އެ ފަރާތްތަކުގެ މައްޗަށް އޮތުމެވެ.\nރަނގަޅު ލީޑަރޝިޕެއްގައި، ލީޑަރެއްގެ ފަރާތުން އެންމެ ފާހަގަވެގެންދާ އެއްސިފައަކީ، ބޮޑާވެ، ކިބުރުވެރި ނުވުމެވެ. މާޒީ ހަނދާން ނައްތާނުލައި، ތިމަންނާއަކީ އެހެން މީހުންނާ އެއްފަދަ މީހެއްކަން ދަނެ، އޯގާތެރިކަމުގެ ސިފަ އިސްކުރުމަކީ ހަރުދަނާ ލީޑަރޝިޕެއްގެ އަދި ލީޑަރެއްގެ އަސާސީ ސިފައެކެވެ. އެކުގައި މަސައްކަތްކުރާ މީހުންނަށް، އެހީތެރިކަން ފޯރުކޮށްދީ އަޅާލުމުގެ ސިފަ އިސްކޮށް، ތަފާތު ފަރާތްތަކުން ކޮށްދޭ ޚިދުމަތުގެ އަގު ވަޒަންކުރުން މުހިންމެވެ.\nލީޑަރުންނަކީ ވަކި އަމާޒެއް ހާސިލްކުރުމަށް މަސައްކަތްކުރާ ބަޔަކަށް ވުން މުހިންމެވެ. ހާސިލް ކުރަން ބޭނުންވާ ލަނޑުދަނޑި ސާފުކޮށް އެނގުން ކޮންމެހެން މުހިންމެވެ. ތަފާތު އެކި ހާލަތްތަކުން އަރައިގަތުމަށް އެހީތެރިކަން ފޯރުކޮށްދޭ މީހެއްކަމުގައި ލީޑަރު ވުމާއެކު، ތަފާތު ހާލަތްތަކުގައި އެންމެ ރަނގަޅު ނިންމުންތައް ނިންމާ ނަފްސާނީގޮތުން ދުޅަހެޔޮ ބަޔަކަށް ވުން މުހިންމެވެ. ލީޑަރެއްގެ ކިބައިގައި ހުންނަ އަސާސީ އެއް ސިފަކަމުގައި ކެތްތެރިކަމުގެ ސިފަ ވެގެން ދެއެވެ. ކަންކަމުގައި ޒިންމާ ނަގަން ދަންނަ، އެހެން ފަރާތްތަކަށް ޖަވާބު ދާރީވާ މީހަކަށް ލީޑަރުވުން މުހިންމެވެ.\nމީހުންގެ ޝަކުވާތަކާއި އިޙްސާސްތައް އެންމެ ކުރިން ދެނެގަންނަ އަދި އަޑުއަހާ މީހަކަށް ލީޑަރު ވުން މުހިންމެވެ. އެންމެ ފުރަތަމަ އަޑުއަހާ، އެންމެ ފަހުން ވާހަކަދައްކާ ރަޢުޔު ނެރޭ މީހަކަށް ލީޑަރު ވާންޖެހެއެވެ. ކަންކަމުގެ ހަޤީޤަތް ފޮރުވުމުގެ ބަދަލުގައި ހަޤީޤަތް ހާމަކުރާ، އަދި މަކަރާއި އޮޅުވާލުންތަކުން އެއްކިބާވެފައިވާ މީހަކަށް ލީޑަރު ވުން މުހިންމެވެ. ދިމާވާ ކޮންމެ ކަމެއްގެ ޒިންމާ އެހެން މީހުންގެ ބޮލުގައި އަޅުވައި، އޭއީ އެހެން މީހުންގެ ސަބަބުން ދިމާވި މައްސަލައެއްކަން، ލޭބަލް އެޅުވުމުގެ ބަދަލުގައި އަމިއްލަ ޒިންމާ ނަގައި، އެއްކޮއް މަސައްކަތް ކުރާ ޓީމްގެ ފެއިލްވުމަކީ އަމިއްލަ ފެއިލްވުމެއް ކަމުގައި ދެކި ޒިންމާ ނެގުމަކީ ހަރުދަނާ ލީޑަރުންގެ ސިފައެކެވެ. ހަރުދަނާ ލީޑަރޝިޕެއް ލީޑަރުންގެ ގައިގައި އަށަގަތުމަށް ވަގުތު އަދި އަމަލީ ތަޖުރިބާ ބޭނުންވެއެވެ. ލީޑަރޝިޕަކީ، ވަގުތުން އަންނަ އަދި، ޝޯޓްކަޓް ގޮތްތަކެއް އެކުލެވޭ އެއްޗެއްކަމަށް ވިސްނޭނަމަ، ލީޑަރޝިޕަކީ އެމީހަކަށް ހާޞިލްކުރެވޭނެ ނުވަތަ އެމީހެއްގެ ކިބައިގައި އަށަގަންނާނެ އެއްޗެއް ނޫނެވެ.\nޑރ. މާޓިން ލޫތާ ކިންގ ޖޫނިއަރ ބުނެފައިވާ ބުނުމެއްގައި ވެއެވެ. “އަހަރަމެން ބޭނުންވަނީ ފައިސާދެކެ ލޯބިވާ ލީޑަރުންނެއް ނޫނެވެ. އަހަރަމެން ބޭނުންވަނީ އިންސާފަށް ލޯބިކުރާ ލީޑަރުންނެވެ. ހަމައެހެންމެ އަހަރަމެން ބޭނުންވަނީ ދެއްކުންތެރިކަމަށް ލޯބިކުރާ ވެރިންނެއްވެސް ނޫންމެއެވެ. އަހަރަމެން ބޭނުންވަނީ އިންސާނިއްޔަތަށް ލޯބިކުރާ ވެރިންނެވެ.”


Hulhumale Ferry Terminal | Mihaaru\nހުޅުމާލޭ ފެރީ ޓާމިނަލް\nރިލްވާނަށް ފާރަލި މީހާ އަދިވެސް ނުފެނޭ\nވަގަށް ނަގައި، މަރާލާފައިވާ ކަމަށް ބެލެވޭ ނޫސްވެރިޔާ އަހުމަދު ރިލްވާނަށް ފާރަލި ކަމުގެ ތުހުމަތުގައި ހޯދަން އިއުލާން ކުރި މީހާ އަދިވެސް ނުފެންނަކަން "މިހާރު" އަށް އެނގިއްޖެ އެވެ.\nރިލްވާނަށް ފާރަލި މީހާގެ އެއްވެސް ޚަބަރެއް އަދި ނުވޭ!\nވަގަށް ނަގައި، އަދި މަރާލާފައިވާ ކަމަށް މިހާރު ބެލެވޭ ނޫސްވެރިޔާ އަހުމަދު ރިލްވާނަށް އެރޭ ފާރަލި ކަމަށް ބެލެވޭ މީހާ ހޯދަން ރިޔާސީ ކޮމިޝަނުން އިއްޔެ އިއުލާންކުރި ނަމަވެސް އޭނާގެ އެއްވެސް ޚަބަރެއް އަދި ނުވާކަން "މިހާރު" އަށް އެނގިއްޖެ އެވެ.


Maimeehaa aa dhemedhugai onna gulhun dhemehehtumahtakai mikahala kudhikudhi kankan kohlaa! – Iru\nމައިމީހާއާއި ދެމެދުގައި އޮންނަ ގުޅުން ދެމެހެއްޓުމަށްޓަކައި މިކަހަލަ ކުދިކުދި ކަންކަން ކޮށްލާ!\nމައިންނަކީ ތިބާ ދުނިޔެއަށް އުފަންވާ ހިސާބުން ފެށިގެން ކައްވަޅަށް ދާންދެން އެމީހެއްގެ ޙިދުމަތަށްޓަކައި ފަހުރުވެރިވެ ޝުކުރުވެރިވާންޖެހޭ ބައެކެވެ. އެމީހެއްގެ ހިއްވަރުން ދުނިޔެއަށް އުފަންކޮށް ބަލާ ބޮޑުކޮށް ރަގަނޅު މަގު ދައްކައިދީ ތިބާއަށްޓަކައި ދިރިއުޅުން ބިނާކޮއްދޭ މީހަކީ މައިމީހާއެވެ.\nއެކަމުގެ ޝުކުރު އަދާކޮށް އަގުވަޒަންކުރުމަށް ކޮއްދެވޭނެ އެންމެ މުހިއްމު ކަމަކީ ދުނިޔޭގައި ހުރިހާދުވަހަކުމެ އެ މައިމީހާއާއި ގާތް ގުޅުމެއް ޤާއިމުކޮށް އެގުޅުން ދެމެހެއްޓުމެއްވެ. ދަރިންނާއި މައިމީހާއާއި ދެމެދުގައި އޮންނަ ގުޅުން ދެމެހެއްޓުމަށްޓަކައި ދަރިފުޅަށް ކުރެވޭނެ އެތަށްކަމެއް ހުރެއެވެ. އެހެންނަމަވެސް ނުކޮށް ދޫކޮށްލައިގެން ނުވާނެ އެތަށްކަމެއްވެސް ހުންނަކަން ޤަބޫލުކޮށް އެކަން ކަމުގައި ހިފުން ވަރަށް މުހިއްމެވެ.\nމައިމީހާއަށް އޮޅުވާލުމެއްނެތި ދައްކަން ބޭނުންވާ ވާހަކަތަށް ރަގަނޅަށް ސާފުވާނެހެން ދެއްކުމަކީ އިތުބާރު ޤާއިމުވާނެ ކަމެކެވެ.\nމައިން ބުނާ ވާހަކަތަކުގެ ފަހަތުގައި އޮންނަ ނިޔަތް ނޫނީ ހަޤީޤަތުގައި އެއީ ކޮންކަމަކަށް އެދިގެން ދައްކާ ވާހަކައެއްކަން ދެނެގަތުމަށްފަހު ރައްދުދޭށެވެ.\nވާހަކަ ދައްކާއިރު ތިމާ ދެކެގޮތަކީ އެންމެ ރަގަނޅުގޮތްކަމަށްބުނެ އެކަން ސާބިތުކޮއްދިނުމަށް މަސައްކަތް ނުކުރާށެވެ. މައިން ބަފައިން އެކަމާމެދު ދެކޭގޮތުގައި ހުރި ގޯސްކަންތަށްތަށް ބުނެދީ އެކަށީގެންވާ ސަބަބާއެކު ވިސްނަދޭށެވެ.\nއަބަދުވެސް މައިންނަށް ހެދޭ ގޯސްތަކަށް މާފުކުރަންވާނެއެވެ. އަހަރެމެން ބޮޑެތި ވަނީ އެތަށް ގޯހެއް ހަދައިގެނެވެ. މައިން އަބަދުވެސް އެގޯސްތަކަށް މައާފްކޮށް އަހަރެމެންނާއެކު ތިބެއެވެ. މަންމައިންނަކީވެސް އިންސާނުންނެވެ. ގޯހެއް ހެދިދާނެއެވެ. އެކަމަކު އެކަމުގެ ސަބަބުން ދެމައިންގެ ގުޅުމަށް ބުރުލެއް އަރައިގެން ނުވާނެއެވެ.\nއަބަދުވެސް މަންމައިން ހިތްހަމަ ޖެހޭ ކަންތަކާއި ނުޖެހޭ ކަންތަށް ދެނެގަނެ ކަންކަމުގައި އަމަލު ކުރަންވާނެއެވެ. އަދި އެއިންކަމަކާ ތިމާއަށް އެއްބަސްނުވެވޭނަމަ އެފަދަ ކަނތަކާއި އަމަލުކުރާނެގޮތެއް ކުރިން ދެމައިން ވާހަކަދައްކާ ނިންމަންވާނެއެވެ.


Yameen jalugai bahattan jehey sababeh neiy: Saeed | Mihaaru\nޔާމީނާއި ސައީދު: ހެކި ނައްތާލާނެ ކަމުގެ ތުހުމަތާ އެކު ޔާމީން ބަންދުގައި ބެހެއްޓުން ބަލައިނުގަނެވޭ ކަމަށް ސައީދު ވިދާޅުވި. --ފޮޓޯ/މިހާރު\nޔާމީން ޖަލުގައި ބަހައްޓަންޖެހޭ ސަބަބެއް ނެތް: ސައީދު\n25 ފެބުރުއަރީ 2019 - 14:34 38 comments\nހެކި ނައްތާލާނެ ކަމުގެ ތުހުމަތާ އެކު ކުރީގެ ރައީސް އަބްދުﷲ ޔާމީން ޖަލުގައި ބެހެއްޓެވުން ދެކޮޅު ނުޖެހޭ ކަމަށާއި ގާނޫނާ ޚިލާފު ބަންދުން އެމަނިކުފާނު ވީއްލަން ޖެހޭ ކަމަށް ކުރީގެ އިކޮނޮމިކް މިނިސްޓަރު އަދި ޕީޕަލްސް ނެޝެނަލް ކޮންގްރެސް (ޕީއެންސީ)ގެ ނައިބު ރައީސް މުހައްމަދު ސައީދު މިއަދު ވިދާޅުވެއްޖެ އެވެ.\nޝަރީއަތް ނިމެންދެން ޔާމީން ބަންދުކުރަން ކްރިމިނަލް ކޯޓުން އަމުރުކުރީ، އެމަނިކުފާނުގެ މައްޗަށް އުފުލާފައިވާ މަނީ ލޯންޑަރިންގެ މައްސަލަ އާއި އެމްއެމްޕީއާރުސީގެ ޚިޔާނާތާ ގުޅިގެން ފުލުހުން ތަހުގީގުކުރަމުން އަންނަ މައްސަލައިގެ ހެއްކަށް ނުފޫޒު ފޯރުވަން ރިޝްވަތު ދޭ ކަމަށް ޕްރޮސިކިއުޓަ ޖެނެރަލްގެ އޮފީހުން ތުހުމަތުކޮށްފައިވާތީ އެވެ.\nޔާމީން ހައްޔަރުކުރީ ގާނޫނީ އިމުން ބޭރުގައި ކަމަށް ބުނެ އެމަނިކުފާނު މިނިވަންކުރަން، ޕީޕީއެމާއި ޕީއެންސީގެ އިސް ބޭފުޅުންތަކެއް އިއްޔެ ވަނީ ރައީސް އިބްރާހިމް މުހައްމަދު ސޯލިހާ ބައްދަލުކުރައްވައިފަ އެވެ. އެ ބައްދަލުވުމުގައި ރައީސްގެ ފަރާތްޕުޅުން "ޕޮޒިޓިވް ޖަވާބެއް" ލިބިފައިވާ ކަމަށް ޕީއެންސީގެ ރައީސް އަދި ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ ވަނީ ވިދާޅުވެފަ އެވެ.\nއެ ބައްދަލުވުމާ ގުޅޭގޮތުން ސައީދު "މިހާރު" އަށް ވިދާޅުވީ ޖަވާބުދާރީވެވަޑައިގަތުމުގެ ފުރުސަތު ޔާމީނަށް ނުދެއްވައި އެމަނިކުފާނު ބަންދުކޮށް އަނިޔާދެމުން ދަނީ ގާނޫނާ ޚިލާފަށް ކަމަށް ރައީސް އިބްރާހީމް މުހައްމަދު ސޯލިހަށް ދެންނެވި ކަމަށެވެ. އެމަނިކުފާނުގެ އަރިހުން އެދިވަޑައިގަތީ، އެ މައްސަލަ ބައްލަވައި ޔާމީނަށް އިންސާފު ކަށަވަރުވާނެ ގޮތެއް ބައްލަވައި ދެއްވުމަށް ކަމަށް ވެސް ސައީދު ވިދާޅުވި އެވެ.\nސައީދު ވިދާޅުވި ގޮތުގައި ޔާމީނަށް ތުހުމަތުކުރާ މައްސަލަތަކުގައި ހެކި ނައްތާލާނެ ކަމަށް ބުނެ ބަންދުގައި ބެހެއްޓޭނެ ކަމަކަށް އެމަނިކުފާނުގެ ގާނޫނީ ވަކީލުންގެ ޓީމުން ވެސް ގަބޫލެއް ނުކުރެ އެވެ. އެމްއެމްޕީއާރުސީ މައްސަލަ އަކީ ޔާމީން ވެރިކަމުގައި ހުންނެވި އިރު ވެސް ތުހުމަތުތަކެއް އެޅުވި މައްސަލައެއް ކަމަށާއި ހެކި ފޮރުވަން ބޭނުންވި ނަމަ އޭރު ކިތަންމެ ގޮތަކަށް އެކަން ކުރެއްވެން އޮންނާނެ ކަމަށް ސައީދު ވިދާޅުވި އެވެ.\n"އެކަމަކު އެކަމެއް ނުކުރައްވާ. އެހެންވީމަ އެބަ އެނގޭ، ކޮންމެވެސް ހުއްޖަތެއް ދައްކައިގެން ރައީސް ޔާމީން ކުއްލި ގޮތަކަށް ބަންދުކުރީ ކަން. އެއީ، ގާނޫނީ އިމުން ބޭރުން ހިންގާފައި އޮތް ކަމެއް،" ސައީދު ވިދާޅުވި އެވެ.\nއޭނާ ވިދާޅުވީ ޝަރުއީ ދާއިރާ މިނިވަންކުރުމަށާއި ހުކުމެއް ނެތި ޖަލު ބަންދުގައި ނުބެހެއްޓުމަށް ވަކާލާތު ކުރި ބޭފުޅުން ވެރިކަމަށް ވަޑައިގެން އަމަލުކުރަނީ ދެއްކި ވާހަކަަތަކާ ދިމާ އިދިކޮޅަށް ކަމަށެވެ. ޑިމޮކްރަސީގެ ރީތި އުސޫލަށް ގައުމުގައި ހިންގާނެ ކަމަށް ރައްޔިތުންނަށް ވައުދުވެ، ވެރިކަމާ ހަވާލުވުމާ އެކު ހަމައެކަނި އޮތް އިދިކޮޅު ޕާޓީގެ ލީޑަރު ޖަލަށް ލުމަކީ ވެސް ބަހާއި އަމަލު ދިމާނުވާ ކަމުގެ ހެއްކެއް ކަމަށް ސައީދު ވިދާޅުވި އެވެ.\nއޭނާ ތުހުމަތު ކުރައްވާ ގޮތުގައި މަޖިލީސް އިންތިޚާބަށް ޕީޕީއެމާއި ޕީއެންސީން ތައްޔާރުވަމުން އަންނަނިކޮށް ޔާމީން ހައްޔަރު ކުރުމަކީ ވެސް މި ސަރުކާރުގެ ނިޔަތް ރަނގަޅު ނޫން ކަން ސާފުވާ ކަމެކެވެ. އެހެންކަމުން، ޔާމީނާއި އިދިކޮޅު ޕާޓީ ނައްތާލައިގެން ވެރިކަން ކުރުމުގެ ވިސްނުން މި ސަރުކާރުން ދޫކޮށްލަން ޖެހޭ ކަމަށް ވިދާޅުވި އެވެ.\nސައީދު ވިދާޅުވީ ޔާމީނަށް އިންސާފު ހޯދައިދޭން ޕީޕީއެމާއި ޕީއެންސީ އަށް ކުރެވުނު މަސައްކަތެއް ކުރާނެ ކަމަށެވެ.\nއިތުރު ލިޔުންތައް ކުށްކުރުން ޕޮލިސް ޕީޕީއެމް މަނީ ލޯންޑްރިން ރައީސް އަބްދުﷲ ޔާމީން މެމްބަރު މުހައްމަދު ސައީދު (މާވަށް)\nޔާމީންގެ ދިފާއުގައި ޝިޔާމާއި ސައީދު ރާއްޖެއިން ބޭރަށް


#FasNafsu: Mee kon hashtag eh? | Mihaaru\nމުނިފޫހިފިލުވުން / ޓްވިޓާ\nފަސްނަފްސު: މިއީ ކޮން ހޭޝްޓެގެއް؟\nމާލޭގެ ފާރެއްގައި ހަރުކޮށްފައި ހުރި ފަސްނަފުސުގެ ޕޯސްޓަރެއް.--\n10 ޑިސެމްބަރ 2020 - 21:34\nމިއީ ދުވަސްވަރު ސޯޝަލް މީޑިއާގައި ވަރަށް ގަދަކޮށްފައި އުޅޭ ހޭޝެޓެކެވެ. މިއީ #ފަސްނަފްސު އެވެ.\nފޭސްބުކާއި ޓުވިޓާގެ އިތުރުން މާލޭގެ ބައެއް އިމާރާތްތަކުގެ ފާރުތަކުން ވެސް ފެންނަ "ފސނފސ" އަކީ ކޯއްޗެއް ކަމެއް، ކިހިނެއްވާ ކަމެއްކަން ނޭނގުނަސް މިއާ ގުޅުވައިގެން އާންމުންނާއި މަޝްހޫރު ބައެއް ފަންނާނުން ވެސް އަންނަނީ މި ހޭޝްޓެގްގައި އެކި މެސެޖުތައް ދެމުންނެވެ.\nބައެއް މީހުން މި ހޭޝްޓެގާ އެކު ބޭނުންކުރަނީ ދިވެހި ހަރުބަހެކެވެ. ނުވަތަ ދުނިޔަވީ ކޮންމެ ވެސް ތަފާތު، ހެއްވާ، މަޖާ ވާހަކައެކެވެ.\n"މީހުން އެނގޭނީ އެއް އޮޑިއަކުން ދަތުރު ކުރީމަ،" އެކްޓަރު ރަވީ ފާރޫގް ފޭސްބުކްގައި ޖެހި ސްޓޭޓަސްއެއްގައި ލިޔެފައިވެ އެވެ.\n"އެއް ފުޅަށް މަތިން ފުންމާލި ބަކަރި، އަނެއް ފުޅަށް މަތިން ވެސް ނުފުއްމިފަޔޯ،" ދިވެހި ރެޕާ ސޮފްވާން އަލީ (ސޮއްޕެ) ގެ ސްޓޭޓަސްގައި ލިޔެފައިވެ އެވެ. "އެ ކަކުންޏެއް ހަރުކޮށް ކޮންނާނީ އަނެއް ކަކުނީގެ ހޮރުގައި މިން އަޅާފަޔޯ،"\n— 𝐈𝐦𝐭𝐡𝐢𝐲𝐚𝐳 𝐅𝐚𝐡𝐦𝐲 (@Imthiyazfahmy) December 8, 2020\nމާފަންނު އުތުރު ދާއިރާގެ މަޖިލިސް މެމްބަރު އިމްތިޔާޒް ފަހުމީ (އިންތި) ޖެއްސެވީ ހަމައެކަނި މި ހޭޝްޓެގް އެކަންޏެވެ. އެއާ އެކު މިއީ ސިޔާސީ ކެމްޕޭނަކާ ގުޅޭ ހޭޝްޓެގެއް ކަމަށް ވެސް ބައެއް މީހުންނަށް ވަނީ ހީވެފަ އެވެ.\nމިއީ ކިހިނެއްވާ ހޭޝްޓެގެއްކަން އަދި ނޭނގޭތީވެސް ކަންނޭނގެ އެވެ؛ ލަވަކިޔުންތެރިޔާ މީރާ މުހައްމަދު މާޖިދު އޭނާގެ ސްޓޭޓަސްގައި ބުނީ "ނޭނގޭ ވާހަކަ ނުދައްކާ ނުތިބެވޭ ދޯ" އޭ އެވެ. އެހެންވެ އަހަރެމެން ވެސް އެ ހިސާބުން މި ހުއްޓާލީ ނޭނގޭ ވާހަކަ ނުދައްކަންވެގެންނެވެ.\nފޭސްބުކް ޓްވިޓާ ސެލެބްރިޓީން ސޯޝަލް މީޑިއާ\n8 ކޮމެންޓް, 41 ރިއެކްޝަންސް\nސޯސަލް މީޑިޔާ ބޭނުން ކުރެވޭ.ތިޔެއް ނުދެކެނަ.ތިމާ ގިނަވެގެން ތިއުލޭހުެން ހީވަނީ ތި ފޮލޯކުރެވޭ ބައެއް ގެ ގޮތުން ހެން ހީބމވަނީ\nފަސް ނަފްސެއް ނޫން. ކޮންމެ ނަފްސެއް ވެސް އެ ނަފްސެއް ކުރި ކަމެއްގެ ރަހަ ދެކޭނެ. އިންތިޒާރު ކުރޭ. ވަގުތުޖެހުމުން ލަހެއް ފަހެއް ނެތް. ދުނިޔެ އާއި އާޚިރަތުގައި ވެސް.\nދިވެހިބަހުން ލިޔެއުޅޭއިރު ބަހުގެ ގަވާއިދަށް ފެތޭގޮތަށް ލިޔޭ! “އާސީނުތަށި” “ފަސްނަފުސު”މިގޮތަށް\nމާކުރީގެ ވާހަކައެއް ތިޔަދައްކަނީ. މިހާރު އާސީނުތަށި ތެޅިއްޖެ. ސުކުންނުޖަހާ އަކުރެއް މިހާރުނެތް.\nބުރުވާލިބާގިރު ރިޔާސީ މާވަހަރު\nތަންކޮޅެއްކުރީގާ ސިޔާސީ އުދަރެސްމަތިން ދައްކާލި "ނަވަނަވާ" ކިޔާ ވަރަށް ވަރުގަދަ ގުރޫޕެއް. ހަމަ ދެދުވަހަކު އެހެންއުޅެލާފާ ގެއްލިއްޖެ. ދެން އަނެއްކާ މިއޮތީ މުޅި ސޯޝަލްމީޑިޔާ ފަތަހަކޮށްފާ #ފަސްނަފްސު. ދެން ހަމަ ދެދުވަހު ގަދަދައްކާލާފާ ވައިވެގެން ހިނގައިދާނެ. މީ އެހެންހުންނަ ކަންކަމެއްނޫން............... ކޮބާ މިހާރު #ބުލެކްލައިވްސްމެޓާ އުޅެނީ ކިހާހިސާބެއްގާ؟\nކޮންމެ ނަފުސެއްވެސް މަރުގެރަހަ ދެކޭނެއެވެ.\n(ފު)އްލާ، (ސާ)މަރާދޫނި، (ނަ)ގުލަންދާށި، (ފި)ޔަހަލާރޮނޑު، (ސި)ންގާ\nފެން މޫ ގައްސާ = މޫސާ.


Palestine ekey eggothah Israel ah ves bimeh ge haggu onnan vaane: Saudi Valee Ahudhu | Mihaaru\nފަލަސްތީނެކޭ އެއްގޮތަށް އިޒްރޭލަށް ވެސް ބިމެއްގެ ހައްގު އޮންނަންވާނެ: ސައުދީ ވަލީ އަހުދު\n03 އެޕްރީލް 2018 - 16:02 25 comments\nއެމެރިކާގެ އެޓްލާންޓިކް މެގަޒިން އަށް ދެއްވި އިންޓަވިއުއެއްގައި މުހައްމަދު ވިދާޅުވީ ކޮންމެ މީހަކަށް ވެސް ސުލްހަވެރި ގައުމެއްގައި ދިރިއުޅުމުގެ ހައްގު އޮންނަން ޖެހޭނެ ކަމަށެވެ.\n"އިޒްރޭލުގެ ސައިޒަށް ބަލާއިރު އެއީ ބޮޑު އިގްތިސާދެއް އޮތް ގައުމެއް. އަދި ސުލްހަ ގާއިމްވެއްޖެ ނަމަ ސައުދީން އިޒްރޭލާ ހިއްސާ ކުރާނެ ވަރަށް ގިނަ ކަންކަން އެބަހުރި،" މުހައްމަދު ވިދާޅުވި އެވެ.\nތިން ހަފުތާގެ ދަތުރުފުޅެއްގައި އެމެރިކާ އަށް ވަޑައިގެން އުޅުއްވާ މުހައްމަދު ވިދާޅުވީ ސައުދީ އަރަބި އިން ކަންބޮޑުވަނީ ގުދުސްގައި ހުރި އަގްސާ މިސްކިތާއި ފަލަސްތީން ރައްޔިތުންގެ ހައްގުތަކާ މެދު ކަމަށެވެ. އަދި އެއްވެސް ބަޔަކާ ސައުދީން ދެކޮޅުވެރި ކަމެއް ނެތް ކަމަށް ވެސް ވިދާޅުވި އެވެ.\n"ފަލަސްތީނާއި އިޒްރޭލަށް ވެސް ބިމުގެ ހައްގު އޮންނަން ވާނެ. ސައުދީ އަރަބިއާއާ އެއްވެސް ބަޔަކާ މައްސަލައެއް ނެތް،" މުހައްމަދު ވިދާޅުވި އެވެ.\nއިޒްރޭލުގެ ކޮމިއުނިކޭޝަން މިނިސްޓަރު އަޔޫބް ކަރާ ވަނީ ސައުދީ އަރަބިއާގެ ގްރޭންޑް މުފްތީ އަބްދުލް އަޒީޒް އާލް ޝެއިޚް އިޒްރޭލަށް ވަޑައިގަތުމަށް ދައުވަތު ދެއްވައިފަ އެވެ. އެމެރިކާ ދަތުރުފުޅުގައި ވަލީ އަހުދު މުހައްމަދު ވަނީ އިޒްރޭލަށް ތާއީދުކުރާ ޔަހޫދީ ގްރޫޕަކާ ވެސް ބައްދަލު ކުރައްވައިފަ އެވެ.\nއިތުރު ލިޔުންތައް ސައޫދީ އަރަބިއްޔާ އިޒްރޭލް ފަލަސްތީން މުހައްމަދު ބިން ސަލްމާން


Supreme Court dhoshah evvi meehun dhurah jassaifi | Mihaaru\nސުޕްރީމް ކޯޓު ސަރަހައްދަށް އެއްވެ ތިބި މީހުން ފަހަތަށް ޖައްސަނީ-- ފޮޓޯ: ނިޝާން އަލީ/މިހާރު\nސުޕްރީމް ކޯޓުގެ ހުޅަނގު ކަންމަތިން ކުރިމަތީގައި ހުންނަ ޔުނިވާސަލްގެ އިމާރާތުގެ ގޯޅިގަނޑަށް އެއްވެފައި ތިބި މީހުން ފަހަތަށް ޖެއްސުމަށް އެސްއޯ ފުލުހުންނާއި ސިފައިން މިއަދު ހަރަކާތްތެރިވަނީ.---ފޮޓޯ: އަހުމަދު ނިޝާތު/މިހާރު\nމާދަމާގެ އަޑުއެހުމަށް ވަނުމަށް ނަން ނޯޓުކުރުން ހެނދުނު 8:30-9:45 އަށް\n14 އޮކްޓޯބަރ 2018 - 13:44 70 comments\nބޮޑު ތަފާތަކުން ބަލިވެވަޑައިގެންނެވި ރިޔާސީ އިންތިޚާބު ބާތިލް ކުރަން ރައީސް އަބްދުﷲ ޔާމީންގެ ފަރާތްޕުޅުން ހުށައެޅުއްވި މައްސަލައިގެ ފުރަތަމަ އަޑުއެހުމާ ދިމާކޮށް ސުޕްރީމް ކޯޓު ދޮށަށް އެއްވި މީހުން، ދުރަށް ޖައްސައި، ސިފައިންނާއި ފުލުހުން ފޯރި މަރަން ފަށައިފި އެވެ.\nނިމިފައިވާ ރިޔާސީ އިންތިހާބެއް ބާތިލްކުރަން ރާއްޖޭގައި ފުރަތަމަ ފަހަރަށް ހުށަހެޅި މައްސަލައިގެ ޝަރީއަތް ފަށަން ހަމަޖައްސާފައި އޮތީ މިއަދު މެންދުރު 1:00 އަށެވެ. އެކަމަކު ހެނދުނުއްސުރެ އެތައް ބަޔަކު ތިބީ އަޑުއެހުމަށް ވަންނަން ކިޔޫ ހަދައިފަ އެވެ. އޭގެ ތެރޭގައި އިދިކޮޅު ކޯލިޝަންގެ އިސް ބައެއް ބޭފުޅުންނާއި ސަރުކާރާއި ޕީޕީއެމްގެ ބައެއް ބޭފުޅުން ވެސް ތިއްބެވި އެވެ.\nސުޕްރީމް ކޯޓު ދޮށަށް ގިނައިން އެއްވީ، އޮމާންކަމާ އެކު ނިމުނު އިންތިހާބު ބާތިލްކުރަން ޝަރީއަތަށް ހުށަހެޅުމުން ހިތްހަމަނުޖެހިފައި ތިބި އާންމުންނެވެ. އެކަމަކު ޕީޕީއެމްގެ ބައެއް ސަޕޯޓަަރުން ވެސް، އެއްވި މީހުންގެ ތެރޭގައި ހިމެނެ އެވެ.\nސުޕްރީމް ކޯޓު ސަރަހައްދަށް އެއްވެ ތިބި މީހުން ނުރުހުން ފާޅުކުރަނީ-- ފޮޓޯ: ނިޝާން އަލީ/މިހާރު\nފުލުހުންނާއި ސިފައިން އާންމުން ދުރުކުރަން ފެށީ ޕީޕީއެމާއި އިދިކޮޅު ކޯލިޝަންގެ ސަޕޯޓަރުން ޒުވާބު ކުރަން ފެށުމުންނެވެ. އާންމުން ފަހަތަށް ޖެއްސީ، ސުޕްރީމް ކޯޓުގެ އިރުމަތީ ކޮޅުން، އެސްޓީއޯ ސުޕަމާޓާ ހަމައަށެވެ. އެކަމަކު ސުޕްރީމް ކޯޓުގެ ހުޅަނގު ކަންމަތިން ކުރިމަތީގައި ހުންނަ ޔުނިވާސަލްގެ އިމާރާތުގެ ގޯޅިގަނޑުން މީހުން ދުރެއް ނުކުރެ އެވެ. ޔުނިވާސަލްގެ އިމާރާތުގެ ކަންމަތީގައި ބެރިކޭޑް ޖަހާފައި، އޭގެ ފަހަތުގައި އާންމުން ތިބެން ވަނީ ދޫކޮށްލައިފަ އެވެ. އެހެންކަމުން ސުޕްރީމް ކޯޓާ އެންމެ ކައިރީގައި ތިބީ އެ ގޯޅިގަނޑަށް އެއްވެފައިވާ އާންމުންނެވެ.\nސުޕްރީމް ކޯޓުގެ ހުޅަނގު ކަންމަތިން ކުރިމަތީގައި ހުންނަ ޔުނިވާސަލްގެ އިމާރާތުގެ ގޯޅިގަނޑަށް އެއްވެފައި ތިބި މީހުން ފަހަތަށް ޖެއްސުމަށް އެސްއޯ ފުލުހުން މިއަދު ހަރަކާތްތެރިވަނީ.---ފޮޓޯ: އަހުމަދު ނިޝާތު/މިހާރު\nއެކަމަކު ފަހުން ސްޕެޝަލް އޮޕަރޭޝަންސްގެ ފުލުހުން ގޮސް، އެ ގޯޅުގަނޑުން ވެސް މީހުން ދުރަށް ދާން އެންގި އެވެ. އޭގެ އިތުރުން ފަހުން ފުލުހުން ވަނީ ޝީލްޑާ އެކު ސުޕްރީމް ކޯޓު ކައިރިިން، އޯކިޑް މަގުގައި އެތުރިފަ އެވެ.\nއިދިކޮޅު މީހުން އަޑުއުފުލަމުން ދަނީ އިންތިހާބު ބާތިލްކޮށްގެން ނުވާނެ ކަމަށް ބުނެ އެވެ.\nއިލެކްޝަންސް ކޮމިޝަނަށް ދައުވާ ލިބޭ ގޮތަށް ރައީސް ޔާމީންގެ ފަރާތްޕުޅުން ހުށަހަޅާފައިވާ މައްސަލާގައި އެދިފައި ވަނީ އިންތިޚާބާ ގުޅިގެން ޕީޕީއެމުން ފާހަގަކުރި މައްސަލަތައް ތަހުގީގު ކުރުމަށް ފުލުހުންގެ މައްޗަށް އަމުރުކޮށް ދިނުމަށާއި އަދި އިންތިހާބު ބާތިލްކޮށް، އަލުން އިންތިޚާބު ބާއްވަން އަމުރުކޮށް ދިނުމަށެވެ.\nއެ މައްސަލައިގެ ތެރެއަށް އިދިކޮޅު ހަތަރު ލީޑަރުންގެ ފަރާތްޕުޅުން ވެސް މިހާރު ވަނީ ވަދެފަ އެވެ.\nއިތުރު ލިޔުންތައް ޕޮލިސް ސުޕްރީމް ކޯޓް އިދިކޮޅު ފަރާތްތައް އެމްއެންޑީއެފް ޕީޕީއެމް ކުރީގެ މިނިސްޓަރު ޑރ. މުހައްމަދު މުއިއްޒު


Islam Dheenaai Hilaaf 50 Item Eh Nahthaalaifi - Vaguthu\nއިސްލާމްދީނާއި ހިލާފު 50 އައިޓަމެއް ނައްތާލައިފި\n2 އަހަރު ކުރިން ( ޖެނުއަރީ 22, 2019 )\nރާއްޖެ އެތެރެކޮށްފައިވާ އިސްލާމްދީނާއި ހިލާފު 50 އައިޓަމެއް ކަސްޓަމްސް އިން މިއަދު ނައްތާލައިފިއެވެ.\nމީގެ އިތުރުން ކަސްޓަމްސްގެ ބެލުމުގެ ދަށުގައި ހުރި ގިނަ އަދަދެއްގެ ބަނގުރަލާއި އޫރުމަސް އަދި ސިނގިރޭޓު ވެސް މިއަދު ވަނީ ނައްތާލާފައެވެ.\nމި ތަކެތި ނައްތާލާފައިވަނީ ކ. ތިލަަފުށީ ކުނި ނައްތާލާ ސަރަޙައްދުގައި މިއަދު ކަސްޓަމްސް އޮފިސަރުންނާއި މީޑިއާގެ ހާޒިރުގައެވެ.\nއިސްލާމްދީނާއި ހިލާފު 50 އައިޓަމެއް ނައްތާލާފައިވާ ކަމަށް ކަސްޓަމްސް އިން ވިދާޅުވި ނަމަވެސް ތަފްސީލެއް ދެއްވާފައެއް ނުވެއެވެ. އެހެންކަމުން އެއީ ކޮން ބާވަތެއްގެ އެއްޗެހިތަކެއް ކަމެއް ސާފެއް ނުވެއެވެ. އަދި އެތަކެތި ރާއްޖެ އެތެރެކުރި ތާރީޚެއް ވެސް ސާފެއް ނުވެއެވެ.\nމި ތަކެއްޗަކީ ކަސްޓަމްސްގެ އާންމު ގަވާއިދުގެ 264 ވަނަ މާއްދާ އާއި 423 އަދި 424 ވަނަ މާއްދާގެ ދަށުން ރާއްޖެއަށް އެތެރެކުރަން އުޅެނިކޮށް ހިފެހެއްޓޭ މަނާތަކެތި ކަސްޓަމްސްއިން ނައްތާލުމުގައި ޢަމަލުކުރާނެ އުޞޫލުގެ ދަށުން ނައްތާލެވުނު ތަކެއްޗެވެ.\nއެކިއެކި ސަބަބުތަކާހުރެ ކަސްޓަމްސްގައި ހިފެހެއްޓިފައި ހުންނަ ތަކެތި ކަނޑައެޅިފައިވާ އުޞޫލުގެ ދަށުން ނައްތާލެވިދާނެކަމަށް ކަސްޓަމްސްގެ އާންމު ގަވާއިދުގައި ބަޔާންކުރެވިފައިވެއެވެ.\nއަތުލައިގަތް މިޔަރު އުރަހަތައް ހުރީ އެންޒީގެ ފޮށިގަނޑުތަކެއްގައި، ޑިކްލެއާކުރީ އެންޒީއަކުން ނޫން\nމާރިޔާގެ އާރުކާޓީކަމުގައި ދިފާއީ ވުޒާރާ އާ މިސްރާބަކަށް، ހެޔޮ ފާލެއް!\nޖެނުއަރީ 22, 2019 23:02\n53. ޢާނިޔާ ދަ އަގްލީ ދައިތަ\nޖެނުއަރީ 22, 2019 23:42\nތީ ހުސް ފޮށިތަކެއްނޫންކަން ކިހިނެތް އިނގެނީ.. އެތެރޭގައި ހުރީ ކޯޗެއް..؟\nޖެނުއަރީ 23, 2019 00:56\nމުޅިން ނުބައި އެއްޗެހި ތަކެއް ތި ނައްތާލީ. އަސްލު\nއެއްޗެހި ހުރީ އަދި. އެންމެ ފުރަތަމަ ކެނެރީގެ ޔަހޫދީ\nޖެނުއަރީ 23, 2019 01:12\nތިޒާތައް ތިކަންތައްތައް ކުރުމުން ކަސްޓަމްސް އަށް ފާޑު ކިއުން އަމާޒު ވާނެއެވެ. ސަބަބުތައް ވަރަށް ގިނައެވެ. ކުޑަކުޑަ މިސާލެއް ބުނެލަން ހެއްޔެވެ. ކަސްޓަމް އިން މިވެނި ދުވަހެއްގައި އަތުލައިގަތް 100 ކިލޯގެ ހިރޮއިން މަސްތުވާ ތަކެތި އަތުލައިގަތް ކަމަށް މީޑިއާގައި ރިޕޯރޓްކުރުމަށްފަހު ނައްތާލި ތަކެތީގެ ތެރޭގައި މި ދެންނެވި ތާރީޙު ގައި އަތުލައިގަތް މަސްތުވާ ތަކެތި ނައްތާލިކަން އެނގެން ނެތުމުންނެވެ. މިހެންކަމުން އަތުލައި ގަތް ތަކެތީގެ ތާރީޙު ތަކާއި އަދަދު ތައް އެ އެއްޗެއްގައި ލޭބަލް ކުރުމަށްފަހު އެއީ ކޯޗެއްކަން އެނގޭނެ ގޮތައް މީޑިއާގެ ކުރިމަތީގައި ތިކަން މި ދެންނެވި ގޮތައް ކުރާނަމަ އޯކޭ އޭ ބުނެވިދާނެއެވެ. މި ނޫން ގޮތަކަށް ކުރާނަމަ ތިޔަ މުއައްސަސާ އަށް ރައްޔިތުން ޝައްކު ކުރުމުގެ އިނގިލި ދިއްކުރާނެއެވެ.\nޖެނުއަރީ 23, 2019 07:40\nމިސަރުކާރުގެނައީ ލާދީނީ މީހުން މިރާއްޖޭގައި %100 އިސްލާމުން ތިބޭތީ އެކަމާ ކަންބޮޑުވެ މިކަމުގައި ރާއްޖޭގެ މަންދޫބަކީ ކެނެރީގޭ ނަޝީދު، މީނަ ފުރަތަމަ މިނިވަންކަމޭ ކިޔާގެއްލުވާލީ އެއްބަިވަންތަކަން، ދެން ޢިލްމުވެރިންގެ އަގުވައްޓާލީ ދެންވަރަށް ފަސޭހަވާނެ ބޯކާލަން މީ ޔަހޫދީންގެ ރޭވުން ވީމާ މިފަދަ ލާދީނީ އެއްޗެހި އެތެރެވާލެއް މިސަރުކާރުގަ ގިނަވާނެ ނަމަވެސް މީޑީޔާ އޮތީ އެމްޑީޕީއަތުގަވީމަ މިވާހަކަ ދެއްކުން ކުޑަވާނެ\nޖެނުއަރީ 23, 2019 08:00\nހެހެހެ ދެން ނައްތާލަންޖެހޭ ލިސްޓްތަ\nޖެނުއަރީ 23, 2019 08:31\nއޯ ޯ ޯ ދީނީ ސަރުކާރު ފެނޭތަ އެބަ؟ ކެކެކެ. އަމައްޔާއި.\nޖެނުއަރީ 23, 2019 08:33\nއިސްލާމްދީނާއި ހިލާފު 50 އައިޓަމް އެކަނި! ދިރިދިރި ތިބި "އައިޓަމް" ތަކޯ؟\nޖެނުއަރީ 23, 2019 08:40\nމިތަކެތި އެތެރެކުރާ މީހުނަށް އެއްވެސް މާއްދާއެއްގެ ދަށުން އަދަބެއްލިބިފައިވޭތޯ ނޫސްވެރިއަކު ބަކައިދީބަލަ.


Idhikolhu evvumun hayyarukuri emmen dhookohllaifi | Jazeera\tއިދިކޮޅުގެ އެއްވުމުން ހައްޔަރުކުރި އެންމެން ދޫކޮށްލައިފި - Jazeera\nއިދިކޮޅުގެ އެއްވުމުން ހައްޔަރުކުރި އެންމެން ދޫކޮށްލައިފި\nސާއިފް ޝިޔާދު January 8, 2021 186 views0\nބުރާސްފަތި ދުވަހު ކްރިމިނަލް ކޯޓް ސަރަހައްދުގައި އިދިކޮޅު ފަރާތްތަކުން ކުރިއަށްގެންދިޔަ އެއްވުމުގެ ތެރެއިން ހައްޔަރުކުރި މީހުން ދޫކޮށްލައިފިއެވެ.\nމި އެއްވުމުގެ ތެރެއިން ފުލުހުން ހަ މީހަކު ހައްޔަރުކުރި ނަމަވެސް ކުޑަ ވަގުތުކޮޅެއްގެ ތެރޭގައި އެކަކު ވަނީ ދޫކޮށްލާފައެވެ. ފަސް މީހަކު ބަންދަށް ގެންދިޔަ ނަމަވެސް މައްސަލައިގެ ތަހުގީގު އެމީހުން ބަންދުގައި ބައިތިއްބައިގެން އިތުރަށް ކުރިޔަށް ގެންދަން ނުފެންނާތީ ފުލުހުން ވަނީ މިއަދު މެންދުރުފަހު އެމީހުން ދޫކޮށްލާފައެވެ.\nއިއްޔެގެ އެއްވުމުގެ ތެރެއިން ހައްޔަރުކޮށްފައިވާ ޕީޕީއެމްގެ ކައުންސިލް މެމްބަރު ސޫދާ ޢަބްދުﷲ އާއި ޕީޕީއެމްގެ ކައުންސިލް މެމްބަރު އާމިނަތު ފަޒްލާގެ އިތުރުން ޕީޕީއެމްގެ މެމްބަރުން ކަމަށްވާ ޚާލިދު އުސްމާން، ޚަދީޖާ ޙުސެއިން އަދި ޢަބްދުﷲ ސަލީމްއެވެ.\nކްރިމިނަލް ކޯޓް ސަރަހައްދުގައި އިދިކޮޅުން އެއްވެ މުޒާހަރާކުރީ ކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ޝަރީއަތް އެ ކޯޓުގައި ކުރިއަށްދިޔަ ވަގުތާއި ދިމާކޮށެވެ. ބުރާސްފަތި ދުވަހު ކްރިމިނަލް ކޯޓުގައި ކުރިއަށް ގެންގޮސްފައިވަނީ ރ. ފުއްގިރި ކުއްޔަށް ދޫކުރުމުގެ މައްސަލައިގައި މަނީ ލޯންޑަރިންގ އާއި ރިޝްވަތަށް މަގުފަހިވާފަދަ އަމަލެއް ހިންގާފައިވާކަމަށް ތުހުމަތުކުރެވިގެން ކޮށްފައިވާ ދައުވާގެ އަޑުއެހުމެވެ.


ހުޅުމާލޭގައި ނިޔާވި ޒުވާނާއާއި އެކު ތިބި މީހުންނާއި ސުވާލުކޮށްފި – DhiDaily\nހުޅުމާލޭގައި ނިޔާވި ޒުވާނާއާއި އެކު ތިބި މީހުންނާއި ސުވާލުކޮށްފި\nހުޅުމާލޭގައި މިދިޔަ ހުކުރު ދުވަހުގެ ރޭ ކުއްލިގޮތަކަށް ނިޔާވި ޒުވާނާއާއި އެކު ގެސްޓު ހައުސްގައި ތިބި މީހުންނާއި ފުލުހުން ސުވާލުކޮށްފިއެވެ.\nޒުވާނާގެ މަރުގެ މައްސަލާގައި ފުލުހުންގެ އިދާރާއިން ބުނީ، ޒަހާގެ މަރާ ގުޅިގެން، އެ ޒުވާނާއާ އެކު ގެސްޓްހައުސްގައި ތިބި އިތުރު ބައެއްގެ ފަރާތުން މައުލޫމާތު ސާފުކޮށްފައިވާ ކަމަށާއި މި މައްސަލަ ފުލުހުން ތަހުގީގު ކުރަމުންދާ ކަމަށް ވެސް އޭނާ ވިދާޅުވިއެވެ.\nމައުލޫމާތި ލިބިފައި ވާގޮތުގައި ނިޔާވި ޒުވާން އަންހެން ކުއްޖާ މަސްތުވާ ތަކެތި ބޭނުން ކުރިތޯ ވަނީ ތަހުލީލުކޮށްފައެވެ. އަދި އެރޭ އޭނާއާއި އެކު ތިބި ފަރާތްތަކުގެ ފޯނު ފުލުހުންގެ ބެލުމުގެ ދަށުގައު ހުރިކަމުގެ މައުލޫމާތުވެސް ވަނީ ލިބިފައެވެ. އެރޭ އެ ގެސްޓު ހައުސްގައި އަންހެނުންނާއި ފިރިހެނުން ތިބިކަމަށްވެސް މައުލޫމާތު އެނގޭ ފަރާތަކުން ވަނީ ބުނެފައެވެ.\n21 އަހަރުގެ ޒަހާ އެންމެ ފަހުން ހުރީ އޭނާގެ ރަހްމަތްތެރިންނާ އެކުގައި ހުޅުމާލެ ގެސްޓްހައުސްއެއްގެތެރޭގައެވެ. ޕާޓީ ކުރަމުން ދަނިކޮށް ޒަހާގެ ހަރަކާތް ކުއްލިއަކަށް ހުއްޓުމާ ގުޅިގެން އޭނާ ހުޅުމާލެ ހޮސްޕިޓަލަށް ގެންދިޔަ އިރު ވެސް އޮތީ ނިޔާވެފައެވެ. ޒަހާ ނިޔާވި ފަހުން، ކޮވިޑް-19 އަށް ޓެސްޓް ކުރި އިރު، އޭނާގެ ނަތީޖާ ވަނީ ފައްސިވެފައެވެ. އެކަމަކު، ޒަހާ ނިޔާވީ އެ ބަލީގައި ކަން ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކަނޑައަޅާފައެއް ނުވެއެވެ.\nހުޅުމާލޭ ހޮސޕިޓަލުން މައުލުމާތު ދެއްވި ގޮތުގައި، ޒަހާ ހޮސްޕިޓަލަށް ގެންދިޔަ އިރު، ވެސް އެއްވެސް ވަރަކަށް ވިންދު ނުޖަހާ ކަމަށާއި، އޭރުގައި ހޮސްޕިޓަލަށް ގެނައި އިރު، ޒަހާގެ ނޭފަތުންނާއި ކަންފަތުން ވަރަށް ބޮޑަށް ލޭ އައިސްފައި ހުރި ކަމަށް އޭނާ ވިދާޅުވިއެވެ. އެހެންވެ، ހޮސްޕިޓަލުން ލަފާ ކުރާ ގޮތުގައި ޒަހާ ނިޔާވެފައި ވަނީ އޯވަޑޯޒްވެގެން ކަމަށްވުން ގާތެވެ. ނަމަވެސް މިކަމާ ގުޅިގެން ފުލުހުން އަދި އެއްވެސް ވާހަކައެއް ނުދައްކައެވެ.


ކޮވިޑް-19: ތިނަދޫން އިތުރު5މީހުން ފައްސިވެ ޖުމްލަ އަދަދު 49އަށް – Dhen.mv\nރައުފާ ރަޝީދު May 9, 2021 - 11:59 pm\nގދ. ތިނަދޫން އިތުރު5މީހަކު ކޮވިޑް-19އަށް ފައްސިވެއްޖެއެވެ.\nމިއާއެކު އެ ރަށުން ފައްސި ވީ މީހުންގެ ޖުމްލަ އަދަދު ވަނީ 49އަށް އަރާފައެވެ.\nމި ފަސް މީހުންނަކީ ވެސް ޑައިރެކްޓް ކޮންޓެކްޓުންގެ ގޮތުގައި ފާހަގަވި މީހުން މީހުންނެވެ. މީގެ ކުރިން ވެސް މިއަދު ވަނީ ތިނަދޫން އިތުރު ބަޔަކު ފައްސިވެފައެވެ. މިއަދު ހެނދުނު ފައްސިވެފައި ވަނީ އަލާމަތްތައް ފެނިގެން ހޮސްޕިޓަލަށް ދެއްކި ދެ މީހެކެވެ.\nޑރ. އަބްދުއްސަމަދު މެމޯރިއަލް ހޮސްޕިޓަލުން އެންމެ ފަހުން އާންމުކުރި ތަފާސް ހިސާބުތަކުން ދައްކާ ގޮތުގައި ނަތީޖާ ނުލިބި 163 ސާމްޕަލެއް ވެއެވެ. ރަށުގައި ރެންޑަމް ސާމްޕަލް ނެގުމުގެ މަސައްކަތް ކުރިޔަށްދާ އިރު ޖުމްލަ 1462 ސާމްޕަލެއް މިހާތަނަށް ވަނީ ނެގިފައެވެ.\nއޭޕްރީލް 24ވަނަ ދުވަހު ތިނަދޫގައި ހޯމް ކަރަންޓީނުގައި ހުރި ދެ މީހަކު ފައްސިވެފައި ވެއެވެ. އޭގެ ތެރެއިން މީހަކާ ޑައިރެކްޓް ކޮންޓެކްޓްވި ކަރަންޓީނުގައި ނެތް ފަރާތެއް ފައްސިވުމާ އެކު ތިނަދޫ ވަނީ މޮނީޓަރިންގ ހާލަތަށް ގެނެވިފައެވެ.\nތިނަދޫ ޑރ.ޢަބްދުއްޞަމަދު މެމޯރިއަލް ހޮސްޕިޓަލުން ވަނީ ރައްކާތެރިކަމުގެ ފިޔަވަޅުތައް އެޅުމަށް އާންމުންނަށް އިލްތިމާސް ކޮށްފައެވެ. އަދިކޮންޓެކްޓް ޓްރޭސިންއާ ގުޅޭ އެއްވެސް މައުލޫމާތެއް ހިއްސާ ކުރައްވަން ބޭނުންފުޅު ނަމަ ތިނަދޫ ކޮވިޑް ހޮޓްލައިން ނަންބަރު 7934641 އާ ގުޅުއްވައި މައުލޫމާތު ހިއްސާ ކުރެއްވުމަށް ވެސް އެ ހޮސްޕިޓަލުން އެދެއެވެ.\nމިޝްކާގެ މަރު: އިހްމާލްވި މީހުންނާމެދު ފިޔަވަޅުއަޅާނަން، ފަހަތަކަށް ނުޖެހޭނަން\nގުޅިފަޅުގެ މަޝްވަރާ ނުފެށޭތީ ރައީސް ޞާލިޙަށް މޭޔަރުގެ ސިޓީއެއް\nކޮވިޑް-19 ދިފާޢު: ވެކްސިން ފުރިހަމަކުރި މީހުންގެ އަދަދު 183،373އަށް


Kujja ge massalaigai muassasaathah javaabudhaaree kuruvaanan: Nasheed\nކުއްޖާގެ މައްސަލާގައި މުއައްސަސާތައް ޖަވާބުދާރީ ކުރުވާނަން: ނަޝީދު\nގއ. ކަނޑުހުޅުދޫގައި އުމުރުން ދެ އަހަރުގެ ކުޑަކުއްޖަކަށް ޖިންސީ ގޯނާ ކުރި މައްސަލައާ ގުޅިގެން ޒިންމާ ނަގަން ޖެހޭ ދައުލަތުގެ ކަމާ ބެހޭ މުއައްސަސާތައް ރައްޔިތުންގެ މަޖިލީހުން ޖަވާބުދާރީ ކުރުވާނެ ކަމަށް މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nމި މައްސަލާގައި ކުއްޖާއަށް ޖިންސީ ގޯނާ ކުރި ކަމުގެ ތުހުމަތުގައި އެ ކުއްޖާގެ ކާފަ އާއި މުނިކާފަ ހައްޔަރުކޮށްފައިވާއިރު، ކުއްޖާއަށް އިހުމާލުވި ކަމުގެ ތުހުމަތު އެ ކުއްޖާގެ ބައްޕަ ވެސް ވަނީ ހައްޔަރުކޮށްފަ އެވެ. އެ އެންމެންގެ ބަންދަށް 15 ދުވަހުގެ މުއްދަތެއް ވަނީ ޖަހައިފަ އެވެ.\nރައީސް ނަޝީދު ކުރެއްވި ޓްވީޓެއްގައި ވިދާޅުވީ ތުއްތު ކުއްޖާގެ އަމިއްލަ މުނިކާފަ އާއި، ކާފަ، އަދި ބައްޕަގެ ޖިންސީ ޝިކާރައަކަށް ވުމަކީ އިންތިހާއަށް އެމަނިކުފާނު ކަންބޮޑުވާ މައްސަލައެއް ކަމަށާއި މިއީ މުޖުތަމައު ލަދުވެތިވާން ޖެހޭ ވަރުގެ ކަމެއް ކަމަށެވެ. އެމަނިކުފާނު ވިދާޅުވީ މި މައްސަލާގައި މުއައްސަސާތައް ޖަވާބުދާރީ ކުރުމަށް މަޖިލީހުން މަސައްކަތް ކުރާނެ ކަމަށެވެ.\n"ތުއްތު ކުއްޖާ، އޭނާގެ އަމިއްލަ މުނިކާފަ، ކާފަ، އަދި ބައްޕަގެ ޖިންސީ ޝިކާރައަކަށް ވީ ކަމީ އިންތިހާއަށް ކަންބޮޑުވުން ހުރި ލަދުވެތި ކަމެއް. މި ކަމާ ގުޅޭ ގޮތުން އެކިއެކި ފަރާތްތައް ޖަވާބުދާރީ ކުރުމަށް މަޖިލީހުން މަސައްކަތް ކުރާނެ" ރައީސް ނަޝީދުގެ ޓްވީޓްގައި ލިޔުއްވާފައިވެ އެވެ.\nއެ ކުޑަކުއްޖާއަށް ޖިންސީ ގޯނާ ކުރި މައްސަލަ މަޖިލީހުގެ ހިއުމަން ރައިޓްސް ކޮމިޓީން ގެންދަނީ ބަލަމުންނެވެ. އެ ކޮމިޓީން މިރޭ ބައްދަލުވުމެއް ބާއްވާއިރު، ކަނޑުހުޅުދޫ ކައުންސިލް އާއި ޖެންޑާ މިނިސްޓްރީ އާއި ޕްރޮސެކިއުޓާ ޖެނެރަލްގެ އޮފިހާއި ކްރިމިނަލް ކޯޓުގެ އިސް ބޭފުޅުން މިރޭ އެ ކޮމިޓީއަށް ހާޒިރު ކުރަން ވަނީ ހަމަޖެހިފަ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް މޯލްޑިވްސް ޕޮލިސް ސާވިސް + ޕްރޮސެކިއުޓާ ޖެނެރަލްގެ އޮފީސް ޖިންސީ ގޯނާ މިނިސްޓްރީ އޮފް ޖެންޑާ އެންޑް ފެމިލީ ކުށްކުރުން ކަނޑުހުޅުދޫ


Dhiraagun 25 percent ge ithuru data allowance dhenee - vNews.mv\nދިރާގުން 25 ޕަސެންޓުގެ އިތުރު ޑޭޓާ އެލަވަންސް ދެނީ\nއާމިނަތު އިރާޝާ 16 April 2016, 12:21\nދިރާގުގެ ފިކްސްޑް ބްރޯޑްބޭންޑްގެ ހިދުމަތް ބޭނުންކުރައްވާ ކަސްޓަމަރުންނަށް 25 ޕަސެންޓުގެ އިތުރު ޑޭޓާ އެލަވަންސް ދިނުމަށް ނިންމާފައިވާ ކަމަށް އެކުންފުނިން ބުނެފި އެވެ.\nދިރާގުން ބުނީ މިއީ އެކުންފުނީގެ ފިކްސްޑް ބްރޯޑްބޭންޑްގެ ހިދުމަތް ބޭނުންކުރައްވާ ކަސްޓަމަރުންނަށް ހާއްސަކޮށްގެން އެ ކުންފުނިން މި ހިނގާ އޭޕްރީލް މަހާއި އަންނަ މެއި މަހު ދޭން ނިންމާފައިވާ ހަދިޔާއެއް ކަމުގައި އެވެ.\nއެގޮތުން މި ހިނގާ އޭޕްރީލް މަހުގައި ކަސްޓަމަރުން މިހާރު ބޭނުން ކުރަމުން ގެންދާ ޕެކޭޖުގެ އިތުރުން 25 ޕަސެންޓުގެ އިތުރު ޑޭޓާ މިހާރުން ފެށިގެން ލިބިފައިވާނެ ކަމަށާއި، އަދި އަންނަ މެއި މަހު ކަސްޓަމަރުން ހިޔާރުކުރައްވާ ޕެކޭޖަކުން އިތުރު 25 ޕަސެންޓުގެ ޑޭޓާ އެލަވަންސް ލިބޭނެ ކަމަށް ދިރާގުން ބުނެ އެވެ.\nދިރާގުން ބުނީ ދިރާގުގެ ފިކްސްޑް ބްރޯޑްބޭންޑްގެ ޕެކޭޖެއް އަލަށް ނަންގަވާ ކަސްޓަމަރުންނަށް ވެސް އިތުރު ޑޭޓާ ލިބޭނެ ކަމަށެވެ.\nމީގެ އިތުރަށް ވެސް ފިކްސްޑް ބްރޯޑްބޭންޑްގެ ފައިބާ އަލްޓްރާ ފާސްޓް އަދި އޭޑީއެސްއެލްގެ ހިދުމަތް ބޭނުން ކުރައްވަމުން ގެންދަވާ ހުރިހާ ރެސިޑެންޝަލް އަދި ބިޒްނަސް ކަސްޓަމަރުންނަށްވެސް ދިރާގުގެ "ދަ ބިގް ބައިޓް ގިފްޓް" ލިބޭނެ ކަމަށްވެސް އެކުންފުނިން ބުނެ އެވެ.


ކުރީގެ ރައީސް މައުމޫން ސިޔާސީ ދާއިރާއާ ދުރަށް ވަޑައިގަތުމަށް ނިންމެވުމާގުޅިގެން އެކަމަށް މަރުހަބާ ކިޔުން – Maldivian Democratic Party\n“ޑީއާރުޕީ އިތުރަށް ހަރުދަނާވެ، އެޕާޓީއަކީ ވަރުގަދަ ޕާޓީއެއްގެ ގޮތުގައި ދެމިއޮންނާނީ ރައްޔިތުންގެ ވިންދާ އެއްގޮތަށް ޑީއާރުޕީގެ ޒަޢާމަތުގެ ދަންމަރު އާޖީލަކަށް ބަދަލުވެގެން” ކަމަށް އަމިއްލަ ފުޅަށް އިޢުތިރާފްވެވަޑައިގެން ޑީއާރުޕީގެ ޒައީމްކަމަށް އާ ދައުރަކަށް ކުރިމަތި ނުލައްވާނެ ކަމަށާއި، ޑީއާރުޕީގެ ޒަޢާމަތާ ދުރަށް ވަޑައިގަތުމަށްފަހު ސިޔާސީ ހަޔާތް ނިންމަވާލައްވައި އަމިއްލަފުޅު ދިރިއުޅުއްވުމަކަށް ވަޑައިގެންނެވުމަށް ކުރީގެ ރައީސް އަލްއުސްތާޛް މައުމޫން ޢަބްދުލް ޤައްޔޫމް ނިންމެވި ނިންމެވުމަށް ދިވެހިރައްޔިތުންގެ ޑިމޮކްރެޓިކް ޕާޓީން މަރުހަބާ ކިޔަމެވެ.\nއެމްޑީޕީން ދެކޭގޮތުގައި ކުރީގެ ރައީސް މައުމޫން ޢަބްދުލް ޤައްޔޫމް ސިޔާސީ ދާއިރާއާ ދުރަށް ވަޑައިގަތުމަށް ނިންމެވީ ދިގު 30 އަހަރުގެ ވެރިކަމެއް ކުރައްވައި، އެވެރިކަމުގެ ދުވަސްވަރުގެ އަނިޔާވެރިކަމާއި، ރައްޔިތުންގެ ކިބައިން ނިގުޅައިގަނެވިފައިވާ އިޖުތިމާޢީ ޢަދާލާތާއި، އިންސާނީ ޙައްޤުތަކާއި، މަޤާމާއި ނުފޫޒުގެ ބޭނުންކުރައްވައިގެން އެވެރިކަމުގެ އިސް ފަރާތްތަކުން ނާޖާއިޒު ފައިދާތަކެއް ނަންގަވާފައިވާ ކަމަށް އުފުލިފައިވާ ތުޙުމަތުތަކާއި، ޢާއިލީ، ވިރާސީ ރަސްކަމެއްގެ ބީދައިން ވެރިކަން ބައްޓަންކުރައްވާފައިވާ ކަމަށް ދެކެވޭ ވާހަކަތަކުންނާއި ޑިމޮކްރެޓިކް އިންތިޚާބަކުން އަލްއުސްތާޛް މައުމޫން ޢަބްދުލް ޤައްޔޫމްއަށް ކާމިޔާބު ލިބިވަޑައި ނުގަންނަވާނޭ ކަމަށް ދެކެވޭ ވާހަކަތަކުން ބަރީޢަވެވަޑައިގަތުމަށް ނަމަވެސް، ޕާޓީގެ ޒަޢީމްކަމުން ދުރުވެވަޑައިގެންނެވުމަށް ނިންމެވުމަކީ އެތައް ގޮތަކުން ދިވެހިރައްޔިތުންނަށް ފައިދާކުރާނޭ ކަމެއް ކަމުގައެވެ.\nކަންމިހެން އޮތްކަމުގައި ވިޔަސް ޑީއާރުޕީން އެޕާޓީގެ ކޮންގްރެސްގެ އެންމެހާ ކަމެއް އެމްޑީޕީ ފަދައިން ޑިމޮކްރަޓިކް ހަމަތަކުގެ މަތިން ދެފުށްފެންނަ އުޞޫލުން ގެންދިޔުމަށް ޖާމިނުވާކަމީ އެމްޑީޕީން މަރުހަބާ ކިޔާކަމެކެވެ.\nދިވެހިރައްޔިތުންގެ ޑިމޮކްރެޓިކް ޕާޓީން އުއްމީދުކުރަނީ ރާއްޖޭގެ ޑިމޮކްރަޓިކް ހަޔާތަށް މިއައި ހެޔޮބަދަލުގެ މަންފާ ލޮބުވެތި ދިވެހި ރައްޔިތުންނަށާއި ރާއްޖޭގައި ޑިމޮކްރަސީ ފައްކާކުރުމަށް މަސައްކަތް ކުރަމުންދާ އެންމެހާ ފަރާތްތަކަށް ކުރާނޭ ކަމުގައެވެ.\nދިވެހިރައްޔިތުންނަށާއި، އެންމެހާ ސިޔާސީ ޕާޓީތަކަށް އަދަށްވުރެ ފަހި މާދަމާއަކަށް އެދެމެވެ.


Covid negative maabandu meehaku vihey kujjaa positive!\nނެގެޓިވް މާބަނޑު މީހަކު ވިހޭ ކުއްޖާ ޕޮޒިޓިވް!\nމާބަނޑު މީހަކު ވިހަން ހޮސްޕިޓަލަށް ގެންގޮސް ޓެސްޓް ކުރިއިރު އެ މީހާ ކޮވިޑް-19 އަށް ނެގެޓިވް ކަމަށް ދެއްކި ނަމަވެސް ހަމަ އެ ވަގުތު އެ މިހާ ވިހޭ ކުއްޖާ ކޮވިޑް-19 އަށް ޕޮޒިޓިވް ވެއްޖެ އެވެ.\nއިންޑިޔާގެ ބަނާރަސް ހިންދޫ ޔުނިވަސިޓީ (ބީއެޗްޔޫ) ގެ ސާ ސުންދަރް ލާލް ހޮސްޕިޓަލަށް ވިހަން ދިޔަ 26 އަހަރުގެ މި އަންހެންމީހާ ކޮވިޑް ޓެސްޓުގެ ނަތީޖާ ލިބުނުތާ އެއް ދުވަސް ފަހުން މޭ 24 ވަނަ ދުވަހު އަންހެންމީހާ ވިހޭ ކުއްޖާ ކޮވިޑަށް ޕޮޒިޓިވް ވުމުން އާއިލާގެ މީހުންނާއި ޑޮކްޓަރުންނަށް ވަނީ ޝޮކެއް ލިބިފަ އެވެ. ސަބަބަކީ މައިމީހާގެ ބަލި ނެތި އޭނާގެ ބަނޑުގައި އޮތް ކުއްޖާއަށް ބަލި ޖެހިދާނެ ކަމަށް މިހާތަނަށް ގަބޫލު ކުރެވިފައި ނުވާތީ އެވެ.\nއެސްއެސްއެލް ހޮސްޕިޓަލުގެ މެޑިކަލް ސުޕްރިންޓެންޑެންޓް ކޭ.ކޭ ގުޕްތާ ވިދާޅުވީ މިއީ އާރްޓީ-ޕީސީއާރް ޓެސްޓް ނަތީޖާގެ މައްސަލައެއް ކަމަށް ގަބޫލު ކުރެވޭ ކަމަށެވެ. މި ޓެސްޓްގެ ނަތީޖާގެ ޔަގީންކަން އޮންނަނީ 70 ޕަސެންޓް ކަމަށް އޭނާ ވިދާޅުވި އެވެ. އެހެންވެ މި އަންހެންމީހާގެ ކޮވިޑް ޓެސްޓް އަލުން ހަދަން ޖެހޭ ކަމަށް ވެސް އޭނާ ވިދާޅުވި އެވެ.\nތުއްތު ކުއްޖާ ކޮވިޑަށް ޕޮޒިޓިވް ވެފައި ވިޔަސް ދެ މައިންގެ ހާލު ވެސް މުޅީން ރަނގަޅު ކަމަށާއި ދެ ވަނަ ފަހަރަށް މަންމަގެ ޓެސްޓް ހަދައިގެން ނޫނީ މިކަން ވެގެން އުޅޭ ގޮތެއް ނޭނގޭނެ ކަމަށް ހޮސްޕިޓަލުން ވަނީ ބުނެފަ އެވެ.


ހެނދުނުގެ ނާސްތާއަށް ދޮންކެޔޮ!\nދޮންކޭލުން ލިބޭ ފައިދާތައް\nދޮންކޭލުގައި ފައިބަރު ހުރުމުން ބޭރަށްހިންގުމާއި ބަނޑުހިކުން ފަދަ މައްސަލަތަކުން ދުރުކޮށްދޭ\nދޮންކެޔޮ ބޭނުންކުރުމަކީ ދުންފަތުގެ އިސްތިއުމާލު ކުރުން ހުއްޓާލުމަށް ވެސް ވާގިވެރިވެދޭ ކަމެއް\nކުޑަ ކުދިންނަށް ހެނދުނުގެ ނާސްތާގައި ދޮންކެޔޮ ކާންދިނުމަކީ ހެދިބޮޑުވުމަށް ލިބޭ ބާރެއް\n31 އޮކްޓޯބަރ 2020 | ހޮނިހިރު 15:38\nދޮންކޭލަކީ ސިއްހަތަށް ގިނަ ފައިދާތަކެއް އެކުލެވިގެންވާ މޭވާއެއް\nޒަމާނަށް އަންނަ ބަދަލާއެކު ދިރިއުޅުމުގެ އާދަކާދަތަކަށް ބަދަލު އަންނައިރު އެންމެ ބޮޑު ބަދަލެއް އައިސްފައިވަނީ އަހަރުމެންގެ ކެއުންބުއިމުގެ ވައްޓަފާޅިއަށޭ ބުނިކަމުގައިވީ ނަމަވެސް ދޮގަކަށް ނުވާނެއެވެ. އެގޮތުން ކުރިއާ އަޅާބަލާއިރު، މިހާރު ކެއުމުގައި ބޭނުންކުރާ ތަކެތި ވަރަށް ތަފާތެވެ.\nނަމަވެސް ސިއްހަތަށް ފައިދާ ހުރި ކާނާ ކޮންމެ ދުވަހެއްގެ ކެއުމުގައި ބޭނުން ކުރެވޭތޯ މިއީ ކޮންމެ މީހަކުވެސް އަމިއްލަ ނަފްސާ ކުރަން ޖެހިފައިވާ ސުވާލެކެވެ. އަޅުގަނޑުމެންގެ ދަރިންނަށް ހެނދުނުގެ ނާސްތާގެ ގޮތުގައި ފައިދާ ހުރި މޭވާއެއް ކާން ދެނީ ކިތައް ބެލެނިވެރިންތޯއެވެ.\nސިއްހީ މާހިރުން ވިދާޅުވާ ގޮތުގައި ތިމާގެ ދުވަސް އެންމެ ހަރަކާތްތެރިކޮށް ވޭތުކުރުމަށް ހެނދުނުގެ ނާސްތާ ވަރަށް މުހިންމެވެ. އަދި ނާސްތާގައި މޭވާ ކެއުމަކީ ދުވަސް އިތުރަށް ފުރިހަމަވެ، ތިމާއަށް މުރާލިކަން ގެނައުވަދޭ ކަމެކެވެ. ހާއްސަ ގޮތެއްގައި ކުޑަކުދިންނަށް ހެނދުނުގެ ނާސްތާގައި ދޮންކެޔޮ ކާންދިނުމަކީ ހެދިބޮޑުވުމަށް ލިބޭ ބާރެކެވެ.\nދޮންކޭލަކީ ރާއްޖޭގެ ބާޒާރުން ފަސޭހައިން ލިބޭ މޭވާއަކަށްވާއިރު، މިއީ ހަށިގަނޑަށް ފައިދާހުރި އެތައް މާއްދާތަކަކުން މުއްސަނދިވެފައިވާ މޭވާއެކެވެ. ދޮންކޭލުން ލިބޭ ފައިދާތަކަށް ބަލާއިރު، ލޭ މަދުވުމުގެ މައްސަލައަށާއި، ކަށިތައް ވަރުގަދަ ކުރުމާއި، ގޮހަރުގެ ފާރާއި، ސްޓްރޯކް ޖެހުމުގެ ފުރުސަތު ކުޑަކޮށްދިނުމާއި، ހަށިގަނޑަށް ހަކަތަ އާއި ބާރު ގެނެސްދިނުމާއި، ކެންސަރުގެ ބަލިތައް އަދި ހިތުގެ ބަލިތަކުން ދުރުކޮށްދީ ދުޅަހެޔޮކަންމަތީ ހުރުމަށް މަގުފަހިކޮށްދެއެވެ.\nދޮންކޭލަކީ ރާއްޖޭގެ ބާޒާރުން ފަސޭހައިން ލިބޭ މޭވާއެއް\nދޮންކޭލުގައި ދަގަނޑުގެ ބާވަތްތައް ގިނަވުމުން، ދޮއްކޭލަކީ ލޭ މަދުވާ މީހުން ކެއުމަށް މުހިންމު މޭވާއެއް ކަމަށް ސިއްހީ މާހިރުން ވިދާޅުވެއެވެ. ދޮންކޭލުގައި ފައިބަރު ހުރުމުން ބޭރަށްހިންގުމާއި، ބަނޑުހިކުން ފަދަ މައްސަލަތަކުން ދުރުކޮށްދެއެވެ. ދޮންކޭލަކީ ޕޮޓޭސިއަމް ގިނަވެފައި ލޮނު ނުވަތަ ސޯޑިއަމް ވަރަށް މަދުން އެކުލެވޭ މޭވާއަކަށްވާތީ ލޭ މައްޗަށްދިއުން ފަދަ ހިތުގެ ބަލިތަކުން ރައްކާތެރިވުމަށް ދޮންކެޔޮ އެހީތެރިވެދޭ ކަމަށް ސިއްހީ މާހިރުން ވިދާޅުވެއެވެ.\nމީގެ އިތުރުން ދޮންކެޔޮ ބޭނުންކުރުމަކީ ދުންފަތުގެ އިސްތިއުމާލު ކުރުން ހުއްޓާލުމަށް ވެސް ވާގިވެރިވެދޭ ކަމެކެވެ. މިކަމާ ގުޅޭ ގޮތުން ޑރ. އަބުދުލް އަޒީޒު ހަމީދު ވިދާޅުވެފައިވަނީ ދޮންކޭލުގައި ވިޓަމިން ބީ6، ވިޓަމިން ބީ12، މެގްނީޒިއަމް، އަދި ޕޮޓޭސިއަމް އެކުލެވިގެންވާތީ މިއީ ނިކޮޓިން (ދުންފަތުގައި ނިކޮޓިން އެކުލެވެއެވެ.) ބޭނުންކުރަމުންދާ މީހަކު، އެހުއްޓާލުމުން މެދުވެރިވާ އުނދަގޫތަކުން ދުރުވެ، އުނދަގޫތައް ކުޑަކުރުމަށް އެހީތެރިވެދޭ މާއްދާއެއް ކަމަށެވެ.\nއެހެންކަމުން ދޮންކޭލަކީ ނުކައި ދޫކޮށްލެވޭވަރުގެ މޭވާއެއް ނޫނެވެ. ރަނގަޅު ސިއްހަތެއްގައި ހުރުމަށްޓަކައި މާޅޮސް ކެޔޮ، ފުސްކެޔޮ، ކަދިލި ކެޔޮ، ބޮންތި ރަތްކެޔޮ ކެއުން މުހިންމެވެ. ދޮންކެޔޮ މޭވާއެއްގެ ގޮތުގައި ކެއުމަށް ބޭނުން ކުރުމުގެ އިތުރުން ފަނިގިރައިންނާއި، ކައްކައިގެންނާއި، ޖޭމުގެ ގޮތުގަޔާއި، ކުޑަކުދިންނަށްދޭ ކާނާގެ ބާވަތްތައް ތައްޔާރު ކޮށްގެންވެސް ދޮންކެޔޮ ކެއުމަކީ ކުރުން މުހިންމު ކަމެކެވެ.


Suvadheeb parlimet maa minivan eihaa biruveri!\nސުވައިދީބު ޕާލަމެންޓް މާ މިނިވަން، މާ ބިރުވެރި!\nއައްޑު އަތޮޅާއި ފުވައްމުލަކާއި ހުވަދު އަތޮޅު (ގއ. ގދ) ހިމެނޭ ގޮތަށް އުފެއްދި ދައުލަތް، ޔުނައިޓެޑް ސުވާދީބް ރިިޕަބްލިކް ނުވަތަ އެކުވެރި ސުވާދީބް ޖުމްހޫރިއްޔާއަށް 56 އަހަރު، ފުރޭނީ އަންނަ ޖަނަވަރީން ތިން ވަނަ ދުވަހު އެވެ. މި ރިޕޯޓް އަވަސް ކޮށްލީ މާދަމާއަކީ ރާއްޖޭގެ ޕާލަމެންޓްރީ އަދި ގައުމީ ހަޔާތުގެ މުހިންމު ދުވަހަކަށް ވެފައި ދިވެހި ދައުލަތުން ވަކިވެ، އުފެއްދި ސުވާދީބު ދައުލަތާއި އެ ދައުލަތުގެ ޕާލަމެންޓްރީ ހަޔާތުގެ މައްޗަށް އަވަސް ކަޅިއެއް އަޅައިލާން ވެގެނެވެ.\n"ސުވާދީބަކީ އެންމެ އިހުޒަމާނުގައި އެންމެ ދެކުނުގެ ތިން އަތޮޅު ކަމަށްވާ އައްޑޫ އަތޮޅާއި ފުވައްމުލަކާއި ހުވަދު އަތޮޅަށް ދިވެހިން ކިޔައި އުޅުނު ޖުމްލަ ނަން އެ ނަމަށް ނިސްބަތްކޮށް އެ ޖުމްހޫރިއްޔާއަށް ނަން ދިނީ. އެ ނަން ކިޔުމުގެ މޭސްތިރިއަކީ ސުވާދީބު ސަރުކާރުގެ ރައީސް އަފީފު ދީދީ." ތާރީހު ލިޔުންތެރިޔާ، މަރުހޫމް ސިއްކަގޭ މުހައްމަދު ނަސީމް ވިދާޅުވި އެވެ. – -- މި މައުލޫމާތު އަޅުގަނޑުގެ ޑައިރީގައި ނޯޓް ކުރެވިފައި ވަނީ އޮކްޓޫބަރު 17، 2010 ގެ ހަވީރު 5:30، ހ، ސުނާރުގައެވެ. --\nހެކިތަކަށް ބަލާއިރު ސުވާދީބް ދައުލަތް އެކުލަވާލާފައި އޮތީ ފެޑެރަލް ޑިމޮކްރެޓިކް ޕްރެޒިޑެންޝަލް ނިޒާމެއްގެ މައްޗަށް ކަމަށް މުޅިން ބުރަވެވެ އެވެ. އެހެން ކަމުން ދައުލަތުގައި ހިމެނުނު ކޮންމެ އަތޮޅަކަށް ވެސް ވަކި ދިދައެއް ހާއްސަވެ އެވެ. އަދި މުޅި ދައުލަތަށް ވަކި ދިދައެއް ވިހުރުވައެވެ.\nމާދަމާއަކީ ރާއްޖޭގެ ޕާލެންޓްރީ ހަޔާތުގެ ބޮޑު ދުވަހަށް ވާތީ މި ރިޕޯޓްގައި ސުވައިދީބް ދައުލަތާއި ސަރުކާރުގެ ކަންކަންމުގެ މައްޗަށް އަލި އަޅުވާލުމުގެ ބަދަލުގައި ހާލިބާލި ނުވާނީ ހަމައެކަނި ސުވާދީބު ދައުލަތުގެ ޕާލަމެންޓްރީ ހަޔާތަށް ވަނިއްޔާ އެވެ. -- އެ ދައުލަތުގެ އެހެން ވާހަކަތަކަށް އެެހެން ފަހަރަކުން ލިޔާނީ އެވެ. --\nއިނގިރޭސި އާކައިވް އާއި ރާއްޖެއިން ފެންނަން ހުރި ތާރީހީ ލިޔުންތަކާއި ސުވާދީބު ސަރުކާރު ތަޖަރުބާކުރި ބައެއް ބޭބޭފުޅުންނާ ހަވާލާދީ އެކި ފަރާތްތަކުން ބުނެދީފައިވާ ވާހަކަތަކަށް ބަލާއިރު ސުވާދީބު ދައުލަތުގެ ރައްޔިތުންގެ މަޖިލީހަކީ ނުވަތަ ޕާލަމެންޓަކީ މިޒަމާނުގެ ޑިމޮކްރަސީއަކަށް ފިޓްވާ ގޮތަށް ފައްކާކޮށްފައި އޮތް ވަރަށް މިނިވަން އެހާ ޑިމޮކްރެޓިކް ޕާލަމެންޓެކެވެ.\n"އެމްޑީޕީގެ ގައުމީ މަޖިލިސް ހިނގާނީ ސުވާދީބް ސަރުކާރުގެ ޕާލަމެންޓް ވެސް ހިނގިހާ މިނިވަން" ކޮށް ކަމަށެވެ. -- މ. ޔާގޫތު ގޭގައި އިންނަވައިގެން އެ އިންޓަވިއު ދެއްވި އިރު ހާމިދު އަބްދުލް ޣަފޫރާއި ކުރީގެ ވަޒީރު މުހައްމަދު އަސްލަމް އިންނެވި އެވެ.--\n"ކޮންގްރެސް ތެރެއިން ގައުމީ މަޖިލީހެއް އަންނާނީ، އެ ގައުމީ މަޖިލިސް މިނިވަން ވާނެ ޑިމޮކްރެޓިކްވާނެ، ރާއްޖެއިން މިސާލެން ނަގާނަމަ އެއީ ސުވާދީބު ސަރުކާރުގެ ޕާލަމެންޓްހާ މިނިވަން ތަނެއް، ކެކޭ ކަހަލަ ބަހުސް ހިނގާނީ،" ނަޝީދު ވިދާޅުވި އެވެ.\nދިރާސާތައް ބުނާ ގޮތުން ސުވާދީބު ދައުލަތުގެ ޕާލަމެންޓްގެ ފޯމޭޝަނާއި ގޮނޑިތައް ތަރުތީބު ކޮށްފައި ވަނީ ވެސް ލަންޑަން ޕާލަމެންޓް، ވެސްޓްމިންސްޓާ ވެސް އޮތް އުސޫލަށެވެ. އަދި ޕާލަމެންޓަށް މައްސަލަ އާއި ބިލު ހުށަހަޅައި ބަހުސްތައް ކުރުމާއި ބައިލައި ގަތުމާއި ފާސް ކުރުން ވެސް އޮތީ އެ ނިޒާމުގެ ތެރޭގައި ބުރު ހަމަވެ ވަށައި ޖެހޭ ގޮތަށެވެ.\nސުވާދީބް ދައުލަތުގެ ޕާލަމެންޓަށް ކިޔާ އާންމު ނަމަކީ ޕާލަމެންޓް ނުވަތަ އެސެމްބްލީ އެވެ. އެ ބާރުގައި ދާއިމީ ކޮމެޓީ ތަކާއި ވަގުތީ ކޮމެޓީތައް ވެސް ތަރުތީބު ވެފައިވެއެވެ. އިދާރީ ހިންގުމާއި ވަކި ކުރެވި ދެފުށް ފެންނަ، އާންމުންނަށް ހުޅުވައިލެވޭ ގޮތަށާއި ކްލޯސް ޑޯ ޑިބޭޓް ހިނގައެވެ. މަޖިލިސް ކުރާ ގެއަކީ ގަމުގައި ހުންނަ މާރަނގަ އެވެ.\nޕާލަމެންޓަށް މެންބަރު އިންތިހާބ ކުރީ އެކަމަށް "ޓައިމްސް އޮފް އައްޑޫ" ގައި އިއުލާންކޮށް، ކުރިމަތިލައި ހިސާބަކަށް ކެމްޕޭން ވެސް ކޮށްގެނެވެ. ޕާލަމެންޓްގެ ރައީސް އިންތިހާބު ކުރީ ރައްޔިތުން އިންތިހާބު ކުރި މެންބަރުންގެ ތެރެއިން ވޯޓް ނަގައިގެނެވެ. އެއީ ސިއްރު ވޯޓެއް ކަމެއް އަތް އުފުލައިގެން ކަމެއް ސާފެއް ނުވެއެވެ.\nސަބަބަކީ މުޅި ސުވާދީބުގެ ދައުލަތުގައި އޮތީ ފެޑެރަލް ޕާލަމެންޓެކަށްވުމުން ކޮންމެ އަތޮޅެއްގައިވެސް ސަރަހައްދީ ޕާލަމެންޓެއް އޮންނާތީ އާއި އެސެމްބްލީގެ ފުރަތަމަ އިންތިހާބާ ކުރިމަތިވި އިރު އަނެއް ދެއަތޮޅު ދޮކޮޅަށް ދެފައި، އެއްފައި މާލެއަށް އަނެއްފައި އައްޑުއަށް ލައިގެން އޮތުމުންނެވެ. އަދި ދިވެހި ސަރުކާރުގެ އަސްކަރީ ފިޔަވަޅުތަކުގެ ސަބަބުން އެ އިންތިހާބު ހުވަދު އަތޮޅާއި ފުވައްމުލަކުގައި ބޭއްވޭ ގޮތެއް ނުވި އެވެ.\nސުވާދީބު ދައުލަތުގެ ރައްޔިތުންގެ މަޖިލީހުގެ އިންތިހާބު އޮތީ އެޕްރީލް 1961 ގަ އެވެ. ފުރަތަމަ އިންތިހާބުގައި މަޖިލީހަށް އިންތިހާބު ކުރާ 51 މެންބަރުން އިންތިހާބު ކުރުމަށް އައްޑު އަތޮޅުގެ ހަ ރަށުން 244 ކެންޑިޑޭޓުން ކުރިމަތިލި އެވެ.\nއަވަސްކޮށް މި ބަލައިލަނީ އައްޑޫ އިންތިހާބުގައި ދާއިރާތަކުން ހޮވުނު މެންބަރުންނަށާއި ލިބުނު ވޯޓަށާއި ޕާލަމެންޓް ހިނގައި ދިޔަ ގޮތުގެ މައްޗަށެވެ.\nހިތަދޫން އިންތިހާބު 17 މެންބަރުން:\nފޭދޫގެ 10 މެންބަރުން:\nމަރަދޫ ފޭދޫ ތިން މެންބަރުން:\nމަޖިލީހަށް ރައީސް އަބްދުﷲ އަފީފް އައްޔަން ކުރައްވާ މެންބަރުގެ ގޮތުގައި އައްޔަން ކުރެއްވީ މުހައްމަދު އިބްރާހިމް ދީދީ އެވެ.\nދިވެހި ރާއްޖޭގެ ޕާލަމެންޓްރީ ހަޔާތުގައި އިބްރާހިމް ޝިހާބާއި އިބްރާހިމް ނާސިރާއި މާދޫގޭ އަލީ އަހުމަދާއި ހަސަން އަފީފާއި މުހައްމަދު ޝިހާބާއި މުހައްމަދު ނަޝީދާއި (އަންނި) އާއި އިބްރާހިމް ޝަރީފް (މަވޯޓާ) ފަދައިން އައްޑޫ ފެޑެރަލް އެސެމްބްލީގައި ވެސް އާދަޔާހިލާފު އެމްޕީން ފެނުނެވެ.\nއޭގެ ތެރެއިން ތަޅުމުގަ އާއި ކޮމެޓީތަކުގައި އެންމެ ފާހަގަ ކޮށްލެވުނު މެންބަރުންގެ ތެރޭގައި ރެކިދީދީގެ ވަހީދާއި އަބްދުﷲ ނާފިޒް ހިމެނެ އެވެ. އެއީ އާދަޔާ ހިލާފު ދެ އެމްޕީންނެވެ. މީގެ ތެރެއިން ނާފިޒަކީ މިހާރުގެ އުއްތަމަ ފަނޑިޔާރު އަބްދުﷲ ސައީދުގެ ބަފައިބެއެވެ. މުހައްމަދު އިބްރާހިމް ދީދީ އާއި މުސާ ވަޖުދީ އަކީ ވެސް ފާހަގަކޮށްލެވޭ ދެ މެމްބަރުންނެވެ.\nމުޅި މަޖިލީހުގައި ވެސް އެންމެ ވަރުގަދަ އަދި އަނގަ ގަދަ މެންބަރަކީ އިންތިހާބުގައި 187 ވޯޓު ހޯއްދަވައިގެން ވަޑައިގެންނެވި މީދޫ މެންބަރު މުހައްމަދު ނަސީމެވެ. ގިނަ މެންބަރުންނަކީ ވަރަށް މނިވަން މެންބަރުންނެވެ. ބަހުސްތަކުގައި އެއްގަލަކަށް ނޭރިގެން ކިތަންމެ ހާލަތެއް އާދެ އެވެ.\nއެ މަޖިލީހުގައި މާ ވަރުގަދަ މެންބަރަކު އިންނަވަ އެވެ. އެއީ ރެކިދީދީ ވަހީދެވެ. އޭނާގެ ހިޔާލު އޭރު ވެސް ހުރީ މިޒަމާނާ ވަރަށް ގާތްކުރާ ގޮތަކަށެވެ. ޓެކްސްއާ ބެހޭ ގޮތުން ވަރަށް ތަނަވަސް ހިޔާލު މަޖިލީހަށް ހުށަހެޅުއްވި އެވެ. އެދުވަސްވަރު ވެސް ޓެކުހަކީ އައްޑު އަތޮޅު މީހުންނަށް އާ އެއްޗެއް ނޫނެވެ. އެ ގޮތުން އަފީފުގެ ސަރުކާރުގައި ޓެކްސް ނަގާ ވަރު ބޮޑު ކަމަށް ބުނެ އޭނާ ސަރުކާރަށް ވަރަށް ފާޑު ވިދާޅުވެގެން ބޮނޑިއެއް ވެސް ބުޔެވެ.\nއެ ބަހުސްގައި މަޖިލީހުގައި ވަހީދުގެ އަނގަ ގަދަވުމުން ދަމާހަލާ ހިތަދުއަށް ގެންގޮސް ކާޑުގޭގައި އޭނާ ބަންދުކޮށް ބިރުދައްކައި ރޯނުން ދެ އަތް ބަންނަން ސަރުކާރުން މަސައްކަތްކޮށްފައި ވެއެވެ. އެކަން ކުރީ އަފީފު އޭނާ ދިރިއުޅުއްވާ ފިނިފެންމާގޭގައި އިންނަވައި ސީދާ އޯޑަރު ނެރުއްވައިގެނެވެ.\nއައްޑޫ ޕާލަމެންޓަށް ހުށަހެޅު އެންމެ ފާހަގަކޮށްލެވޭ ބިލަކީ އަދި ވެސް ރާއްޖޭގައި މުޅި ހަމައަކަށް ނޭޅި އޮތް ޓެކްސްގެ ބިލެވެ. އަދި ބިމާބެހޭ ބިލާއި ބޭންކިންއާއި ދަތުރުފަތުރާބެހޭ ބިލާއި ތަރިކާ މުދަލާ ބެހޭ ބިލާއި އަރުވާލުމާ ބެހޭ ބިލާއި ކުށް ކަނޑައެޅުމާބެހޭ ބިލާއި (އަދިވެސް ކުށުގެ ބާވަތް ކަނޑައެޅުމުގެ ގާނޫނެއް ނެތް) ޕަބްލިކް ޔުޓިލިޓީޒްއާބެހޭ ބިލާއި އާންމުންގެ މުދާ ދައުލަތަށް ހިފުމާ ބެހޭ ބިލެވެ.\nމީގެ ތެރެއިން ޓެކްހާބެހޭ ބިލާއި ބޭންކިންއާއި ބެހޭ ބިލަކީ ބަހުސް ފޯރި ގަދަވެ ޒުވާބުކޮށް ބައެއް މެންބަރުހުން ހޫނުވެ މަޖިލިސް ދޫކުރެއްވި ކަމަށް ބުނެވޭ ދެ ބިލެވެ. އަދި އެ ދެ ބިލުގެ ސަބަބުން ބައެއް މެންބަރުންނަށް އަނިޔާތައް ލިބިފައި ވެއެވެ. އަދި މި ޕާލަމެންޓްގައި އިނގިރޭސި ވިލކާތުގެ ބައެއް ސިޔާސ ބޭފުޅުން ތަގުރީރު ކުރައްވާފައިވެއެވެ. އޭގެ ތެރޭގައި އިނގިރޭސި ސަފީރު އާތިންޓަން ޑޭވީ ހިމެނެ އެވެ.\nއައްޑޫ ޕާލަމެންޓްގައި ވެސް ސަރުކާރުން މެންބަރުން ގަންނާށާއި ބިރު ދައްކާ އަނގައަށް އުނގުރި ކޮށްޕަން މަސައްކަތްކޮށްފައިވެ އެވެ. އޭގެ ތެރޭގައި އަބްދުﷲ ނާފިޒާއި ރެކިދީދީގެ ވަހީދަކީ ވަރަށް ބާރު ބޮޑުވި ދެ މެންބަރުން ކަމަށް ވެއެވެ. އޭ ބޭފުޅުންނަށް ހުށަހެޅުނު ހުށަހެޅުންތަކަށް ބޯ ނުލެނބުމުން ރޯނުން ބަނދެ އަދަބު ދީ ބިރު ދައްކާ ހަދާފައިވެ އެވެ.\nބަހުސްތައް ހިނގަމުން ދިޔައިރު ވޯޓްގައި ބައިވެރި ނުވުމާއި ގިއްގަޅުވާލައި ނިޒާމް ގެއްލުވުލުމާއި ސަރުކާރަށް ތާއީދު ކުރާ މެންބަރުން ބޭނުންވާ ގޮތަށް ކަންކަން އަނބުރާލައި ބާރުތައް ކޮންޓްރޯލް ކޮށްލުންފަދަ ކަންކަން ޖެހިލުން ކުޑަ ގޮތަކަށް ކޮށްފައި ވެއެވެ. -- ތަފުސީލުތަކާއި ޑިބޭޓްތަކުގެ ހޫނުގަނޑު އަވަސް އަރުވާލައިގެން ލިޔުމުގެ ބޭނުން ނެތުމުން ފަހަށް ބާއްވާލީ އެވެ --\nރާ ވިއްކޭނެ މަގު ހޯދަނީ ކީއްކުރަން؟\nއަނިޔާގެ ހިސާބުތައް ވަރަށް އަނދިރި!


2023 ah PPM inn ithuru candidate akah nuvisnan: Abduh'Raheem – adduLIVE\nJul 11, 2021, 12:12 އަބްދުﷲ ޔާމީން\nކުރިއަށް އޮތް ރިޔާސީ އިންތިހާބަށް އިދިކޮޅު ޕީޕީއެމް ޕީއެންސީ ކޯލިޝަނުން އިތުރު ކެނޑިޑޭޓެއްގެ ވިސްނުން ނުގެންގުޅޭކަމަށާއި، ޕީޕީއެމްގެ ކެނޑިޑޭޓަކީ ކުރީގެ ރައީސް އަބްދުﷲ ޔާމީން ކަމަށް އިދިކޮޅު ކޯލީޝަން ހިންގެވުމާ ހަވާލުވެވަޑައިގެން ހުންނެވި ޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވެއްޖެއެވެ.\n"އައްޑޫލައިވް"އަށް ދެއްވި އެކްސްކްލޫސިވް އިންޓަވިއުއެއްގައި އަބްދުއްރަހީމް ވިދާޅުވީ، 2023 ގެ ރިޔާސީ އިންތިހާބާއި މެދު ޕީޕީއެމް ޕީއެންސީ އަދިވެސް އޮތީ އެންމެ ފުރަތަމަ ނިންމި ގޮތަށް ކަމަށާއި، އެއީ ޕީޕީއެމް ޕީއެންސީގެ ރިޔާސީ ކެނޑިޑޭޓަކީ ރައީސް އަބްދުﷲ ޔާމީން ކަމަށެވެ.\n"އަޅުގަނޑުމެން ޤަބޫލުުރަނީ ޝަރުއީ މަރުހަލާ ނިމިގެންދާއިރު އެމަނިކުފާނަކީ މައުސޫމް ބޭފުޅެއްކަން ރައްޔިތުންނަށް ސާބިތުވާނެ ކަމަށާއި، އެމަނިކުފާނު މިނިވަންވާނެކަމަށް."\nރައީސް ޔާމީންގެ މައްޗަށް މަނީލޯންޑްރިންގެ ކުށް ސާބިތުވެ ފަސް އަހަރުގެ ޖަލުހުކުމެއް އިއްވާފައިވާއިރު ކްރިމިނަލް ކޯޓުގެ ހުކުމަށް ހައިކޯޓުން ވަނީ ތާއީދު ކޮށްފައެވެ. އެ މައްސަލައިގައި މިހާރު އޮތީ ސުޕްރީމް ކޯޓުގެ މަރުހަލާ އެކަންޏެވެ.\nއަންނަ ރިޔާސީ އިންތިހާބަށް ޕީޕީއެމްގެ ކެނޑިޑޭޓެއްގެ ގޮތުގައި ރައީސް ޔާމީންގެ ތާއީދާއެކު އެމަނިކުފާނުގެ ރަނިންމޭޓް ޑރ. މުހައްމަދު ޝަހީމް އަލީ ސައީދު ނިކުންނެވުމަށް ތައްޔާރުވަމުން އަންނަކަމަށް ދެކެވޭ ވާހަކަތަކާ ގުޅިގެން އަބްދުއްރަހީމް ވިދާޅުވީ، އެއީ އެއްވެސް ހަޤީޤަތެއް އޮތް ވާހަކައެއް ނޫން ކަމަށާއި، ޕީޕީއެމް ޕީއެންސީގެ ކޯލިޝަންގެ އެތެރެ ރޫޅާލުމަށްޓަކައި އެ ޕާޓީގެ އިދިކޮޅު ފަރާތްތަކުން އެކި ވާހަކަތައް ދައްކާނެކަމަށެވެ. ޑރ. ޝަހީމް މިވަގުތު ހުންނެވީ އިދިކޮޅުގެ އެޑްވައިޒަރެއްގެ ގޮތުގައެވެ. އަބްދުއްރަހީމް ވިދާޅުވީ ޕީޕީއެމް ޕީއެންސީގެ ވިސްނުމަކީ ރައީސް ޔާމީން އަނބުރާ ވެރިކަމަށް ގެނައުން ކަމަށެވެ.\n"އަޅުގަނޑުމެންގެ ވިސްނުމެއް ނެތް އިތުރު މީހަކާ ދޭތެރޭގައެއް. އަޅުގަނޑުމެންގެ ވިސްނުމަކީ 2023 ގެ ޕީޕީއެމް ޕީއެންސީގެ ރިޔާސީ ކެނޑިޑޭޓަކީ ރައީސް ޔާމީނޭ."\n"ރައީސް ޔާމީން ފުލުހަށް ހާޒިރުކުރީ ބިރުދައްކަން"\nއެމްއެމްޕީއާރްސީ ހިޔާނާތާ ގުޅޭ އިތުރު ރަށެއްގެ މައްސަލައިގައި ރައީސް ޔާމީން އިއްޔަ ފުލުހަށް ހާޒިރުކޮށްފައިވާއިރު އަބްރުއްރަހީމް ވަނީ އެކަމާ ގުޅޭގޮތުންވެސް ވާހަކަ ދައްކަވާފައެވެ. އެގޮތުން އަބްދުއްރަހީމް ވިދާޅުވީ ރައީސް ޔާމީންގެ މައްޗަށް މިހާރުވެސް އިއްވާފައިވާ ހުކުމަކީ އިންސާފުން ބޭރުން އިއްވާފައިވާ ހުކުމެއް ކަމަށް ދިވެހި ގިނަ ރައްޔިތުން ގަބޫލުކުރާ ކަމަށެވެ.\nއެމްޑީޕީގެ ތެރޭގައި ބައިބައިވުން އުފެދި އެތެރޭގެ ހަމަނުޖެހުން އުފެދިފައިވާއިރު، އިއްޔަ ރައީސް ޔާމީން ފުލުހަށް ގެންގޮސްފައިވަނީ އެމްޑީޕީގެ އާންމު މެމްބަރުން މިދަނޑިވަޅުގައި ތިބި ނުތަނަވަސްކަމުން ބޭރަށްނެރެ ހިތްހަމަ ޖައްސާލުމުގެ ގޮތުން ކަމަށް އަބްދުއްރަހީމް ވިދާޅުވިއެވެ. އަދި ރައިސް ޔާމީން ފުލުހަށް ހާޒިރުކޮށްގެން މިސަރުކާރުން އެމަނިކުފާނަށް ބިރުދައްކަން މަސައްކަތް ކުރާކަމަށް ވިދާޅުވިއެވެ.\n"އަބަދުވެސް ރައީސް ޔާމީނަށް ކޮންމެވެސް އަނިޔާއެއް ދެވޭތޯ މި ސަރުކާރުން ބަލަނީ. އެ އަނިޔާއަކީ އެމަނިކުފާނުގެ ސިޔާސީ ހަޔާތް ނިމުމަކަށް ގެނައުމަށް ދެވޭ އަނިޔާއެއް."\nއެހެން ސިޔާސީ ލީޑަރުންނާ ހިލާފަށް ރައިސް ޔާމީން ގައުމު ދޫކޮށް ފުރައިގެން ނުދާނެކަމަށާއި، އެމަނިކުފާނު ހުންނަވާނީ ރާއްޖޭގައި ކަމަށް އަބްދުއްރަހީމް ވިދާޅުވިއެވެ.\nކޮވިޑް-19 އާ ގުޅިގެން ހުއްޓިފައިއޮތް އިދިކޮޅު ފަރާތްތަކުގެ ސިޔާސީ ހަރަކާތްތައް ވަރަށް އަވަހަށް ފަށާނެ ކަމަށާއި، އެކަން ކުރާނީ ރައްޔިތުންގެ ސަލާމަތަށް ވިސްނައިގެން ކަމަށް އަބްދުއްރަހީމް ވިދާޅުވިއެވެ. އެގޮތުން އެންމެ ބޮޑު އިސްކަމެއް ދީގެން މަސައްކަތްކުރާނީ 2023ގެ ރިޔާސީ އިންތިހާބަށް ވާއިރަށް ރައީސް ޔާމީން މިނިވަން ކުރުމަށް ކުރަންޖެހޭ މަސައްކަތްތައް ކުރުމަށްކަމަށާއި، އަދި އޭގެ އިތުރުން ރައްޔިތުންގެ ހައްޤުތަކާ ގުޅޭ މައްސަލަތަކުގައިވެސް އިދިކޮޅުން މަސައްކަތް ކުރާނެކަމަށް ވިދާޅުވިއެވެ.\nކޮވިޑް-19 އާ ގުޅިގެން އަޅާފައިވާ ހާއްސަ ފިޔަވަޅުތަކުގެ ތެރެއިން ރައީސް އަބްދުﷲ ޔާމީން މިވަގުތު ހުންނެވީ ގޭބަންދަށް ބަދަލުކޮށްފައެވެ.


Dheenaa dhekolhu nuvaagothah shuooru faalhu kuraa meehunnah aniyaa dheyn govumakee kusheh kamah kanda alhai bill faaskoffi - One Online\nތުޅާދޫ ދާއިރާގެ މެމްބަރު ހިސާން ހުސައިން --- ފޮޓޯ: މަޖިލިސް\nދީނާ ހިލާފު ނުވާ ގޮތަށް ޝުއޫރު ފާޅުކުރުމުން އަނިޔާދޭން ގޮވުން ކުށެއްކަމަށް ކަނޑައަޅައި ނަފުރަތުގެ ބިލުފާސްކޮށްފި\nސުންނަތް ޖަމާއަތުގެ ރައުޔަކާ ހިލާފު ނުވާ ގޮތަށް ޝުއޫރު ފާޅު ކުރާ މީހަކަށް އަނިޔާއެއް ދޭން ގޮވުމަކީ ކުށެއް ކަމަށް ކަނޑައަޅައި ގާނޫނުލް އުގޫބާތަށް އިސްލާހު ގެނައުމަށް ހުށަހެޅި ބިލު (ނަފްރަތުގެ ބިލު) ދެންމެ ރައްޔިތުންގެ މަޖިލީހުން ފާސްކޮށްފިއެވެ.\nމި ބިލަކީ ސަރުކާރުގެ ފަރާތުން ރައްޔިތުންގެ މަޖިލީހުގެ ތުޅާދޫ ދާއިރާގެ މެންބަރު ހިސާން ހުސެއިން ހުށަހެޅުއްވި ބިލެކެވެ.\nމަޖިލީހަށް ހުށަހެޅުއްވި އިރު ބިލު އޮތް ގޮތުން ގިނަ ބަޔަކު ނުރުހުން ފާޅުކޮށް، ބިލާ ދެކޮޅަށް ގިނަ އަދަދެއްގެ ދީނީ އިލްމުވެރިންނާއި ކައުންސިލްތަކުން ބަޔާންތައް ނެރުނެވެ. އަދި ބިލާ ދެކޮޅަށް ބައެއް އެއްވުންތައްވެސް ބޭއްވިއެވެ.\nމި ބިލުގައި ހުށަހަޅާފައިވަނީ ގާނޫނުލް އުގޫބާތުގެ 123 ވަނަ މާއްދާގެ ފަހަތަށް މާއްދާއެއް އިތުރު ކުރުމަށެވެ.\nމަޖިލީހަށް ފުރަތަމަ ބިލް ހުށަހެޅިއިރު އޮތް ގޮތް\nމި ބިލު މަޖިލީހަށް ފުރަތަމަ ހުށަހެޅި އިރު އޮތް ގޮތުން އާންމު ތަނެއްގައި، ވަކި މީހަކީ އިސްލާމްދީނާ ހިލާފަށް އުޅޭ ނުވަތަ އިސްލާމްދީނާ ދެކޮޅު މީހެއް ކަމަށް ތުހުމަތު ކުރުން ނުވަތަ އިސްލާމީ އަގީދާއާ ގުޅުވައި މުޖުތަމައުގައި މީހަކާ މެދު ނަފުރަތު އުފެއްދުމަކީ ޖިނާއީ ކުށެކެވެ.\nއާންމު ތަނެއްގައި މުސްލިމަކު ކާފަރެއްގެ ގޮތުގައި ސިފަކުރުން ނުވަތަ ސިފަކުރުމުގައި ބައިވެރިވުމާއި އާންމު ތަނެއްގައި މުސްލިމަކު ކާފަރެއްގެ ގޮތުގައި ސިފަ ކުރުން ނުވަތަ ސިފަ ކުރުމުގައި ބައިވެރިވުން، ނުވަތަ މުސްލިމަކަށް ކާފަރެއް ކަމުގެ ތުހުމަތު ކުރަމަކީވެސް ޖިނާއީ ކުށެވެ.\nބިލުގައިވާ ގޮތުން އެއީ ޖުނަހުގެ އެއްވަނަ ދަރަޖައިގެ ކުށެކެވެ. އެހެންކަމުން އެފަދަ ކުށެއް ކޮށްފިނަމަ އެންމެ ބޮޑުވެގެން އަންނާނީ އެއް އަހަރުގެ ޖަލު ހުކުމެކެވެ. އެންމެ ދަށް ވެގެން އެއް މަހާއި ހަ ދުވަހުގެ ޖަލު ހުކުމެއް އަންނާނެއެވެ.\nބިލުގައިވާ ގޮތުން މުސްލިމަކު ކާފަރެއް ކަމަށް ތުހުމަތު ކުރުމާއެކު އެ މީހަކާ ދެކޮޅަށް އަނިޔާވެރިވުމަށް ގޮވާލުމާއި އެފަދަ އަމަލަކަށް ހިތްވަރުދިނުމާއި އެކަމުގައި ބައިވެރިވުމަކީވެސް ކުށެކެވެ. އެއީ ޖިނާޔަތުގެ ފަސްވަނަ ދަރަޖައިގެ ކުށެކެވެ. އެފަދަ ކުށެއް ކޮށްފިނަމަ އެންމެ ބޮޑުވެގެން އަންނާނީ ދެ އަހަރު ދުވަހުގެ ޖަލު ހުކުމެކެވެ. އެންމެ ދަށްވެގެން ނުވަ މަހާއި 18 ދުވަހުގެ ޖަލު ހުކުމެއް އަންނާނެއެވެ.\nމީހެއްގެ ސިޔާސީ ވިސްނުމަށް ބަލައި، އެމީހަކަށް ޖިސްމާނީ އަނިޔާއެއް ދިނުން ނުވަތަ ދިނުމުގައި ބައިވެރިވުން ނުވަތަ ދިނުމަށް ރޭވުމަކީވެސް ކުށެކެވެ. އެއީ ހަތަރު ވަނަ ދަރަޖައިގެ ކުށެއް ކަމަށް ބިލުގައިވެއެވެ. ބިލުގައިވާ ގޮތުން އެއީ ޖިނާއަތުގެ ހަތަރުވަނަ ދަރަޖައިގެ ކުށެކެވެ. އެފަދަ ކުށެއް ކޮށްފިނަމަ ދެވޭނެ އެންމެ ބޮޑު އަދަބަކީ ހަތަރު އަހަރަށް ޖަލަށް ލުމެވެ. އަދި އެންމެ ދަށްވެގެން އެއް އަހަރާއި ހަތް މަސް ދުވަހުގެ ޖަލު ހުކުމެއް އަންނާނެއެވެ.\nއޭގެ އިތުރުން މީހެއްގެ ނަސްލަށް ނުވަތަ އުފަންވީ ގައުމަށް ނުވަތަ ކުލަޔަށް ބަލައި، އެމީހަކަށް ޖިސްމާނީ އަނިޔާއެއް ދިނުން ނުވަތަ ނުރައްކާތެރި ހަތިޔާރެއް ބޭނުންކޮށްގެން އެމީހަކަށް ޖިސްމާނީ އަނިޔާއެއް ދޭން އުޅުމާއި އެމީހަކާ މެދު ތަފާތު ކުރުމަށް ގޮވާލުން ނުވަތަ އެފަދަ އަމަލަށް ހިތްވަރު ދިނުމަކީވެސް ކުށެކެވެ. އެފަދަ ކުށެއް ކުރާ މީހަކަށް އެންމެ ބޮޑުވެގެން 25 އަހަރުގެ ޖަލު ހުކުމެއް އަންނާނެ ކަމަށް ބިލުގައި ބުނެފައިވެއެވެ. އެއީ ޖިނާޔަތުގެ އެއްވަނަ ދަރަޖައެވެ.\nމީހެއްގެ ނަސްލަށް ނުވަތަ އުފަންވީ ގައުމަށް ނުވަތަ ކުލަޔަށް ބަލައި ޖިސްމާނީ އަނިޔާއެއް ދިނީ ކިޑްނެޕްކޮށްގެން ނުވަތަ މީހަކަށް ޖިންސީ އަނިޔާއެއް ދީގެން ނުވަތަ މީހެއްގެ ފުރާނައަށް ގެއްލުންދޭނެ ކަމުގެ ބިރުދައްކައިގެން ކަމުގައިވާނަމަ އެންމެ ބޮޑުވެގެން 15 އަހަރުގެ ޖަލު ހުކުމެއް އަންނާނެއެވެ. އެއީ ޖިނާއަތުގެ ދެވަނަ ދަރަޖައެވެ.\nބޮޑެތި ހިޔާލު ތަފާތުވުންތަކަކާއެކު މަޖިލީހުގައި ބިލަށް ބަހުސް ކުރުމަށްފަހު މަޖިލީހަށް ބިލު ބަލައިގަނެ އިސްލާހު ކުރުމަށް ޖުޑިޝަރީ ކޮމިޓީއަށް ފުރަތަމަ ފޮނުވީ، މިދިޔަ ޖޫން މަހުގެ 15 ގައެވެ. އަދި ކޮމިޓީން ބިލަށް އިސްލާހު ގެނައުމަށްފަހު ބިލު ފާސްކޮށްދިނުމަށް އެދި ޖުޑިޝަރީ ކޮމިޓީން ބިލު މަޖިލިސް ތަޅުމަށް ފޮނުވީ ހުސްވި ޖުލައި މަހުގެ ހަތަރުވަނަ ދުވަހުއެވެ.\nއެފަހަރު ކޮމިޓީން ބުނެފައިވާ ގޮތުގައި އެ ބިލު ދިރާސާކުރުމުގެ މަސައްކަތް ކުރިއަށް ގެންދިޔަ އިރު، ކަމާބެހޭ ފަރާތްތަކުގެ ލަފާ ވަނީ ހޯދައިފައެވެ. އެގޮތުން އިސްލާމިކް މިނިސްޓްރީ އާއި ހިއުމަން ރައިޓްސް ކޮމިޝަން ހިމެނެއެވެ. އޭގެ އިތުރުން އާންމުންގެ ފަރާތުންވެސް ބިލަށް ހިޔާލު ހޯދި ކަމަށް ވެސް ބުނެފައިވެއެވެ.\nކޮމެޓީން ނިންމައި ފުރަތަމަ ތަޅުމަށް ފޮނުވިއިރު އޮތް ގޮތް\nކޮމިޓީން ގެނައި އިސްލާހުގައި ނަފުރަތުގެ އަމަލު ހިންގުން ކަމަށް އޮތް ބިލުގެ ނަމަށް ބަދަލު ގެނެސް އެއީ ތަކުފީރީ އަމަލާއި، މީހެއްގެ ނަސްލާއި، އުފަންވީ ގައުމާއި، ކުލަޔާއި، ސިޔާސީ ވިސްނުމާއި، ދީނާ ގުޅުވައިގެން ހިންގާ އަމަލު ކަމަށް ވަނީ ހިމަނައިފައެވެ.\nއިތުރު އިސްލާހުތަކުގެ ތެރޭގައި، ދީނީ އިލްމުވެރިންގެ މެދުގައި ރައުޔު ތަފާތުވެފައިވާ މައްސަލައެއްގައި އޭގެ ތެރެއިން ވަކި ރައުޔެއްގައިވާ ގޮތަށް މީހަކު ފާޅުކުރި ޝުއޫރަކުން ނުވަތަ ކުރި އަމަލަކުން އެމީހަކީ އިސްލާމްދީނާ ހިލާފަށް އުޅޭ ނުވަތަ އިސްލާމްދީނާ އިދިކޮޅު މީހެއް ކަމަށް ނުވަތަ އެފަދަ މާނައިގައި އާންމު ތަނެއްގައި ސިފަކުރުން ނުވަތަ ތުހުމަތު ކުރުމަކީ ކުށެއް ކަމަށް ވަނީ ކަނޑައަޅައިފައެވެ.\nއިސްލާމީ އަގީދާއާ ގުޅުވައިގެން މުޖުތަމައުގައި މީހަކާ މެދު ނަފުރަތު އުފެއްދުމަކީ ކުށެއް ކަަމަށް ކަނޑައަޅަން ހިމަނާފައިވާ މާއްދާއަށްވެސް ކޮމިޓީން ވަނީ ބަދަލު ގެނެސްފައެވެ. އެގޮތުން މުސްލިމަކު ކަނޑައެޅިގެން ކުފުރުގެ އަމަލެއް ނުވަތަ ގަސްތުގައި ބަހެއް ފާޅުނުކުރާހާ ހިނދަކު ނުވަތަ ގަސްތުގައި ފާޅުގައި ދީނުން ބޭރުވެ މުރުތައްދު ނުވާހާ ހިނދަކު، އާންމު ތަނެއްގައި އެމީހަކީ ކާފަރެއްގެ ގޮތުގައި ނުވަތަ މުރުތައްދު ވެފައިވާ މީހެއްގެ ގޮތުގައި ތުހުމަތު ކުރުން ނުވަތަ ސިފަކުރުން ނުވަތަ އެފަދައިން ތުހުމަތު ކުރުމުގައި ނުވަތަ ސިފަކުރުމުގައި ބައިވެރިވުމަކީ ކުށެއްް ކަމަށް ވަނީ ކަނޑައަޅައިފައެވެ.\nއާންމު ތަނެއްގައި ވަކި މިހަކީ އިސްލާމްދީނާ ހިލާފަށް އުޅޭ މީހެއް ނުވަތަ އިސްލާމްދީނާ ދެކޮޅު މީހަކު ކަމަށް ތުހުމަތު ކުރުުމުގެ އިތުރުން މީހަކާ ދެކޮޅަށް އަނިޔާވެރިވުމަށް ގޮވާލުމާއި އެފަދަ އަމަލަކަށް ހިތްވަރުދީ ބައިވެރިވުމަކީ ކުށެއް ކަމަށް ކަނޑައަޅާފައިވާ މާއްދާއަށް ބަދަލު ގެނެސް ކޮމިޓީން ގެނައި އިސްލާހުގައި ވަނީ، ވަކި ރައުޔެއްގައިވާ ގޮތަށް މީހަކު ފާޅުކުރި ޝުއޫރަކުން ނުވަތަ ކުރި އަމަލަކުން އެމީހަކީ އިސްލާމްދީނާ ހިލާފަށް އުޅޭ ނުވަތަ އިސްލާމްދީނާ އިދިކޮޅު މީހެއް ކަމަށް ނުވަތަ އެފަދަ މާނައިގައި އާންމު ތަނެއްގައި، ސިފަކުރުން ނުވަތަ ތުހުމަތު ކުރުމާއެކު އެމީހަކާ ދެކޮޅަށް އަނިޔާވެރިވުމަށް ގޮވާލުމަކީ ކުށެއް ކަމަށެވެ.\nމީހެއްގެ ނަސްލަށް ނުވަތަ އުފަންވީ ގައުމަށް ނުވަތަ ކުލަޔަަށް ބަލައި އެމީހަކަށް ޖިސްމާނީ އަނިޔާއެއް ދިނުމަކީ ކުށެއް ކަމަށް ބިލުގައި ހުށަހަޅާފައިވާ އިރު، މީހެއްގެ ނަސްލަށް ނުވަތަ އުފަންވީ ގައުމަށް ނުވަތަ ކުލަޔަށް ނުވަތަ ސިޔާސީ ވިސްނުމަށް ނުވަތަ ދީނަށް ބަލައި އެމީހަކަށް ޖިސްމާނީ އަނިޔާއެއް ދިނުން ނުވަތަ ނުރައްކާތެރި ހަތިޔާރެއް ބޭނުން ކޮށްގެން އެމީހަކަށް ޖިސްމާނީ އަނިޔާއެއް ދޭން އުޅުން ނުވަތަ އެމީހަކަށް ޖިސްމާނީ އަނިޔާއެއް ދޭން ގޮވާލުން ނުވަތަ އެމީހަކާ މެދު ތަފާތު ކުރުމަށް ގޮވާލުން އެއީ ކުށެއް ކަމައް ކަނޑައަޅަން ކޮމިޓީން އިސްލާހުކުރިއެވެ.\nއާންމު ތަނެއްގައި މުސްލިމަކު ކާފަރެއްގެ ގޮތުގައި ސިފަ ކުރުން ނުވަތަ ސިފަ ކުރުމުގައި ބައިވެރިވުން ނުވަތަ އާންމު ތަނެއްގައި މުސްލިމަކަށް ކާފަރެއް ކަމުގެ ތުހުމަތު ކުރުމާއި މީހެއްގެ ސިޔާސީ ވިސްނުމަށް ބަލައި އެމީހަކަށް ޖިސްމާނީ އަނިޔާއެއް ދިނުން ނުވަތަ ދިނުމުގައި ބައިވެރިވުން ނުވަތަ ދިނުމަށް ރޭވުމަށް ބިލުގައި ހިމަނާފައިވާ ދެ މާއްދާ ކޮމިޓީން ވަނީ އުނިކޮށްފައެވެ.\nގާނޫނުގެ 124 ވަނަ މާއްދާގެ ފަހަތަށް (ނ)ގެ ގޮތުގައި އަކުރެއް އިތުރުކުރުމަށްވެސް ކޮމިޓީން ބިލުގައި ހިމެނިއެވެ. އެ މާއްދާގައި ބުނަނީ އިސްލާމްދީނާ ހިލާފަށް އުޅޭ ނުވަތަ އިސްލާމްދީނާ އިދިކޮޅު މީހެއް ކަމަށް ބިލުގައި ބުނެފައި އެވަނީ، މި ގާނޫނުގެ 617 ވަނަ މާއްދާގެ (ހ) ގައި ކަނޑައަޅާފައިވާ ކުށް ކުރާ މީހާއަށް ކަމަށެވެ.\nއެ މާއްދާގައި ކުށް ކަމަށް ކަނޑަައަޅާފައިވާ ކަންތައްތަކުގެ ތެރޭގައި ހިމެނެނީ މުއާސަލާތީ ވަސީލަތެއް ބޭނުންކޮށްގެން ނުވަތަ އާންމުންގެ ކުރިމަތީގައި އިސްލާމް ދީނަށް ތައުހީނު ކުރުމުގެ ނިޔަތުގައި އިސްލާމްދީނަށް ފާޑުކިޔައި ދީނީ ތަގުރީރު ކުރުމާއި އިސްލާމްދީނަށް ތައުހީނު ކުރުމުގެ ނިޔަތުގައި އިސްލާމްދީނަށް ފާޑުކިޔައި، އެކިއެކި ލިޔުންތައް ތައްޔާރުކުރުމާއި ބެހުމާއި ވިއްކުމާއި އުފެއްދުމާއި ރާއްޖޭގައި އޮރިޔާން ކާޑު އުފެއްދުން ނުވަތަ އަތުގައި ބެހެއްޓުން ނުވަތަ ގެންގުޅުން ނުވަތަ ދިނުން ނުވަތަ ވިއްކުން ނުވަތަ ފެތުރުން ނުވަތަ ރާއްޖެއަށް ގެނައުމެވެ.\nމީގެ އިތުރުން އަޅުކަންކުރަން ގެންގުޅޭ ބުދު ރާއްޖޭގައި އުފެއްދުން ނުވަތަ އަތުގައި ބެހެއްޓުން ނުވަތަ ގެންގުޅުން ނުވަތަ ދިނުން ނުވަތަ ވިއްކުން ނުވަތަ ފެތުރުން ނުވަތަ ރާއްޖެއަށް ގެނައުމާއި ދިވެހި ރައްޔިތުންގެ ދީނީ އެއްބައިވަންތަކަން ނަގާލުމަށް މަސައްކަތް ކުރުމާއި މީހުންގެ މެދުގައި ދީނީ ގޮތުން ބައިބައިވުން އުފެދޭ ބާވަތުގެ ވާހަކަދެއްކުމާއި އެފަދަ ގޮތްގޮތަށް އަމަލުކުރުމަކީވެސް ކުށް ކަމަށް ކަނޑައަޅާފައިވެއެވެ.\nމިގޮތަށް ފާސްކޮށް މަޖިލީހުގެ ތަޅުމަށް ބިލު ހުށަހެޅުމުން އެ ބިލު ހުށަހެޅުއްވި މެންބަރު ކަމަށްވާ ހިސާނު ހުސެއިން ނިސްބަތްވާ އެމްޑީޕީ މެންބަރުންގެ މެދުގައިވެސް ބޮޑެތި ހިލާތު ތަފާތުންތަކެއް އުފެދި ބިލުގެ ބަހުސް ހޫނުވިއެވެ. އޭގެ އިތުރުން މަޖިލިސް ބޭރުން ދީނީ އިލްމުވެރިންނާއި، އާންމުންގެ ކަންބޮޑުންތައް އިންތިހާއަށް ބޮޑުވެ، އެ ބިލާ ދެކޮޅަށް ފެޓިޝަންތައް ހުށަހަޅައި ރަށު ކައުންސިލުތަކުން އެ ބިލާ ދެކޮޅަށް ގަރާރުތައް ނެރެން ފެށިއެވެ.\nއެ ޕްރެޝަރާއެކު މަޖިލީހުގައި ބިލަށް ބަހުސްކުރުމަށްފަހު، އަލުން އެ ބިލަށް އިސްލާހު ގެންނަން ދެވަނަ ފަހަރަށް ކޮމިޓީއަށް ބިލު ފޮނުވަން މަޖިލީހުން ފާސް ކުރިއެވެ.\nމިދިޔަ ޖުލައި މަހުގެ އަށްވަނަ ދުވަހު އެ ބިލު އަލުން ކޮމިޓީއަށް ފޮނުވީ އެދުވަހުގެ ޖަލްސާގައި ތިއްބެވި 65 މެންބަރުންގެ ތެރެއިން 39 މެންބަރުން ވޯޓު ދެއްވައިގެންނެވެ. ބިލު ކޮމިޓީއަށް ފޮނުވަން ނުފެންނަ ކަމަށް ވޯޓު ދެއްވީ އެންމެ ތިން މެންބަރުންނެވެ.\nދެވަނަ ފަހަރަށް ކޮމެޓީން އިސްލާހުކޮށްފައި ފޮނުވިއިރު އޮތް ގޮތް\nދެވަނަ ފަހަރަށް އިސްލާހުކުރުމަށް ބިލު ކޮމިޓީއަށް ފޮނުވުމާ ގުޅިގެން އިސްލާމިކް މިނިސްޓްރީގެ ހިޔާލާއެކު އަލުން ބިލު އިސްލާހުކޮށް ބިލަށް ބޮޑެތި ބަދަލުތަކެއް ގެނައެވެ.\nމިފަހަރު ގެނައި އިސްލާހުގައި ބިލުގެ ނަމެއްގެ ގޮތުގައި އޮންނަނީ ތަކުފީރު ކުރުމުގެ އަމަލާއި، މީހެއްގެ ނަސްލާއި، އުފަންވީ ގައުމާއި، ކުލަޔާއި، ސިޔާސީ ވިސްނުމާ ގުޅުވައިގެން ހިންގާ އަމަލުގެ ގޮތުގައެވެ.\nކުށް ކަނޑައެޅުން 124 ވަނަ މާއްދާގެ (ހ)ގެ އެއްވަނަ ނަންބަރަށް ގެނެސްފައިވާ އިސްލާހުގައި ވަނީ ދީނީ އިލްމުވެރިންގެ މެދުގައި ރައުޔު ތަފާތުވެފައިވާ މައްސަލައެއްގައި، އޭގެ ތެރެއިން އަހްލުއްސުންނަތި ވަލް ޖަމާއަތުގެ މުއުތަބަރު ރައުޔަކާ ހިލާފު ނުވާ ގޮތަށް މީހަކު ފާޅުކުރި ޝުއޫރަކުން، ނުވަތަ ކުރި އަމަލަކުން، އެމީހަކީ އިސްލާމްދީނާ ހިލާފަށް އުޅޭ ނުވަތަ ދީނާ އިދިކޮޅު މީހެއް ކަމަށް އާންމު ތަނެއްގައި ތުހުމަތުކުރުން ނުވަތަ ސިފަކުރުން އެއީ ކުށެއް ކަމަށެވެ. އަދި މުސްލިމަކު ކަނޑައެޅިގެން ކުފުރުގެ އަމަލެއް ނުކުރާހާ ހިނދަކު، ނުވަތަ ކުފުރުގެ ބަހެއް ފާޅު ނުކުރާހާ ހިނދަކު، ނުވަތަ ފާޅުގައި ދީނުން ބޭރުވެ މުރުތައްދު ނުވާހާ ހިނދަކު، އާންމު ތަނެއްގައި އެމީހަކީ ކާފަރެއްގެ ގޮތުގައި ނުވަތަ މުރުތައްދުވެފައިވާ މީހެއްގެ ގޮތުގައި ތުހުމަތުކުރުން ނުވަތަ ސިފަކުރުމަކީ ކުށެއް ކަމަށްވެސް ވަނީ ކަނޑައަޅައިފައެވެ.\nދެވަނަ ނަންބަރުގައި ބުނެފައިވަނީ އެއްވަނަ ނަނަބަރުގައިވާ އަމަލެއް ހިންގުމާއެކު، މީހަކަށް އަނިޔާއެއް ދިނުން ނުވަތަ މީހަކާ ދެކޮޅަށް އަނިޔާވެރިވުމަށް ގޮވާލުން އެއީ ކުށެއް ކަމަށެވެ.\nތިންވަަނަ ނަންބަރު އިސްލާހު ކޮށްފައިވަނީ މީހެއްގެ ނަސްލަށް، ނުވަތަ އުފަންވީ ގައުމަށް، ނުވަތަ ކުލަޔަށް، ނުވަތަ ސިޔާސީ ވިސްނުމަށް، ނުވަތަ ދީނަށް ބަލައި އެމީހަކަށް އަނިޔާއެއް ދިނުން ނުވަތަ އަނިޔާއެއް ދިނުމަށް ގޮވައިލުމަކީ ކުށެއް ކަމަށެވެ.\nމި ބިލުން އިސްލާމްދީނުގެ ހުކުމްތައް ބަޔާން ކުރުން ހުރަހަކަށް ނުވާނެ ކަމަށް ހިމަނައި މި މާއްދާގެ (ށ) ގައި، އެކި ކަންކަމާ މެދު ކީރިތި ގުރުއާނާއި ސުންނަތުން ސާބިތުވާ އިސްލާމްދީނުގެ ހުކުމްތައް ބަޔާންކުރުމަށް މި މާއްދާ ހުރަސް ނަޅާ ކަމަށް ވަނީ ބަޔާންކޮށްފައެވެ.\nމީގެ އިތުރުން ބިލުގައި ބުނާ ކަންތައްތައް މާނަކުރުމަށް އެ މާއްދާގެ (ރ) ގޮތުގައި ވަކި އަކުރެއް ހިމަނައި، އާންމު ތަނެއް ކަމަށް ބުނެފައިވާ މާނަކުރުމާއި، ކުފުރުގެ އަމަލު ނުވަތަ ކުފުރުގެ ބަސް ކަމަށް ބުނުމާއި، މުރުތައްދުވުން ކަމަށް ބިލުގައި ބުނެފައިވާ ބަސްތައް ވަނީ މާނަކޮށްދީފައެވެ.\nނަފުރަތުގެ ބިލުގެ އިތުރުން މުވާސަލާތީ ވަސީލަތެއް ބޭނުންކޮށްގެން ނުވަތަ އެނޫންވެސް ގޮތަކަށް އާންމުންގެ ކުރިމަތީގައި، އިސްލާމްދީނަށް ތައުހީނު ކުރުމުގެ ނިޔަތުގައި ބަހުން ނުވަތަ އަމަލަކުން، އިސްލާމްދީނަށް ފުރައްސާރަކުރުން އެއީ ޖިނާއީ ކުށަކަށް ހެދުން ތަފްސީލު ކުރުމަށް ގާނޫނުލްއުގޫބާތަށް އިސްލާހު ގެނައުމަށްވެސް ހިސާން މަޖިލީހަށް ބިލެއް ހުށަހެޅުއްވިއެވެ. އެ ބިލުވެސް ދިރާސާ ކުރީ މަޖިލީހުގެ ޖުޑީޝަރީ ކޮމިޓީންނެވެ.\nމިފަހަރު ނަފުރަތުގެ ބިލު ކޮމިޓީން ފާސްކޮށް މަޖިލިސް ތަޅުމަށް ފޮނުވީ، އެ ބިލުވެސް ހިމަނައިގެން ދެ ބިލު އެއްކޮށެވެ.\nއިސްލާމް ދީނާ އިދިކޮޅު އަމަލުތައް އިތުރަށް ތަފުސީލުކުރުމަށް މި އިސްލާހު ހުށަހަޅުއްވާފައިވަނީ ގާނޫނުލް އުގޫބާތުގެ 617 ވަނަ މާއްދާގެ (ހ) ގެ ހަތަރުވަނަ ނަންބަރުގެ ފަހަތަށް އަކުރެއް އިތުރުކުރުމަށެވެ.\nގާނޫނުލް އުގޫބާތުގެ 617 ވަނަ މާއްދާގެ (ހ) ގައި ޖުނަހުގެ އެއްވަނަ ދަރަޖައިގެ ކުށްތައް ކަނޑައަޅާފައިވާ އިރު، އެ މާއްދާއަށް އިތުރުކުރަން ހިސާން ހުށަހަޅުއްވި އިސްލާހުގައި ވަނީ، މުވާސަލާތީ ވަސީލަތެއް ބޭނުންކޮށްގެން ނުވަތަ އެނޫންވެސް ގޮތަކަށް އާންމުންގެ ކުރިމަތީގައި، އިސްލާމްދީނަށް ތައުހީނު ކުރުމުގެ ނިޔަތުގައި ބަހުން ނުވަތަ އަމަލުން އިސްލާމްދީނަށް ފުރައްސާރަ ކުރުމަކީ ކުށެއް ކަމަށް ކަނޑައެޅުމަށެވެ. މި އިސްލާހަކީ އެ މާއްދާގައި އޮންނަ ގޮތާ މާބޮޑު ތަފާތެއް ހިމެނޭ އިސްލާހެއް ނޫނެވެ.\nގާނޫނުލް އުގޫބާތުގެ 617 ވަނަ މާއްދާގެ (ހ) ގެ އެކެއްގައި މިހާރު ބުނެފައިވަނީ މުއާސަލާތީ ވަސީލަތެއް ބޭނުންކޮށްގެން ނުވަތަ އާންމުންގެ ކުރިމަތީގައި، އިސްލާމްދީނަށް ތައުހީނު ކުރުމުގެ ނިޔަތުގައި އިސްލާމްދީނަށް ފާޑުކިޔައި، ދީނީ ތަގުރީރު ކުރުމަކީ ކުށެއް ކަމަށެވެ.\nހިސާން ހުށަހަޅުއްވާފައިވާ އިސްލާހުގައި ހަމައެކަނި ތަފާތު ވަނީ "އެނޫންވެސް ގޮތަކަށް"، މި ޖުމުލަ އެކަންޏެވެ.\nއެ މާއްދާއަށް ކޮމިޓީން ގެނައި އިސްލާހުގައި ވަނީ، މުއާސަލާތީ ވަސީލަތެއް ބޭނުންކޮށްގެން ނުވަތަ އެނޫންވެސް ގޮތަކަށް އާންމު ތަނެއްގައި، އިސްލާމްދީނަށް ތައުހީނުކުރުމުގެ ނިޔަތުގައި ބަހުން ނުވަތަ އަމަލުން، މާތް الله އަށް ނުވަތަ ކީރިތި ގުރުއާނަށް ނުވަތަ ކީރިތި ރަސޫލާއަށް ނުވަތަ ކީރިތި ރަސޫލާގެ ސުންނަތަށް ނުވަތަ އިސްލާމްދީނަށް ފުރައްސާރަކުރުމަކީ ކުށެއް ކަމަށެވެ.\nހަމަ އެގޮތަށް މާތް الله އާ މެދު ނުވަތަ ކީރިތި ގުރުއާނާ މެދު ނުވަތަ ކީރިތި ރަސޫލާއާ މެދު ނުވަތަ ކީރިތި ރަސޫލާގެ ސުންނަތާ މެދު ނުވަތަ އިސްލާމްދީނާ މެދު ދޮގު މައުލޫމާތު ފެތުރުން، ނުވަތަ އެފަދަ އަމަލެއް ކުރުމުގައި ބައިވެރިވުމަކީވެސް ކުށެއް ކަމަށް ވަނީ ހިމަނައިފައެވެ.\nރައްޔިތުންގެ މަޖިލީހުގެ މިއަދުގެ ޖަލްސާއިން މި ބިލު ފާސްކުރީ ޖަލްސާގައި ތިއްބެވި 53 މެންބަރުންގެ ތެރެއިން 50 މެންބަރުން ވޯޓު ދެއްވައިގެންނެވެ.\nގުޅޭ ޓެގު ރައްޔިތުންގެ މަޖިލިސް ދީން ތުޅާދޫ ދާއިރާގެ މެންބަރު ހިސާން ހުސެއިން ގާނޫނާއި ގަވައިދު


Dhiraagu Pre-School Football mubaaraiy fashaifi | Mihaaru\nޕްރީ ސްކޫލުތަކަށް ހާއްސަކޮށް ބާއްވާ ފުޓްބޯޅަ މުބާރާތުގައި ކުދިންތަކެއް ކުޅޭނީ--ފޮޓޯ:ދިރާގު\nދިރާގު ޕްރީ ސްކޫލު ފުޓްބޯޅަ މުބާރާތް ފަށައިފި\n24 އޯގަސްޓް 2019 - 16:352comments\nދިރާގު ޕްރީ ސްކޫލު ފުޓްބޯޅަ މުބާރާތް ފަށައިފި އެވެ.\nމިއީ މުބާރާތް ބާއްވާތާ ނުވަ ވަނަ އަހަރެވެ. ދިރާގު ޕްރީ ސްކޫލު ފުޓްބޯޅަ މުބާރާތުގައި 300 ކުޑަކުދިން ބައިވެރިވެފައިވެ އެވެ. އިއްޔެ ފެށި މި މުބާރާތުގައި މާލެ ސަރަހައްދުގެ 17 ޕްރީ ސްކޫލުން ބައިވެރިވި އެވެ. މި މުބާރާތުގައި މިއަދު އޮންނާނީ ފައިނަލް މެޗުތަކެވެ.\nމުބާރާތުގައި ވާދަކުރި ޓީމުތަކުގެ ތެރޭގައި ކެންގަރޫ ކިޑްސް ޕްރީ ސްކޫލާއި މުހިއްދީން ސްކޫލާއި ބްރައިޓްވޭ އިންޓަނޭޝަނަލް ސްކޫލާއި ގަލޮޅު މަދަރުސާ އާއި އަހުމަދިއްޔާ ސްކޫލާއި މާފަންނު މަދަރުސާ އާއި ލިޓްލް ޖެމްސް ޕްރީ ސްކޫލާއި ދޮންދޫނި ޕްރީ ސްކޫލުން ވަނީ ބައިވެރިވެފަ އެވެ.\nއަހުމަދިއްޔާ ޕްރީ ސްކޫލުން އިންތިޒާމުކުރި މި މުބާރާތް އެންމެ ފުރަތަމަ ބާއްވާފައިވަނީ 2010 ވަނަ އަހަރު އެވެ. އެއް އަހަރަށް ވުރެ އަނެއް އަހަރު މި މުބާރާތުގައި ބައިވެރިވާ ޕްރީ ސްކޫލުތައް އަންނަނީ އިތުރުވަމުންނެވެ.\nއިތުރު ލިޔުންތައް ފުޓްބޯޅަ ދިރާގު


“އިންސްޓިޓިއުޝަން ބިލްޑިން” ގެ ޝަރަފުވެރި އެވޯޑް ސްޓެލްކޯއަށް! – Dhen.mv\n"އިންސްޓިޓިއުޝަން ބިލްޑިން" ގެ ޝަރަފުވެރި އެވޯޑް ސްޓެލްކޯއަށް!\nމަރްޔަމް ވަޙީދާ July 16, 2021 - 5:13 pm\nސްޓެލްކޯ -- ދެން އިމޭޖްސް/އިބްރާހީމް ޝަމްވީލް\nނަވާރަ ވަނަ އޭޝިއަން އެޗްއާރު ލީޑާރޝިޕް އެވޯޑްސްގެ "އެވޯޑް ފޯ އިންސްޓިޓިއުޝަން ބިލްޑިންގ" ގެ ޝަރަފުވެރި އެވޯޑް ސްޓެލްކޯއަށް ލިބިއްޖެއެވެ.\nމި އެވޯޑަކީ 72 އަހަރުގެ ހިދުމަތުގެ ރެކޯޑް އޮތް އެ ކުންފުނި ކުރިއަރައި ގޮސްފައިވާ ގޮތާއި، ކުންފުނިން ކަސްޓަމަރުންނަށް ދެމުންގެންދާ ހިދުމަތްތަކާއި، ހޯދަމުންދާ ކުރިއެރުންތަކަށް ބިނާކޮށް ދީފައިވާ އެވޯޑެކެވެ.\nއެގޮތުން މާލޭގެ އާބާދީއާއި، އުމްރާނީ ތަރައްގީއާއި އެއްކޮށް އަންނަމުންދާ ހިފެހެއްޓުމެއްނެތް ކަރަންޓުގެ ޑިމާންޑަށް ޚިދުމަތް ކުރުމަށް ސްޓެލްކޯއިން ނަމޫނާ ދައްކައިފައިވާތީއާއި، ޖާގައިގެ ދަތިކަމާއެކު ވެސް، ސްޓެލްކޯއަށް ލިބިފައިވާ ބިމުގެ އެކި ދިމަދިމާލުގައި ޖަނަރޭޓަރު ބަހައްޓައިގެން އެ އަރަމުން ދިޔަ ޑިމާންޑަށް ޚިދުމަތް ކުރުމަށް ކޮށްފައިވާ މަސައްކަތް ވަނީ ފާހަގަކޮށްފައެވެ.\nމީގެ އިތުރުން މީހުން ބިނާ ކުރުމުގެ ރޮނގުން ސްޓެލްކޯއިން ކުރަމުންދާ ފުރިހަމަ މަސައްކަތްތަކާއި، ކޮވިޑްގެ ހާލަތުގައި ވަޒީފާގެއްލިފައިވާ ފަރާތްތަކަށް އެހީތެރިވުމުގެ ގޮތުން ދުވަހު މުސާރައަށް މިނިވަން މަސައްކަތްތެރިންގެ ގޮތުގައި މަސައްކަތް ކުރުމުގެ ފުރުސަތު ހުޅުވައިލުމާއި، ޕެރޯލްގައި ތިބި ބައެއް ފަރާތްތައް ރަނގަޅުގޮތުގައި އަނބުރާ މުޖުތަމައުއަށް ނިކުތުމަށް އެހީތެރިވުމަށް އެފަރާތްތަކަށް ސްޓެލްކޯގައި މަސައްކަތް ކުރުމުގެ ފުރުސަތު ދިނުމާއި، ހާއްސައެހީއަށް ބޭނުންވާ ފަރާތްތަކަށް ކުންފުނީގައި އަދާކުރެވިދާނެ ފަދަ ވަޒީފާތައް އެފަދަ ފަރާތްތަކަށް ތަނަވަސްކޮށްދިނުމުގެ އިތުރުން، ކުންފުނީގައި މަސައްކަތްކުރާ ހުރިހާ މުވައްޒަފުންނަކީ ދިވެހިންނަށްވުން ހިމެނެއެވެ.\nސާދަ ކިލޯވޮޓްގެ ޖަނަރޭޓަރަކުން ފަށައި، 200 މެގަވޮޓާއި ގާތްކުރާ އަދަދެއްގެ ކޮމްބައިންޑް ކެޕޭސިޓީއެއް ސްޓެލްކޯއިން ވަނީ ގާއިމްކޮށްފައެވެ. އަދި ކުންފުންޏަށް އިތުރު އާމްދަނީ ހޯދުމުގެ ގޮތުން، އިސްތިހާރު ކުރުމަށް ރާއްޖޭގެ އެންމެ ބޮޑު އެއް ސްކްރީން (ސްޓެލްކޯ މާޓީވީ) ބެހެއްޓުމާއި، ސްޓެލްކޯ ސޭލްސް ސެންޓަރުގެ ހިދުމަތާއި، ސޯލާ ޕެނަލް ވިއްކުމަށް ހުޅުވައިފައިވާ ސްޓެލްކޯ ގްރީންލައިފް ސޯލާ ސެންޓަރާއި، ސްޓެލްކޯ ގްރީންލައިފް ބަސް ސްޓޮޕާއި، ސްޓެލްކޯ ފްލޯޓިންގ ސޯލާ ޕޮޑްގެ އިތުރުން، ކަސްޓަމަރުންނަށް އެންމެ ހެޔޮއަގުގައި ބޯފެން ފޯރުކޮށްދިނުމަށް "ސްޓެލްކޯފެން" ބާޒާރަށް ނެރުން ވެސް ހިމެނެއެވެ.\nމީގެ އިތުރުން ކޮވިޑްގެ ހާލަތުގައި ކުންފުނީގެ ހިދުމަތް މެދުނުކެނޑި ކަސްޓަމަރުންނަށް ދެވުމާއި، މުވައްޒަފުންގެ ރައްކާތެރިކަމާއި، ކަސްޓަމަރުންގެ ރައްކާތެރިކަމަށް މިކުންފުނިން ކޮށްފައިވާ މަސައްކަތްތަކާއި، މުޅި ކުންފުނީގެ ހުރިހާ ހިދުމަތެއް ބައިނަލް އަގުވާމީ މިންގަނޑެއް ކަމުގައިވާ އައި.އެސް.އޯ 9001:2015 އަށް ސެޓިފައި ކުރުމާއި، ސްމާޓްމީޓަރާއި، ސްމާޓް ގްރިޑް ފަދަ ކުރިއަރައިފައިވާ ޓެކްނޮލޮޖީތައް މިކުންފުނިން ބޭނުންކުރަން ކުރަމުންދާ މަސައްކަތްތައް މީގެ ތެރޭގައި ހިމެނެއެވެ.\nނަވާރަ ވަނަ އޭޝިއަން އެޗްއާރު ލީޑާރޝިޕް އެވޯޑްސްގެ "އެވޯޑް ފޯ އިންސްޓިޓިއުޝަން ބިލްޑިންގ" ގެ އެވޯޑް ސްޓެލްކޯއަށް ލިބިފައިވާއިރު، މި ކުންފުންޏަށް 2019 ވަނަ އަހަރު މޯލްޑިވްސް ބިޒްނަސް އެވޯޑްސްގައި ސަރުކާރު ކުންފުނިތަކުގެ ތެރެއިން އެންމެ ރަނގަޅު ކުންފުނީގެ އެވޯޑާއި، ސީއެމްޑީއިން ދޭ ކޯޕަރޭޓް ގަވަރނެންސް އެންމެ ރަނގަޅު ކުންފުންޏަށްދޭ "ސީޖީ އެފޯޓްސް އެވޯޑް" އާއި، އޭޝިއާސް ބެސްޓް އެމްޕްލޯޔަރ ބްރޭންޑް އެވޯޑްސްގެ އޭޝިއާސް ބެސްޓް އެމްޕްލޯޔަރ ބްރޭންޑް އެވޯޑާއި، ޑްރީމް ކޮމްޕެނީސް ޓު ވޯކް ފޯ" އެވޯޑް ވެސް ވަނީ ލިބިފައެވެ.\nސްޓެލްކޯއިން ދެން ޕްލާސްޓިކް ފުޅީގައި ފެންބަންދެއް ނުކުރާނެ!\nރަސްދޫގެ ޒަމާނީ އިންޖީނުގޭގެ މަސައްކަތް ޑިސެމްބަރު މަހު ނިންމައިލެވޭނެ: ސްޓެލްކޯ\nމިއަދު ކަރަންޓު ދެނީ ހިޔާ ފްލެޓުތަކުގެ އެކަކާއި ދެވަނަ ޓަވަރަށް: ސްޓެލްކޯ\nމާދަމާ ކަރަންޓް ދޭނީ ހިޔާ ޓަވަރުގެ9އަދި 10އަށް: ސްޓެލްކޯ


Sarukaarah 1 aharu: Kuri ehmme bodu investment, Insaanee vaseelaiy! – adduLIVE\nLast Updated: July 5, 19:11\nސަރުކާރަށް އެއް އަހަރު: އެންމެ ބޮޑު އިންވެސްޓުމަންޓު، އިންސާނީ ވަސީލަތް ތަރައްޤީކުރުން!\nNov 17, 2019, 08:47 މުހައްމަދު އައިމަން\nހުރަވީ ސްކޫލު ހުޅުވުމުގެ ރަސްމިއްޔާތުގެ ތެރެއިން : ފޮޓޯ / ރައީސް އޮފީސް\nކޮންމެ ސަރުކާރެއްގައި ވެސް ރަނގަޅު ކަންކަމާއި ގޯސް ކަންކަންވެސް ހުންނާނެއެވެ. ފާޑު ކިޔާއިރު ހުސް ގޯސް ވާހަކަ ދެއްކުމަކީ އެއީ "ފެކްޓު ބޭސް" ވާހަކަ ދެއްކުން ކަމަކަށް ނުވާނެ ކަމަށް އިލްމީ މާހިރުން ވިދާޅުވެއެވެ. ރައީސް އިބްރާހީމް މުހައްމަދު ސޯލިހުގެ ސަރުކާރުން މަތި މައްޗަށް އަރާ އެއްވެސް އިމާރާތެއް ނުފެނެއެވެ. ރައީސް ސޯލިހުގެ ސަރުކާރުން ކަނޑުން މަތިން ހިއްލާލާ ބްރިޖެއްގެ މަސައްކަތެއް އަދިއެއް ނުފެނެއެވެ. ކުރު ގޮތަކަށް ދަންނަވާ ނަމަ އުމްރާނީ މަސައްކަތް އުޅެނީ ވަރަށްވެސް މަޑު ދުވެއްޔެއްގައެވެ. އެހެންނަމަވެސް އިންސާނީ ވަސީލަތް ތަރައްގީ ކުރުމުގައި މި ސަރުކާރުގެ ދުވެލި އުޅެނީ ފިނިހަކަ ދުވެލީގައޭ ބުނުމުގެ ކުރިން ވިސްނާލުން ރަނގަޅެވެ. އެފަދަ މީހެއް ރަނގަޅަށް ނޫސްތަކުގެ ގަނޑުތަކާއި އެހެނިހެން ފޮތްތަކުގެ ގަނޑުތައް އުކާލާ ރަނގަޅަށް ހިސާބު ޖަހާށެވެ.\nމިދަންނަވާ އިންސާނީ ވަސީލަތަކީ ރައީސް އިބްރާހީމް މުހައްމަދު ސޯލިހުގެ ސަރުކާރަށް އެއް އަހަރު ފުރިގެންދިޔައިރު ތައުލީމީ ދާއިރާއަށް ގެނައި ކުރިއެރުންތަކެވެ. މި ސަރުކާރުން އިންސާނީ ވަސީލަތް ތަރައްގީ ކުރުމަށްޓަކައި ބޭންދި ފުރަތަމަ ގަލަކީ ރައީސް ސޯލިހުގެ ވައުދާއި އެއްގޮތަށް "ހިލޭ ޑިގްރީއަށް ކިޔެވުމުގެ" ފުރުސަތެވެ. މިއަހަރުގެ ފެބްރުއަރީ މަހުގެ 14ވަނަ ދުވަހު ސަރުކާރުން މި ވައުދު ފުއްދީ ކުރިއަށް އޮތް މުސްތަގުބަލަށް އެޅި މުހިއްމު ފިޔަވަޅެއްގެ ގޮތުގައެވެ.\n"އަޅުގަނޑުމެން އަބަދުވެސް ބުނަމުން އަންނަ ވާހަކައެއް. ތަރައްގީއަކީ ހަމައެކަނި އުމްރާނީގޮތުން އެ މުޖުތަމައެއް ކުރިއަރައި ދިޔުމެއް ނޫނޭ. ތަރައްގީއަކީ އިންސާނާގެ ވިސްނުމާ ގުޅިފައިވާ އަދި އިންސާނާގެ ޒާތުން އުފެދިގެން އަންނަ އެއްޗެކޭ،" ހިލޭ ޑިގްރީއަށް ކިޔަވައި ދިނުމުގެ ޕްރޮގްރާމް އިފްތިތާހު ކުރުމަށްޓަކައި ބޭއްވި ހަފްލާގައި ރައީސް އިބްރާހީމް މުހައްމަދު ސޯލިހު ވިދާޅުވިއެވެ.\nމިކަމުގެ ރަނގަޅު ކަމާއި ވަމުންދާ ފައިދާ ފަހަރުގައި ރައީސް ސޯލިހުގެ ސަރުކާރުގެ ތެރޭގައި ނުފެނުމަކީ އެކަށީގެންވާ ކަމެކެވެ. އެހެންނަމަވެސް ޔަގީންވާ އެއް ކަމަކީ މީގެ ހެޔޮ ނަތީޖާ ދިރިތިބީންނަށް ފެންނާނެ ދުވަހެއް އަންނާނެ ކަމެވެ. ގައުމުގެ ހުންގާނުގައި މިއަދު ކިޔަވާ ދަރިވަރުން ހިފާ ދުވަހަކީ މިއަދު ސަރުކާރުން އަޅައިދިން ބިންގަލުގެ ވަރުގަދަކަން ފެންނާނެ ދުވަހެކެވެ. ތަފާސް ހިސާބުތައް ދައްކާ ގޮތުގައި ހިލޭ ޑިގްރީއަށް މިއަހަރުގެ މިހާތަނަށް 24 މިލިއަން ރުފިޔާ ހަރަދުކޮށްފައިވާއިރު 5000 ކުދިންނަށް ވަނީ އެ ފުރުސަތު ފަހި ކޮށްދީފައެވެ.\nހިނގަމުން މިދާ 2019ވަނަ އަހަރާއި އަންނަ އަހަރުގެ ބަޖެޓަށް އެކަނި ބަލާލި ނަމަވެސް ތައުލީމީ ދާއިރާއިން މީހުން ބިނާ ކުރުމަށްޓަކައި ސަރުކާރުގެ އަމާޒު ހުރި މިންވަރު އެނގިގެންދާނެއެވެ. މިއަހަރުގެ ބަޖެޓުގައި 3.4 ބިލިއަން ރުފިޔާ ތައުލީމީ ދާއިރާއަށް ކަނޑައަޅާފައިވާއިރު މިއީ ރާއްޖޭގެ ތާރީހުގައިވެސް ތައުލީމަށް މިހާ ބޮޑު މިންވަރެއް ހާއްސަ ކުރި ފަހަރެވެ. އަންނަ އަހަރަށް ސަރުކާރުން ރައްޔިތުންގެ މަޖިލީހަށް ހުށަހަޅާފައިވާ ބަޖެޓުގައި ސްކޮލާޝިޕުތަކަށް އެކަނިވެސް 750 މިލިއަން ރުފިޔާ ވަނީ ކަނޑައަޅާފައެވެ. މުޅި ތައުލީމީ ނިޒާމަށް4ބިލިއަން ރުފިޔާ ކަނޑައަޅާފައިވާއިރު މީގެ ތެރޭގައި ރިކަރަންޓް ހަރަދުގެ ގޮތުގައި 3794 މިލިޔަން ރުފިޔާ ހިމަނާފައިވެއެވެ.\nނިމިދިޔަ ރިޔާސީ އިންތިހާބުގައި އެންމެ ބޮޑަށް ރައްޔިތުންނަށް ފާހަގަވެގެން ދިޔައީ ކުރީގެ ރައީސް މުހައްމަދު ނަޝީދު 2013ވަނަ އަހަރުގެ ރިޔާސީ އިންތިހާބުގައި ވެވަޑައިގެންނެވި ފަދަ ވައުދެއް ރައީސް ސޯލިހު ރައްޔިތުން ގާތުގައި ވެވަޑައިގަތުމުންނެވެ. އެއީ ކޮންމެ ދަރިވަރަކަށް ހިލޭ ނާސްތާ ދެއްވާނެ ކަމަށް ވިދާޅުވުމުންނެވެ. ރައީސް ނަޝީދު އޭރު ވިދާޅުވީ ކޮންމެ ދަރިވަރަކަށް ދޮންކެޔޮ ވަކަކާއި ކިރުތަށްޓެއް ދެއްވާނެ ކަމެވެ. އެކަމަށް ގިނަބަޔަކު ފާޑުކިޔެއެވެ. ހާއްސަކޮށް އިދިކޮޅު ފަރާތްތަކުން އެކަން މި ސަރުކާރުން ކުރާނީ ކިހިނެއްތޯ ސުވާލު އުފެދިއެވެ. ނަމަވެސް ދިރާސާ އައު އަހަރުގެ ކިޔެވުން ފެށި އަހަރުގެ މެދު ތެރޭގައި އެ ވައުދު ސަރުކާރުން ފުއްދިއެވެ. ޖޫން މަހުގެ 10ވަނަ ދުވަހު ފެށި އެ ޕްރޮގްރާމަށް އެކަނިވެސް 184 މިލިއަން ރުފިޔާ ސަރުކާރުން ވަނީ ހަރަދުކޮށްފައެވެ.\nއއ. ތޮއްޑޫ ސްކޫލުގެ އަހަރީ އިނާމު ދިނުމުގެ ޖަލްސާ ޝަރަފުވެރިކުރައްވައި ވާހަކަފުޅު ދައްކަވަމުން، ރައީސް ނަޝީދު ވިދާޅުވީ، ހެނދުނުގެ ނާސްތާ ނުނަގައިި ކްލާހަށް އަންނަ ކުއްޖާއަށް އެންމެ އެކަށީގެންވާ ވަރަށް ފިލާވަޅަށް ސަމާލުކަން ނުދެވޭނެ ކަަމަށެވެ. އަދި މަޑު މަޑުން ކުއްޖާގެ ފެންވަރު ދަށްވާ ކަމަށް ވިދާޅުވި އެވެ. ނަޝީދު ވިދާޅުވީ، ހެނދުނުގެ ނާސްތާގެ ހެޔޮ ނަތީޖާ 10 ނުވަތަ 15 ވަރަކަށް އަހަރު ފަހުން ފެންނާނެ ކަމަށް ގަބޫލުފުޅު ކުރައްވާ ކަަމަށެވެ.\nއެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވާ ގޮތުގައި ހެނދުނުގެ ނާސްތާ ޕްރޮގްރާމާއެކު ސްކޫލްތަކުގެ ދަރިވަރުންގެ ސިއްހީ ދުޅަހެޔޮކަމާއެކު ދިރިއުޅުމަށް ހެޔޮ ބަދަލުތަކެއް އައިސްފައިވާ ކަމަށެވެ.\n"އެ ޕްރޮގްރާމްގެ ނަތިޖާ ދައްކާ ގޮތުން ދަރިވަރުން ފިލާވަޅަށް ދޭ ސަމާލުކަން ވަނީ އިތުރުވެފަ. ސްކޫލަށް ގަޑިޖެހިގެން އަންނަ ކުދިން ވަނީ މަދުވެފަ. އެސެމްބްލީގައި އަނބުރާ ގަނެގެން ވެއްޓޭ ކުދިން ވަނީ ދަށްވެފަ. އަދި ބަނޑުގައާއި ބޮލުގައި ރިއްސައިގެން ހެލްތު ރޫމަށް ދާ ކުދިން ވެސް ވަނީ މަދުވެފަ." މިނިސްޓަރު ވިދާޅުވިއެވެ.\nކޮންމެއަކަސް ނާސްތާ ޕްރޮގްރާމާއި އެކުގައި އިންސާނީ ވަސީލަތް ތަރައްގީ ކުރުމަށް މި ސަރުކާރުން ވެފައިވާ ވައުދަށް ސަރުކާރުގެ ފުރަތަމަ އަހަރުގެ ތެރޭގައިވެސް މިވަނީ ކާމިޔާބީތަކެއް ހާސިލްކޮށްފައެވެ. ގައުމެއް ތަރައްގީވެ ކުރިއަރައިގެން ދާނީ އެގައުމެއްގައި އިންސާނީ ވަސީލަތް ކުރިއަރުވައިގެންނެވެ. އަބަދުވެސް އަޑު އިވޭ ވާހަކައަކީ ބިދޭސީން ވަޒީފާތަކުގައި އުޅޭ ކަމުގެ ޝަކުވާގެ ވާހަކަތަކެވެ. އެކަމަށް ދާއިމީ ހައްލެއް ހަމަގައިމުވެސް ނާންނާއެވެ. އެއީ ބިދޭސީ މަސައްކަތްތެރިންނަކީ ވެސް ކޮންމެވެސް ދާއިރާތަކެއްގައި އުޅެންޖެހޭ ބަޔަކަށް ވާތީއެވެ. ނަމަވެސް ޖުމްލަ ހައްލެއް އެކަމަށް އަންނާނީވެސް އިންސާނީ ވަސީލަތް ތަރައްގީ ކޮށްގެންނެވެ. މިއީ މި ސަރުކާރުގެ ފުރަތަމަ އަހަރު ފާހަގަކުރާއިރު ހަަގައިމުވެސް ކާމިޔާބު ހައްގު ދާއިރާއެކެވެ.


Raajjeygai Oi Emme Bodu Adhi Gaumee Dhe Massala Aky Masthuva Thakechaai Gang Kuhthah: Raees ރާއްޖޭގައި އޮތް އެންމެ ބޮޑު އަދި ޤައުމީ ދެމައްސަލައަކީ މަސްތުވާ ތަކެއްޗާއި ގޭންގު ކުށްތައް: ރައީސް – Huvadhoo News Raajjeygai Oi Emme Bodu Adhi Gaumee Dhe Massala Aky Masthuva Thakechaai Gang Kuhthah: Raees Huvadhoo News\nރާއްޖޭގައި އޮތް އެންމެ ބޮޑު އަދި ޤައުމީ ދެމައްސަލައަކީ މަސްތުވާ ތަކެއްޗާއި ގޭންގު ކުށްތައް ކަމުގައި ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް ވިދާޅުވެއްޖެއެވެ.\nކައުންސިލްތަކާއިއެކު މިއަދު ފަށާފައިވާ “ވިއަވަތި ރާއްޖެ” ކޮންފަރެންސް ފެށުމުގެ ގޮތުން ބޭއްވި ރަސްމިއްޔާތުގައި ވާހަކަފުޅު ރައީސް ޞާލިޙް ވިދާޅުވީ މިވަގުތު ރާއްޖޭގައި އޮތް އެންމެ ބޮޑު އަދި ޤައުމީ ދެމައްސަލައަކީ މަސްތުވާ ތަކެއްޗާއި ގޭންގު ކުށްތައް ކަމަށާއި މިމައްސަލަތަކުގެ ފަހަތުގައި ސިޔާސީ ނިޔަތާއި މާލީ ނަފާ ޝާމިލްވާކަމަށެވެ. އަދި މިފަދަ ކަންތައްތަކަކީ އެންމެ ފުނުގައި އިންތިޒާމްވެ ރޭވިގެން ހިންގާ ކަންކަން ކަމަށް ވެސް ރައީސް ވިދާޅުވިއެވެ.\nއެހެންކަމުން މިފަދަ މައްސަލަތަކަކީ ސަރުކާރުން ވަރަށް ބޮޑު އިސްކަމެއް ދީގެން ހައްލު ހޯދަން ޖެހިފައިވާ އިޖުތިމާއީ ބޮޑު މައްސަލައެއް ކަމަށާއި މިއީ ގޮންޖެހުން ބޮޑު ހުރަސްތައް ގިނަ ބުރަ މަސައްކަތެއް ކަމުގައި ރައީސް ސޯލިހު ވަނީ ވިދާޅުވެފައެވެ.\n“މިއީ ގޮންޖެހުން ބޮޑު ހުރަސްތައް ގިނަ ބުރަ މަސައްކަތެއް. މިކޮންފަރެންސްގައި މިކަމާ ގުޅޭގޮތުން ކުރެވޭ މަޝްވަރާތައް ފުޅާކުރުން މުހިންމު. އެއީ މީގެ ހައްލު ހޯދުމުގެ މަގު ކުރުވެ ނަތީޖާ އަވަސްވާނެ ކަމެއް ކަމުގައި އަޅުގަނޑު ދެކެން،” ރައީސް ޞާލިޙް ވިދާޅުވިއެވެ.\nމީގެއިތުރުން ރާއްޖޭގައި ދެން އޮތް އެންމެ ބޮޑު މައްސަލައަކީ މޫސުމަށް އަންނަ ބަދަލާއެކު ރަށް ގިރުމާއި، ފެންބޮޑުވެ އުދައެރުމަކީ ރަށްރަށާ އެންމެ ގާތުގައިވާ އެންމެ ބޮޑު ބިރު ކަމަށް ވެސް އެމަނިކުފާނު ވިދާޅުވިއެވެ.\nސިޔާސީ ހަރަކާތަކީ އެއީ އޮންނަ އެއްޗެއްވެސް ނޫން ސިޔާސީއޭ ކިޔައިގެން މިއުޅޭ މީހުންނަކީ ހަޤީގަތުގައި ރައްޔިތުންނަށް އޮޅުވާލައިގެން ދައުލަތުގެ މާލިއްޔަތު ލޫޓުވާ ވަފާތެރި ކެހިވެރި ޗޯރުން، ކަންކަމުގައި ހިޔާލު ފާޅުކުރެވެނީ ވަކިނަމެއް ކިޔާ ބައިގަޑެއް އުފައްދައިގެނެއްނޫން، ހިޔާލު ފާޅުކުރުމަކީ ކޮންމެ މީހަކަށްވެސް ކުރެވިދާނެކަމެއް !